﻿နဲၪဖျီၪ Revelation 1

1 ယ့ၫၡူၬဎရံၬ အဆၧနဲၪဖျီၪ လၧယွၩဖ့ၪလၫ့ဝ့ၫ, ဘဲၫၥိၭ အမိဒုၭနဲၪ အဎီးအၡၩလဖၪ လၧဆၧလၧအဘၪမၩအၥၭ ချဲၫ့ချဲၫ့တၭ, မွဲအအၪ့မၧၫ့လၩ့ဝ့ၫ အၥီၫ့တၭ ဒုၭနဲၪဝ့ၫ လၧအဎီးအၡၩ စယီဟၫ့, 2 လၧအထိးအၥၭ လၧယွၩအလူအထၫ, ဒဲယ့ၫၡူၬဎရံၬ အဆၧထိးအၥၭ ဒဲကယဲ ဆၧလၧအဒၪဘၪဝ့ၫနီၪ ထီးအလူၬလီၫ. 3 ၦလၧအဖီဘၪ ဒဲၦနါဂၧၫ့ မီၪအလူအထၫယီၩ, ဒဲထီးန့ဖံၭထၬ ဆၧကွ့ၭအၥၭလဖၪ အီၪလၧအဖၧၩ့နီၪ ဘၪဆိၪဂ့ၩဝ့ၫ လီၫ. အဂဲးဘဲၫယီၩ ဆၧအမုအလၩ လၩ့ဘူၭဝ့ၫဒၪ လီၫ. 4 ယၧၩ, စယီဟၫ့ယီၩ, ယစံၭ ဆၧအီၪကီၪ့ နွ့ၫစီၪ့ အီၪလၧအ့ၡၫ အဖၧၩ့နီၪ, ဆၧအခိးအတၩ, ဒဲဆၧဘၪလိၬအိၭလိၬ ဂဲၫလၧၦလဂၩ လၧအအီၪ, ဒဲလၧအအီၪယူၭဝ့ၫ ဒဲလၧအမိဂဲၫလဂၩနီၪ, ဒဲလၧၥၭ နွ့ၫဖျိၪ့ အီၪဝ့ၫ လၧအလးဆီၩ့ဆီ အမ့ၬယၫ, 5 ဒဲဂၪ့ခိၪအစဎွၩၥံၪ အခိၪ, ဒဲလၧၦလၧအထိးအၥၭ လၧအလူတီၩ ယ့ၫၡူၬဎရံၬ လၧအအီၪဖျဲၪဆိၫ လၧဆၧၥံၫအဖၧၩ့နီၪ, မွဲအအီၪလၧနၥံၪဆံၭ. ၦလၧအအဲၪပၧၩ ဒဲၥူၫဝၭဆံၫ့ ပဆၧဒဲၩဘၭ လၧအၥွံၪဒၪဝ့ၫ တၭ, 6 မွဲအမၩကဲၪထၪ့ပၧၩ လၧဆၧဘၩ့မုး, ၦလုဆၧလဖၪ လၧယွၩ ဒဲအဖါအမ့ၬယၫ လဂၩနီၪ, မွဲဆၧလၩဆၧဖၩ့ အီၪလၧအလီၩ့ အဆိၩဆိၩအကၠၪကၠၪဆံၭ. အၩမံၩ့. 7 ယိခွါ, အဝ့ၫဒၪ ဂဲၫလၩ့ လၧဆၧအုၪ့ အကျၩတၭ, ၦလၧအဆ့ၭဘၪဝ့ၫ, ဒဲကယဲ ဆၧအမ့ၬ လဂၩလါလါ မိဒၪဘၪ အဝ့ၫ, ဒဲကယဲ ၦကိၭဆၨၩဒ့ၭ လၧဂၪ့ခိၪချိၫ့ မိဂၪ့ဝ့ၫ လၧအကၠီၩ့လီၫ. မွဲယူၭ, အၩမံၩ့. 8 ကဆါ လၧအၥ့ၪဆၧလူၬ, လၧအအီၪဝ့ၫ, ဒဲလၧအအီၪယူၭဝ့ၫ, ဒဲလၧအမိဂဲၫလဂၩ, စံၭဝ့ၫဒၪ; ယမွဲ က, ဒဲ ဧ, [ဆၧအခၪ့ထံၭ, ဒဲဆၧအထုၬ] လီၫ. 9 ၦလၧအထၧၫ့ထံၩထၧၫ့ၥိၭ လၧနၥံၪ လၧဆၧၡၪ့ဆၧနၭ အဖၧၩ့ ဒဲလၧယ့ၫၡူၬဎရံၬ အဘၩ့အမုး အဖၧၩ့ ဒဲလၧဆၧအွံၪၥၭဆၧၩ့ အဖၧၩ့, နၥံၪအထၧၫ့ဖုဝဲ ယၧၩ, စယီဟၫ့ယီၩ, ယအီၪလၧကျိၩ့လဖျိၪ့ အဖၧၩ့ ကိၭဝ့ၫအမံၩ့ ပၭမၧၭ လၧယွၩအလူအထၫ အကၠီၩ့, ဒဲလၧယ့ၫၡူၬဎရံၬ အဆၧထိးအၥၭ အကၠီၩ့လီၫ. 10 လၧကဆါ အမုနံၩနီၪ, ယအီၪလၧၥၭမု အဖၧၩ့ တၭ, ယနါဂၧၫ့ ဆၧၥီၫဖၭဒိၪ လၧယချိၫ့ ဘဲၫခွ့ၩအၥိၭ တၭ, 11 စံၭဝ့ၫဒၪ, ဆၧလၧနဒၪဘၪယီၩ ကွ့ၭလၩ့ လၧလံၬဖၧၩ့တၭ, ဖ့ၪယူ လၧဆၧအီၪကီၪ့, နွ့ၫစီၪ့ အီၪလၧအ့ဖစၧၭ, ဒဲစမၧနၫ, ဒဲပဂၧမီၭ, ဒဲၥဲၫအတဲရၫ, ဒဲစၫဒံၭ, ဒဲဖံၫလဒ့လဖံၫ, ဒဲလအီၫဒစံအၫ အဖၧၩ့ဆံၭ. 12 ဘဲၫၥိၭ ယမိဒၪဘၪ ဆၧၥီၫ လၧအချဲၩ့ဆၧ လၧယၧၩ တၭ, ယကၠၪစိၩယၥၭလီၫ. ယကၠၪစိၩယၥၭ ဂီၩ့တၭ, ယဒၪဘၪ မ့ၪဒိၩ့ထီၫ့အလး နွ့ၫဖျိၪ့, 13 ဒဲၦလၩ့ဂၬ လၧၦၡၩ အဖိၪခွၫ ကီၩ့ၥိၭဆၧ ထီၩ့လၩ့ လၧအခၪ့ယၫၥၭ တၭ, ခဲးထူၬ အခၧၩ့ယးထီၫ့ လၧအၥၭနၫ လဂၩ, အီၪလၧမ့ၪဒိၩ့အလၫ့ အကျၩလီၫ. 14 အခိၪ, ဒဲအခိၪၥူၫဘွၩ ဘဲၫ ၥိၪအဆီၪ့ အၥိၭတၭ, ဘွၩဝ့ၫ ဘဲၫမူၭခိၪဖီၫ အၥိၭ တၭ, အမ့ၬၥၪ ဘဲၫမ့ၪလၪ အၥိၭနီၪလီၫ. 15 အခၪ့ယၫၥၭ လၩ့ဂၬ ထီၫ့ယုၩ့ယဲ ဘဲၫအဘၪမၩဆံၫ့အၥၭ လၧမ့ၪ အၥိၭတၭ, အလူၥီၫ မၩအၥၭ ဘဲၫထံၫ အၪအၪလ့ၬ အၥိၭနီၪလီၫ. 16 တၭ ၡၪ နွ့ၫဖျိၪ့ အီၪလၧအစူၪထွ့ၪဖၧၩ့ ဒဲနၭ လၧအနါအီၪနံၫခီၫ လၧအအဲၪ့ဝ့ၫ လဘံၪ့ ဂဲၫထၪ့ လၧအနိၭဖၧၩ့ တၭ, အမ့ၬအနၫ မၩအၥၭ ဘဲၫမုမ့ၬ ဖၩ့ထၪ့ လၧအစီၩ့အမၩ့ အၥိၭနီၪလီၫ. 17 ထီးယဒၪဘၪယဝ့ၫတၭ, ယလၩ့ထံၩဖါ လၧအခၪ့ထံၭ ဘဲၫဆၧၥံၫ အၥိၭနီၪလီၫ. အဝ့ၫနီၪ အီၪက့ၪ အစူၪထွ့ၪ လၧယလီၩ့တၭ, စံၭယၧၩ, ထီးၥၭမဲၪ လဂ့ၩ, ယမွဲ ဆၧအခၪ့ထံၭ, ဒဲဆၧအထုၬလီၫ. 18 ဒဲယမွဲ ၦလၧအမၧၫ့ဝ့ၫ ဒဲၦလၧအၥံၫယူၭ တၭ, ယိခွါ, ယမၧၫ့ထၪ့ အဆိၩဆိၩအကၠၪကၠၪတၭ ယအီၪလၧဆၧၥံၫ, ဒဲဖျုဖၧၩ့ အနိၪဝံၬ လီၫ. 19 မၩအၥၭဘဲၫနီၪတၭ, ဆၧလၧနဒၪဘၪယူၭလဖၪ, ဒဲဆၧလၧအမိမၩအၥၭ လၧယၫလဖၪနီၪ ကွ့ၭလၩ့န့ဝ့ၫဆံၭ. 20 ဆၧအီၪၥူၪ ဘၪဆဲၫ့ လၧၡၪ နွ့ၫဖျိၪ့ လၧနဒၪဘၪ လၧယစူၪထွ့ၪ အဖၧၩ့, ဒဲမ့ၪဒိၩ့ထီၫ့အလး နွ့ၫဖျိၪ့နီၪ မွဲ အယီၩ; ၡၪနွ့ၫဖျိၪ့နီၪမွဲ ဆၧအီၪကီၪ့ နွ့ၫစီၪ့အၥီၫ့လဖၪတၭ, မ့ၪဒိၩ့ အလးနွ့ၫဖျိၪ့နီၪမွဲ ဆၧအီၪကီၪ့ နွ့ၫစီၪ့လီၫ.

1 ကွ့ၭန့ ဆၧအီၪကီၪ့အၥီၫ့ အီၪလၧအ့ဖစၧၭ အဖၧၩ့နီၪ ဆံၭ; ၦလၧအဖီၪ့ထၬ ၡၪနွ့ၫဖျိၪ့ လၧအစူၪထွ့ၪ အဖၧၩ့တၭ စဲၪ့ လၧမ့ၪဒိၩ့ထီၫ့အလး နွ့ၫဖျိၪ့ အကျၩ လဂၩနီၪ, စံၭဆၧဘဲၫယီၩ, 2 ယၥ့ၪယၫ နဆၧဖံၭဆၧမၩတၭ, နမၩဆၧ ထီးဆၧပွံၭနၥၭတၭ, နအွံၪၥၭဆၧၩ့ဆၧ ဒဲၦအၧၩ့ၦၥၫ့လဖၪ နထိးဆၧၫ့ လကဲၪဘၪ, ဒဲၦလၧအစံၭလၩ့အၥၭ လၧအမွဲ ၦဆၧအၪ့မၧၫ့ဖိၪတၭ, လမွဲဘၪလဖၪနီၪ, နမၩခွါ အဝ့ၫၥံၪတၭ, နဒၪန့ လၧအမွဲ ၦချဲၩ့ဘျံၭချဲၩ့ဘျၪဆၧ, 3 နအီၪ လၧဆၧအွံၪၥၭဆၧၩ့တၭ, နထိးဘၪဆၧ လၧယမံၩ့ အကၠီၩ့တၭ, ဆၧလပွံၭဘၪနၥၭလီၫ. 4 မွဲလါနၫ့ဘိၩ ယအီၪက့ၪ ဆၧမၪလမံၩ့ယီၩ လၧနလီၩ့, အဂဲးဘဲၫယီၩ နစဲၪ့ဒၪခွံၬ နဆၧအဲၪ အခၪ့ထံၭလီၫ. 5 မၩအၥၭဘဲၫနီၪတၭ, မွဲနလၩ့ထ့ၬ ခီၫခီၫလဲၪနီၪ နၪ့ထၪ့ထဲၩ့ တၭ, နီၫ့ယါလၩ့ထဲၩ့နၥၭတၭ, မၩထဲၩ့ဆၧ လၧနမၩထၪ့ လၧအၥၫ့နီၪဆံၭ. အ့ၪလမွဲဘၪဘဲၫနီၪတၭ, ယမိလ့ၩ လၧနအီၪ ချဲၫ့ချဲၫ့တၭ, နအ့ၪလနီၫ့ယါလၩ့ထဲၩ့ဘၪ နၥၭတၭ, ယမိလ့ၩဆိၬခွံၬ နမ့ၪဒိၩ့အလး လၧအဖၧၩ့ လီၫ. 6 မွဲလါနၫ့ဘိၩ နအီၪလၧဆၧယီၩလမံၩ့, လၧနမ့ၬလဲၩ ၦနံၫကလ့ၩတၫ့ၥံၪ အဆၧမၩလဖၪ လၧယမ့ၬလဲၩ ယဝ့ၫဆ့လီၫ. 7 ၦအီၪလၧအနါနီၪ; မွဲအနါဂၧၫ့ဆၧ လၧၥၭမု စံၭ ဆၧအီၪကီၪ့လဖၪ ဆံၭ. ၦလၧအမၩနၧၩ့မၩစၪဆၧနီၪ ယမိဖ့ၪအၪ့ အဝ့ၫဒၪ လၧၥံၪ့မၧၫ့အၥၪ အီၪလၧယွၩ အပၫရဒဲၭ အဖၧၩ့လီၫ. 8 တၭ ကွ့ၭန့ ဆၧအီၪကီၪ့အၥီၫ့ အီၪလၧစမၧနၫ အဖၧၩ့နီၪဆံၭ; ၦလၧအမွဲ ဆၧအခၪ့ထံၭ ဒဲဆၧအထုၬ, ဒဲၦလၧအၥံၫယူၭဝ့ၫ, ဒဲမၧၫ့ထၪ့ဝ့ၫ လဂၩနီၪ စံၭဆၧ ဘဲၫယီၩ, 9 ယၥ့ၪယၫ လၧနဆၧဖံၭဆၧမၩ ဒဲနဆၧကၪဆၧဂဲၩ, ဒဲဆၧၡၪ့ဆၧယၬ (လါနၫ့တၭ နလၧၫ့နဎွ့ၩ) ဒဲၦဒုၪဒွ့ၪဆၧ လၧအစံၭလၩ့အၥၭ လၧအမွဲ ၦယုဒၫဖိၪနီၪ, လမွဲဘၪ တၭ, မွဲၦလၧမုၪခီၩလဲး အဆၧအီၪကီၪ့ လီၫ. 10 ဆၧၡၪ့ဆၧနၭ လၧအမိဘၪနၧၩနီၪ ထီးၥၭမဲၪ နးမံၩ့လဂ့ၩ. ယိခွါ, ဘဲၫၥိၭ နၥံၪ မိဘၪ ဆၧကျဲၩ့ဖစီၩ့တၭ, မုၪခီၩလဲး မိဒုၭနုၬ နၥံၪ လနၩ့နၩ့ လၧထီၫ့ဖၧၩ့တၭ, နၥံၪ မိဘၪ ဆၧၡၪ့ဆၧနၭ ဆံၫနံၩလီၫ. အီၪဂုးခၧၫ့ နဝ့ၫ လၧနလူတီၩ ထီးနၥံၫဆံၭ. တၭ ယမိဖ့ၪလၫ့နၧၩ ၁ရဖူၩ မၧၫ့ လီၫ. 11 ၦအီၪလၧအနါနီၪ, မွဲအနါဂၧၫ့ဆၧ လၧၥၭမု စံၭ ဆၧအီၪကီၪ့လဖၪဆံၭ. ၦလၧအမၩနၧၩ့မၩစၪ ဆၧနီၪ ဆၧၥံၫ လၧအဎွ့ၩထၪ့ နံၫဖၧၫ့လဖၧၫ့ မၩဂၭဂီၩ့ အဝ့ၫ အ့ၬ. 12 တၭ ကွ့ၭန့ ဆၧအီၪကီၪ့အၥီၫ့ လၧပၧဂမီၭ အဖၧၩ့နီၪ ဆံၭ, ၦအီၪလၧအနၭ လၧအအီၪ လၧအနါနံၫခီၫ လၧအအဲၪ့ဝ့ၫ လဘံၪ့ လဂၩနီၪ, စံၭဆၧ ဘဲၫယီၩ, 13 ယၥ့ၪယၫ နဆၧဖံၭဆၧမၩ တၭ, နအီၪ ထီးမုၪခီၩလဲး အလးဆီၩ့ဆီ အီၪဝ့ၫအလးတၭ, နဖီၪ့ထၬ ယမံၩ့ ဒဲလၧၦအလူတီၩ စအၪ့တပၭ ဘၪၥံၫဝ့ၫ လၧယကၠီၩ့ အမုနံၩ ဒၪလ့ၬ, လၧမုၪခီၩလဲး အီၪဝ့ၫအလး လၧနၥံၪ အကျၩ နလမီၪ့ဘံၭဘၪ ယဆၧနဲၩထဲၩ့ယၧၩနီၪလီၫ. 14 မွဲလါနၫ့ဘိၩ, ယအီၪက့ၪ ဆၧမၪ အဆံၭအၡၩ လၧနလီၩ့, အဂဲးဘဲၫယီၩ နအီၪလၧၦလၧအဖီၪ့ထၬ စဘၫလၫ့ အဆၧၥီၪ့ဆၧၥၫ့ လၧအၥီၪ့ထဲၩ့ စဘၫလၭ ဘဲၫၥိၭ အမိအီၪက့ၪ ဆၧလၩ့ထံၩဖါအလး လၧၦအံၫစရ့လၭဖိၪ အမ့ၬယၫ, ဘဲၫၥိၭ အမိအၪ့ဆၧ လၧၦလုဆၧဂၩ့ ဒဲၦမၩမၪမုၪ မၩမၪခွၫ လီၫ. 15 ဘဲၫနီၪအၥိၭ ၦလၧအဖီၪ့ထၬ ၦနံၫကလ့ၩတၫ့ၥံၪ အဆၧၥီၪ့ဆၧၥၫ့ လၧယမ့ၬလဲၩနီၪ, အီၪဝ့ၫ လၧနဖၧၩ့ဆ့လီၫ. 16 နီၫ့ယါလၩ့ထဲၩ့နၥၭ ဆံၭ. အ့ၪလမွဲဘၪဘဲၫနီၪတၭ, ယမိလ့ၩ လၧနအီၪ ချဲၫ့ချဲၫ့တၭ, ယမိဒုၭအဝ့ၫၥံၪ လၧယနိၭအနၭလီၫ. 17 ၦအီၪလၧအနါနီၪ, မွဲအနါဂၧၫ့ဆၧ လၧၥၭမု စံၭ ဆၧအီၪကီၪ့လဖၪ ဆံၭ. ၦလၧအမၩနၧၩ့မၩစၪဆၧနီၪ, ယမိဖ့ၪအၪ့ အဝ့ၫ လၧမၪ့နၫ လၧအအီၪၥူၪ, ဒဲယမိဖ့ၪလၫ့ အဝ့ၫ လၧလိးဘွၩ နးဖျိၪ့, ဒဲအမံၩ့အၥၫ့ ကွ့ၭအၥၭ လၧလိးအလီၩ့ လၧၦလၥ့ၪယၫဘၪ နးဂၩ, ၥ့ၪယၫန့ၫ ၦလၧအန့ဘၪဝ့ၫ လဂၩလီၫ. 18 တၭ ကွ့ၭန့ ဆၧအီၪကီၪ့အၥီၫ့ အီၪလၧၥဲၫအတဲရၫ အဖၧၩ့နီၪဆံၭ; ၦအီၪလၧအမ့ၬၥၪ ဘဲၫမ့ၪလၪ, ဒဲအခၪ့ယၫၥၭ ဘဲၫထီး ယုၩ့ယဲ အၥိၭနီၪ ယွၩအဖိၪခွၫ လဂၩ စံၭဆၧ ဘဲၫယီၩ, 19 ယၥ့ၪယၫ နဆၧဖံၭဆၧမၩ, ဒဲနဆၧအဲၪဆၧကွံၩ, ဒဲနမၩအဎီးအၡၩအဆၧ, နဆၧနဲၩ, ဒဲဆၧအွံၪၥၭဆၧၩ့ဆၧ, ဒဲနမၩဆၧ လၧခဲၫ့ထုၬ အၪနဲၪ့ လၧအၥၫ့ဒံၭလီၫ. 20 မွဲလါနၫ့ဘိၩ, ယအီၪက့ၪ ဆၧမၪ လၧနလီၩ့, ဘဲၫယီၩ, နဒုၭအီၪ ၦမုၪ နးယ့ၭဇဘ့လၭ လၧအစံၭလၩ့အၥၭ လၧအမွဲ မီၪမုၪ လဂၩတၭ, မွဲအၥီၪ့ထဲၩ့ၥၫ့ထဲၩ့ဆၧ ဒဲအၪ့လီၫန့ ယဎီးယၡၩလဖၪ, ဘဲၫၥိၭ အမိမၩမၪမုၪ မၩမၪခွၫ, ဒဲအၪ့ဆၧ လၧအလုထၪ့ဝ့ၫ လၧဆၧဂၩ့ လီၫ. 21 တၭ ဘဲၫၥိၭ အမိနီၫ့ယါလၩ့ထဲၩ့အၥၭ ယဖ့ၪလၫ့ဝ့ၫ အဆၧၫ့အထီနီၪ, မွဲအနီၫ့ယါလၩ့ထဲၩ့အၥၭ လၧဆၧမၩမၪမုၪ မၩမၪခွၫအ့ၬ. 22 ယိခွါ, ယမိခွံၬၡိၭ အဝ့ၫ လၧအလးမံၫ အဖၧၩ့ တၭ, ၦလၧအမၩမၪဆၧ လၧအၥိၭလဖၪနီၪ အ့ၪလနီၫ့ယါလၩ့ထဲၩ့ဘၪ အဆၧမၪ တၭ, ယမိခွံၬၡိၭဝ့ၫ လၧဆၧၡၪ့ဆၧနၭဖၭဒိၪ အဖၧၩ့ လီၫ. 23 ယမိမၩၥံၫ အဖိၪအလံၩလဖၪ လၧဆၧၥံၫ တၭ, ဆၧအီၪကီၪ့ ထီးအလူၬ မိၥ့ၪယၫ လၧယမွဲ ၦလၧအအၪ့ဎၬၥ့ၪယၫ ၦအၥုၪ့အၥၭ လဂၩတၭ, ဘဲၫနၥံၪ မၩဆၧ အၥိၭနီၪ ယမိဖ့ၪလၫ့ နၥံၪ ကိၭဂၩဒ့ၭ ဆုၬဆုၬလီၫ. 24 မွဲလါနၫ့ဘိၩ, ယစံၭနၥံၪ, ဒဲၦဂူၫဂၩ အီၪလၧၥဲၫအတဲရၫ အဖၧၩ့ လၧအလမၩန့ဘၪ ဆၧၥီၪ့ဆၧၥၫ့နီၪတၭ, လၥ့ၪယၫဘၪ မုၪခီၩလဲး အဆၧယိၬလဖၪနီၪ ဘဲၫအဝ့ၫၥံၪ စံၭဆၧ အၥိၭ, ဆၧအဎၧၫ့ဂူၫဂၩလဖၪနီၪ ယအီၪက့ၪ လၧနၥံၪ အလီၩ့အ့ၬ. 25 မွဲလါနၫ့ဘိၩ, ဆၧလၧနၥံၪန့ဘၪနီၪ, ဖီၪ့ထၬ ထီးယလ့ၩထီၩ့ ဆံၭ. 26 ၦလၧအမၩနၧၩ့မၩစၪဆၧ ဒဲဖီၪ့ထၬ ယဆၧမၩ ထီးအထုၬနီၪ ယမိဖ့ၪလၫ့ အဝ့ၫ လၧဆၧအစီၩ့အမၩ့ လၧၦဆၨၩလဖၪ အဖၫ့ခိၪတၭ, 27 အဝ့ၫဒၪ မိပၧၩ့ဆၧ လၧအနိၪထး ထၭ, မိမၩလၩ့ဘျ့ၭဝ့ၫ ဘဲၫၦမၩလၩ့ဘျ့ၭ ဖၧၩ့ဂၪ့ခိၪ အၥိၭ, ဘဲၫယန့ဘၪဆၧ လၧဖါ အၥိၭနီၪလီၫ. 28 တၭ ယမိဖ့ၪလၫ့ အဝ့ၫ လၧၡၪထူဝီၩ လီၫ. 29 ၦအီၪလၧအနါ နီၪ, မွဲအနါဂၧၫ့ဆၧ လၧၥၭမု စံၭ ဆၧအီၪကီၪ့လဖၪဆံၭ.

1 တၭ ကွ့ၭန့ ဆၧအီၪကီၪ့အၥီၫ့ အီၪလၧစၫဒံၭ အဖၧၩ့ နီၪဆံၭ, ၦအီၪလၧယွၩအၥၭ နွ့ၫဖျိၪ့, ဒဲၡၪ နွ့ၫဖျိၪ့ လဂၩနီၪ, စံၭဆၧ ဘဲၫယီၩ, ယၥ့ၪယၫ နဆၧဖံၭဆၧမၩ ဒဲနမံၩ့အီၪ ဘဲၫနမၧၫ့ အၥိၭ တၭ, မွဲနၥံၫလီၫ. 2 အီၪခိၭဆၧ ဆံၭ, ဆၧလၧအအီၪလၩ့ထး လၧအမိၥံၫဝ့ၫလဖၪနီၪ, ဒုၭဆီၪ့ထၪ့ အဂဲးအဘၭ ဆံၭ. အဂဲးဘဲၫယီၩ ယဒၪဘၪ နဆၧဖံၭဆၧမၩ လၧၫ့ထၪ့ဎွ့ၩထၪ့ လၧယွၩ အမ့ၬယၫ အ့ၬ. 3 မၩအၥၭဘဲၫနီၪတၭ, ဆၧလၧနန့ဘၪယူၭ, ဒဲနနါဂၧၫ့ဘၪယူၭ ဘဲၫၥ့ၪလဲၪ ဘဲၫၥ့ၪလဲၪနီၪ, နၪ့ထၪ့ထဲၩ့ တၭ, ထီးန့ဆၧတၭ, နီၫ့ယါလၩ့ထဲၩ့နၥၭ ဆံၭ. န အ့ၪလခိၭဘၪတၭ, ယမိလ့ၩ လၧနအီၪ ဘဲၫဆၧဂူၪဆၧဘျၪ အၥိၭတၭ, ယမိလ့ၩ လၧနအီၪ နၩရံၩ ဘဲၫၥ့ၪလဲၪ ဘဲၫၥ့ၪလဲၪနီၪ နၥ့ၪယၫအ့ၬ. 4 မွဲလါနၫ့ဘိၩ, နအီၪလၧၦအမံၩ့ လၧစၫဒံၭ အဖၧၩ့ ၡၩခိၬဂၩ လၧအလမၩစံၪစၪဘၪ အကီၩ့အၥိၭနီၪတၭ, အဝ့ၫၥံၪ မိလ့ၩဆၧ လၧယၥိၭ လၧအကီၩ့အၥိၭအဘွၩ လီၫ. အဂဲးဘဲၫယီၩ မွဲအဂ့ၩအဘၪလီၫ. 5 ၦလၧအမၩနၧၩ့မၩစၪဆၧနီၪ မိကီၩ့မိၥိၭဝ့ၫ လၧဆၧအဘွၩတၭ, ယမိထူၭခွံၬ အမံၩ့ လၧလံၬမၧၫ့ အဖၧၩ့အ့ၬ. မွဲယမိအုၩ့လၩ့ဝ့ၫ လၧယဖါ အမ့ၬယၫ, ဒဲလၧအၥီၫ့လဖၪ အမ့ၬယၫလီၫ. 6 ၦအီၪလၧအနါနီၪ, မွဲအနါဂၧၫ့ဆၧ လၧၥၭမု စံၭ ဆၧအီၪကီၪ့လဖၪ ဆံၭ. 7 တၭ ကွ့ၭန့ ဆၧအီၪကီၪ့အၥီၫ့ အီၪလၧဖံလဒ့လဖံၫ အဖၧၩ့နီၪဆံၭ, ၦအဆံၫ့အဎံၪ, ၦအမွဲအတီၩ ၦအီၪလၧစဒၫဝံၭ အနိၪဝံၬ ဝဲထၪ့ဆၧတၭ, ၦကၭဘံၭထၬ လၥ့ၪဘၪ နးဂၩ, ကၭဘံၭထၬဆၧနီၪ, ၦဝဲထၪ့လၥ့ၪဘၪ နးဂၩ, ၦလဂၩနီၪ စံၭဆၧ ဘဲၫယီၩ, 8 နဆၧဖံၭဆၧမၩ ယၥ့ၪယၫလီၫ. ယိခွါ, ယအီၪက့ၪဝဲထၪ့ တရၫ့ လၧၦကၭဘံၭထၬ လၥ့ၪဘၪ နးဂၩ လၧနမ့ၬယၫနီၪလီၫ. အဂဲးဘဲၫယီၩ နအီၪ လၧနဂဲးနဘၭ လၧအဆံၭအၡၩတၭ, နထီးန့ ယလူယထၫတၭ, နမီၪ့ဘံၭ ယမံၩ့ အ့ၬ. 9 ယိခွါ, ယဖ့ၪလၫ့ လၧနစူၪဖၧၩ့ ၦဘၪဆဲၫ့ လၧမုၪခီၩလဲး အဆၧအီၪကီၪ့ လနၩ့နၩ့ လၧအစံၭလၩ့အၥၭ လၧအမွဲ ၦယုဒၫဖိၪ တၭ, လမွဲဘၪနီၪ, မွဲၦချဲၩ့ဘျံၭချဲၩ့ဘျၪဆၧတၭ, ယိခွါ, ယမိအၪ့မၧၫ့ အလ့ၩ လၧနအီၪ ဘဲၫၥိၭ အမိဘိၪ့ထၪ့ဘၩထၪ့ဆၧ လၧနခၪ့ထံၭတၭ, မိၥ့ၪယၫဘၪဝ့ၫ လၧယအဲၪနၧၩလီၫ. 10 အဂဲးဘဲၫယီၩ မွဲနထီးန့ ယလူယထၫ ဘၪဆဲၫ့ လၧယဆၧအွံၪၥၭဆၧၩ့ တၭ, ယမိယိထဲၩ့ခွါထဲၩ့နၧၩ လၧဆၧကျဲၩ့ဖစီၩ့ အနၩရံၩ အဖၧၩ့ လၧဆၧမိကျဲၩ့ဖစီၩ့ ၦအီၪဎံၩ့ဎံၩ့လ့ၬ, လၧဂၪ့ခိၪချိၫ့ယီၩလီၫ. 11 ယိခွါ, ယထီၩ့ ချဲၫ့ချဲၫ့ တၭ, ဘဲၫၥိၭ ၦထီးမၩန့ဘၪ န၁ရဖူၩ လဂ့ၩတၭ, ဖီၪ့ထၬခၧၫ့ ဆၧအီၪလၧနၧၩ ဆံၭ. 12 ၦလၧအမၩနၧၩ့မၩစၪဆၧ နီၪ ယမိဒုၭကဲၪထၪ့ ဂံၪ့ထုၪ့ လၧယယွၩ အဆၧလုဂံၪ့ အဖၧၩ့ တၭ, စဲၪ့ထၪ့လၧၩ့ လၧခီၫ့အ့ၬ. တၭ ယမိကွ့ၭန့ ယယွၩအမံၩ့ ဒဲယယွၩအဒိၩ့ ယရုစလံၫ့အၥၫ့ လၧအဂဲၫလၩ့ လၧမူၭခိၪ လၧယယွၩအအီၪ အမံၩ့, ဒဲယမံၩ့အၥၫ့ လၧအလီၩ့နီၪလီၫ. 13 ၦအီၪလၧအနါနီၪ, မွဲအနါဂၧၫ့ဆၧ လၧၥၭမု စံၭ ဆၧအီၪကီၪ့လဖၪဆံၭ. 14 တၭ ကွ့ၭန့ ဆၧအီၪကီၪ့အၥီၫ့ အီၪလၧလအီၫဒစံအၫ အဖၧၩ့နီၪဆံၭ, စအၩမံၩ့, ၦအလူတီၩ, ဒဲၦထိးအၥၭ လၧအတီၩအလီၩ့, ယွၩအဆၧတဲၩ့လၩ့ အခၪ့ထံၭနီၪ စံၭဆၧ ဘဲၫယီၩ, 15 ယၥ့ၪယၫ နဆၧဖံၭဆၧမၩ ၡူၪဧီၪ လၡူၪ, ခိဧီၪ လခိလီၫ. နၡူၪမွဲဂ့ၩ, နခိမွဲဂ့ၩ; ယၥၭအီၪ လၧနမွဲ ဆၧလမံၩ့မံၩ့လီၫ. 16 မၩအၥၭဘဲၫနီၪတၭ, နလၡူၪဘၪ, နလခိဘၪ, မွဲနလၧၩ့ အကၠီၩ့တၭ, ယမိပၠိၭထၪ့ခွံၬနၧၩ လၧယခိၬဖၧၩ့လီၫ. 17 အဂဲးဘဲၫယီၩ နစံၭလၩ့နၥၭ, ယမွဲ ၦအလၧၫ့အဎွ့ၩ ဒဲယစူၪလးခၪ့ခိၪ အၪထၪ့ယူၭတၭ, ယန့ဒံၭ ဆၧလမံၩ့မံၩ့ အလးလအီၪဘၪနီၪလီၫ. တၭ နလၥ့ၪယၫဘၪ လၧနဘၪ ဆၧၡၪ့ဆၧယၬ, ဒဲနမ့ၬဘျီၪ, ဒဲနအီၪဘိၪ့လီၫ. 18 ယဒုၭကိၪ့ဘၪနၧၩ လၧနမိဎွ့ၩထီၫ့ လၧအဘၪ ဆၧမၩဆံၫ့ လၧမ့ၪ လၧယအီၪ, ဘဲၫၥိၭ နမိလၧၫ့ထၪ့ဎွ့ၩထၪ့, ဒဲဘဲၫၥိၭ နမိကီၩ့ဆၧၥိၭဆၧတၭ, နအီၪဘိၪ့ အဆၧမ့ၬမဲ ထီးအီၪ လဂ့ၩ တၭ, ဎွ့ၩ နကီၩ့နၥိၭဘွၩ လၧယအီၪဆံၭ. ဘဲၫၥိၭ နမိဒၪထၪ့ထဲၩ့ဆၧတၭ, ဂုၪ နမ့ၬၥၪ လၧၥံၪမ့ၬဆၫဆံၭ. 19 ထီးဒၪ ၦလၧယအဲၪဝ့ၫလဖၪနီၪ, ယၥီၪ့ထဲၩ့ၥၫ့ထဲၩ့ဝ့ၫ, ဒဲယအၪ့ၥီၪ့ဝ့ၫလီၫ. မၩအၥၭဘဲၫနီၪတၭ, ဂဲၩလိၬတၭ နီၫ့ယါလၩ့ထဲၩ့နၥၭဆံၭ. 20 ယိခွါ, ယဆၧၫ့ထုၪ့ လၧတရၫ့ထံၭတၭ ဒိၪထိၬဆၧ လီၫ. ၦအ့ၪနါဂၧၫ့ယလူ တၭ, ဝဲထၪ့ တရၫ့ လဂၩဂၩနီၪ, ယမိလ့ၩနုၬ လၧအအီၪတၭ, ယမိအၪ့ဎုၬဆၧ လၧအဝ့ၫဒၪ အၥိၭ လၧဂၪအၪ့တၭ, အဝ့ၫဒၪ မိအၪ့ဎုၬဝ့ၫ လၧယၥိၭဆ့လီၫ. 21 ၦလၧအမၩနၧၩ့မၩစၪဆၧနီၪ ယမိဒုၭဆၧၫ့နၩ့ဝ့ၫ လၧယၥိၭ လၧယလးဆီၩ့ဆီ အဖၫ့ခိၪ ဘဲၫယမၩနၧၩ့မၩစၪဆၧဆ့တၭ, ယဆၧၫ့နၩ့ယဝ့ၫ လၧယဖါ အလးဆီၩ့ဆီ အဖၫ့ခိၪ အၥိၭနီၪလီၫ. 22 ၦအီၪလၧအနါ နီၪ, မွဲအနါဂၧၫ့ဆၧ လၧၥၭမု စံၭ ဆၧအီၪကီၪ့လဖၪနီၪဆံၭ.

1 ဆၧလဖၪနီၪ အလးခဲၫ့ ယယိဆၧတၭ, ယိခွါ, တရၫ့ အီၪဝဲထၪ့အၥၭ လၧမူၭခိၪ အဖၧၩ့နီၪ, ဆၧအလူၥီၫ အခၪ့ထံၭ လၧယနါဂၧၫ့ အချဲၩ့ဆၧ လၧယၧၩ, မၩအၥၭ ဘဲၫခွ့ၩၥီၫ အၥိၭတၭ, စံၭဝ့ၫဒၪ, ဂဲၫထၪ့ လၧယီၩ ဘီၪ, တၭ ယမိဒုၭနဲၪနၧၩ လၧဆၧလၧအမိဘၪမၩအၥၭ လၧယၫလခီၫလီၫ. 2 တၭ ယအီၪလၧၥၭမု အဖၧၩ့ ချဲၫ့မၬ လီၫ. ယိခွါ, လးဆီၩ့ဆီ အီၪက့ၪလၩ့အၥၭ လၧမူၭခိၪ အဖၧၩ့ တၭ, ၦဆၧၫ့နၩ့ဝ့ၫ လၧအဖၫ့ခိၪ လဂၩလီၫ. 3 တၭ ၦလၧအဆၧၫ့နၩ့ဝ့ၫ လၧအဖၫ့ခိၪ လဂၩနီၪ လၩ့ဂၬ မနံၬနကၥွဲၭ ဒဲဘဲၫမဟူၩယၫအဝီၩ အၥိၭ, ဒဲလၫ့လၩ့အီၩထံၫ အီၪဝၬဖီၩ့ လးဆီၩ့ဆီနီၪ လၩ့ဂၬ ဘဲၫမနံၬမၠၬ အၥိၭလီၫ. 4 လးဆီၩ့ဆီ နံၫဆံၫလံဖျိၪ့ အီၪဝၬဖီၩ့ လးဆီၩ့ဆီနီၪတၭ, ၦၥုၪ့က့ၭၥၭၡါ ကီၩ့ၥိၭဝ့ၫ လၧဆၧဘွၩ ဒဲချုၬ ၁ရဖူၩထီၫ့ နံၫဆံၫလံဂၩ ဆၧၫ့နၩ့ဝ့ၫ လၧအလးဆီၩ့ဆီလဖၪ အဖၫ့ခိၪလီၫ. 5 လၫ့ဝဲအဒံၭ, ဒဲလၫ့ဎွံၩ့, ဒဲဆၧအလူၥီၫလဖၪ စဲၪ့ထၪ့ဝ့ၫ လၧလးဆီၩ့ဆီ အဖၧၩ့တၭ, မ့ၪဒိၩ့ နွ့ၫဖျိၪ့ လၧအမွဲ ယွၩအၥၭ နွ့ၫဖျိၪ့ ခဲၩထၪ့ လၧလးဆီၩ့ဆီ အမ့ၬယၫ လီၫ. 6 တၭ မၫဆမံၭ ဘဲၫနွၫ အၥိၭ လၩ့ဂၬ လၧလိးဖျီၪ ၁လၩ အီၪဝ့ၫ လၧလးဆီၩ့ဆီ အမ့ၬယၫလီၫ. ဆၧအမၧၫ့ လံဒုၩ လၧၫ့ဎွ့ၩဝ့ၫ လၧအမ့ၬၥၪ လၧအမ့ၬယၫ, ဒဲအချိၫ့လခီၫဆ့တၭ, အီၪဝ့ၫ လၧလးဆီၩ့ဆီ အကျၩ ဒဲအီၪဝၬဖီၩ့ လးဆီၩ့ဆီလီၫ. 7 ဆၧအမၧၫ့ အခၪ့ထံၭလဒုၩနီၪ လၩ့ဂၬ ဆၬလၥၧၫ့တၭ, ဆၧအမၧၫ့ နံၫဒုၩလဒုၩ နီၪ, လၩ့ဂၬ ချီဖိၪတၭ, ဆၧအမၧၫ့ ၥၧၫ့ဒုၩလဒုၩနီၪ, အမ့ၬ လၩ့ဂၬ ၦၡၩတၭ, ဆၧအမၧၫ့ လံဒုၩလဒုၩနီၪ, လၩ့ဂၬ လံၬကျီၫ့ကျီၫ့ယူၩ ဝ့ၫလီၫ. 8 ဆၧအမၧၫ့ လံဒုၩၥံၪ အီၪလၧအဒံၭ, လဒုၩအဒံၭ ဎူၫဘံၪ့ လဒုၩ ဎူၫဘံၪ့တၭ, လၧၫ့ဎွ့ၩ လၧအမ့ၬၥၪ ဝၬဖီၩ့ဝ့ၫ လၧအဖၧၩ့လီၫ. မုဆၫမွဲဂ့ၩ, မုနၩမွဲဂ့ၩ, လအီၪထီဘၪဝ့ၫတၭ, စံၭဝ့ၫဒၪ, ကဆါယွၩ, လၧအၥ့ၪဆၧလူၬနီၪ, လၧအအီၪယူၭဝ့ၫ, ဒဲအီၪဝ့ၫ, ဒဲမိဂဲၫလဂၩနီၪ, ဆံၫ့ဎံၪဝ့ၫ, ဆံၫ့ဎံၪဝ့ၫ, ဆံၫ့ဎံၪဝ့ၫနီၪလီၫ. 9 တၭ ထီးဆၧအမၧၫ့ လံဒုၩၥံၪ ဖ့ၪလၫ့ ဆၧလၩဖၩ့, ဒဲဆၧယူၭဆၧယၪ့, ဒဲဆၧစံၭထၪ့အၪ့အူၭ လၧဆၧလၧအဆၧၫ့နၩ့ လၧလးဆီၩ့ဆီ အဖၫ့ခိၪ, လၧၦအမၧၫ့ဝ့ၫ အဆိၩဆိၩအကၠၪကၠၪတၭ, 10 ၦၥုၪ့က့ၭၥၭၡါ နံၫဆံၫလံဂၩ ထွံၩလၩ့ လၧဆၧလၧအဆၧၫ့နၩ့ လၧအလးဆီၩ့ဆီ အဖၫ့ခိၪ အမ့ၬယၫ, ဒဲဘိၪ့ထၪ့ဘၩထၪ့ ၦလၧအမၧၫ့ဝ့ၫ အဆိၩဆိၩအကၠၪကၠၪ, ဒဲခွံၬလၩ့ အ၁ရဖူၩ လၧလးဆီၩ့ဆီ အမ့ၬယၫ တၭ, စံၭဝ့ၫဒၪ, 11 ပကဆါ, ဒဲပယွၩဧ့, နကြၨၭဒိၭန့ဘၪ ဆၧလၩဖၩ့, ဒဲဆၧယူၭယၪ့, ဒဲဆၧစီၩ့ဆၧမၩ့လီၫ. အဂဲးဘဲၫယီၩ နမၩကဲၪထၪ့ ဆၧထီးအလူၬတၭ, မွဲနၥၭအီၪဝ့ၫ အကၠီၩ့, ဆၧလဖၪနီၪ ကဲၪထၪ့ဝ့ၫ, ဒဲဘၪ ဆၧမၩကဲၪထၪ့ဝ့ၫလီၫ.

1 ယဒၪဘၪ လံၬကွ့ၭအၥၭ လၧအဖၧၩ့ ဒဲလၧအချိၫ့ နံၫခီၫလူၬတၭ, စဲၩထၬအၥၭ လၧဆၧစဲၩနဲၪ့ထၬ နွ့ၫဖျိၪ့ အီၪလၧၦဆၧၫ့နၩ့ဝ့ၫ လၧလးဆီၩ့ဆီ အဖၫ့ခိၪ အစူၪထွ့ၪလခီၫလီၫ. 2 ယဒၪဘၪ အၥီၫ့ အီၪလၧအဂဲးဆီၪ့ဘၭဆီၪ့ လဂၩ လၧအကိၭထၪ့ဆၧ လၧအလူဖၭဒိၪ တၭ စံၭဝ့ၫဒၪ, မွဲပလၫ ကြၨၭဝဲထၪ့ လံၬတၭ, မၩထ့ဖၭ အဆၧစဲၩနဲၪ့ထၬ လဂၩလဲၪ. 3 တၭ ၦအီၪ လၧမူၭခိၪ မွဲဂ့ၩ, လၧဂၪ့ခိၪ မွဲဂ့ၩ, လၧဂၪ့ခိၪလၬ မွဲဂ့ၩ, ဝဲထၪ့ လံၬတၭ, ယိဝ့ၫၥ့ၪနီၪ အီၪနးဂၩအ့ၬ. 4 တၭ ယဂၪ့ထၪ့ ဒိၪမၬလီၫ. အဂဲးဘဲၫယီၩ ၦလၧအကြၨၭဝဲထၪ့လံၬ, ဒဲယိဝ့ၫနီၪ အီၪနးဂၩအ့ၬ. 5 တၭ ၦၥုၪ့က့ၭၥၭၡါ လဂၩ စံၭယၧၩ, ဂၪ့ လဂ့ၩ, ယိခွါ, ဆၬလၥၧၫ့ ဘၪဆဲၫ့ လၧယုဒၫအဒီၪ့, စဒၫဝံၭအဝံ လဂၩနီၪ ဘဲၫၥိၭ အမိဝဲထၪ့ လံၬတၭ, မၩထ့ဖၭ အဆၧစဲၩနဲၪ့ထၬ နွ့ၫဖျိၪ့နီၪ မၩနၧၩ့မၩစၪယူၭ ဆၧယူၭ. 6 တၭ ယဒၪဘၪ ၥိၪဖိၪ ဘဲၫဆၧမၩၥံၫဝ့ၫ အၥိၭ ဆၧၫ့ထုၪ့ဝ့ၫ လၧဆၧအလးဆီၩ့ဆီ ဒဲလၧဆၧအမၧၫ့ လံဒုၩ အကျၩ, ဒဲလၧၦၥုၪ့က့ၭၥၭၡါၥံၪ အကျၩနီၪ အီၪဝ့ၫ လၧအနိၩ့ နွ့ၫဘီၩ့ ဒဲအမ့ၬၥၪ နွ့ၫတီၪ့ လၧအမွဲ ယွၩအၥၭ နွ့ၫဖျိၪ့ လၧဆၧအၪ့မၧၫ့လၩ့ဝ့ၫ လၧဂၪ့ခိၪချိၫ့ ဎံၩ့ဎံၩ့လ့ၬ လီၫ. 7 အဝ့ၫဒၪနီၪ ဂဲၫဝ့ၫတၭ, မၩန့ လံၬ လၧၦဆၧၫ့နၩ့ လၧအလးဆီၩ့ဆီ အဖၫ့ခိၪ အစူၪထွ့ၪလခီၫနီၪလီၫ. 8 တၭ လၧအမၩန့ လံၬနီၪ ဆၧအမၧၫ့ လံဒုၩ, ဒဲၦၥုၪ့က့ၭၥၭၡါၥံၪ နံၫဆံၫလံဂၩနီၪ, အီၪဝ့ၫ လၧနါဒံၩ့ ဒဲလိၫ့ထီၫ့လဖၪ ဎွ့ၩဝ့ၫ လၧဆၧဆူၭခဲၩနၧၫ့မၧၫ့ လၧအမွဲ ၦဆံၫ့ဎံၪ အဆၧဘၩဆိၪဖၪ, လဂၩလဖျိၪ့ လဂၩလဖျိၪ့တၭ, ထွံၩလၩ့ဝ့ၫ လၧၥိၪဖိၪ အမ့ၬယၫလီၫ. 9 အဝ့ၫၥံၪနီၪ ဆၬအလူ လၧထၭခိၪအၥၫ့ တၭ, စံၭဝ့ၫ, နကြၨၭမၩန့ လံၬနီၪ, ဒဲဝဲထၪ့ အဆၧစဲၩနဲၪ့ထၬၥံၪလီၫ. အဂဲးဘဲၫယီၩ နထိးၥံၫနၥၭတၭ, နဎွ့ၩန့ထဲၩ့ ၦၡၩ လၧနၥွံၪ, လၧယွၩ အဂး လၧကယဲ ၦအဒီၪ့, ဒဲလၧၦအလၨၥံၪ, ဒဲလၧၦခမျၧးၥံၪ, ဒဲလၧကယဲ ၦကိၭဆၨၩဒ့ၭ အကျၩ လီၫ. 10 နမၩကဲၪထၪ့ အဝ့ၫၥံၪ လၧအဘၩ့အမုး, ဒဲၦလုဆၧလဖၪ လၧယွၩ အဂးတၭ, အဝ့ၫၥံၪ မိပၧၩ့ဆၧ လၧဂၪ့ခိၪချိၫ့ လီၫ. 11 ယယိဆၧတၭ, ယနါဂၧၫ့အၥီၫ့ အၪဂၩ အီၪဝၬဖီၩ့ အလးဆီၩ့ဆီ ဒဲဆၧအမၧၫ့လဖၪ ဒဲၦၥုၪ့က့ၭၥၭၡါလဖၪနီၪ အလူလီၫ. အဆၧဝံဆၧနၬ အီၪဝ့ၫ အလၬ အဘျၩ့အလၬ ဒဲအထီၫ့ၥံၪ အဘျၩ့အထီၫ့လီၫ. 12 စံၭဝ့ၫ လၧအလူဖၭဒိၪ, ၥိၪဖိၪ လၧအထိးၥံၫအၥၭနီၪ ကြၨၭန့ဘၪ အစီၩ့အမၩ့, ဒဲဆၧလၧၫ့ဆၧဎွ့ၩ, ဒဲဆၧကိၪ့ၥ့ၪကိၪ့ဘၪ ဒဲဆၧဂဲးဆၧဘၭ, ဒဲဆၧယူၭဆၧယၪ့, ဒဲဆၧလၩဆၧဖၩ့, ဒဲဆၧစံၭထၪ့အၪ့အူၭဝ့ၫလဖၪလီၫ. 13 တၭ ကယဲ ဆၧလၧမူၭခိၪ, ဒဲ လၧဂၪ့ခိၪချိၫ့, ဒဲလၧဂၪ့ခိၪလၬ, ဒဲလၧအအီၪ လၧမၫဆမံၭဖၧၩ့, ဒဲကယဲ ဆၧအီၪ လၧဆၧနီၪလဖၪ အဖၧၩ့ ထီးအလူၬနီၪ ယနါဂၧၫ့ လၧအစံၭဝ့ၫ, ဆၧစံၭထၪ့အၪ့အူၭ, ဒဲဆၧယူၭဆၧယၪ့, ဒဲဆၧလၩဆၧဖၩ့, ဒဲဆၧဂဲးဆၧဘၭလဖၪ, မွဲအအီၪ လၧၦလၧအဆၧၫ့နၩ့ လၧလးဆီၩ့ဆီ အဖၫ့ခိၪ ဒဲၥိၪဖိၪနီၪ အဆိၩဆိၩအကၠၪကၠၪဆံၭ. 14 တၭ ဆၧအမၧၫ့ လံဒုၩ စံၭဝ့ၫ, အၩမံၩ့. ၦၥုၪ့က့ၭၥၭၡါၥံၪ ထွံၩလၩ့ ဘိၪ့ထၪ့ဘၩထၪ့ ဝ့ၫလီၫ.

1 တၭ ယယိဆၧ, ထီးၥိၪဖိၪ အီၪဝဲထၪ့ ဆၧစဲၩနဲၪ့ထၬ လဖျိၪ့ လၧဆၧစဲၩနဲၪ့ထၬ နွ့ၫဖျိၪ့ အကျၩနီၪ ယနါဂၧၫ့ ဆၧအမၧၫ့ လဒုၩ စံၭဝ့ၫ ဘဲၫလၫ့ဎွံၩ့ အၥိၭ, ဂဲၫဘီၪ. 2 ယယိဆၧတၭ, ယိခွါ, ကၥ့ၪဘွၩ, ဒဲၦလၧအဆၧၫ့နၩ့ လၧအလီၩ့ လဂၩ အီၪလၧအချံၪလီၫ. တၭ ဆၧဖ့ၪလၫ့ဝ့ၫ ၁ရဖူၩနီၪ မွဲဘဲၫၥိၭ အမိမၩနၧၩ့မၩစၪဆၧတၭ, စဲၪ့ထၪ့ မၩနၧၩ့မၩစၪဆၧလီၫ. 3 တၭ ထီးအဝဲထၪ့ ဆၧစဲၩနဲၪ့ထၬ နံၫဖျိၪ့လဖျိၪ့နီၪ, ယနါဂၧၫ့ ဆၧအမၧၫ့ နံၫဒုၩလဒုၩ စံၭဝ့ၫဒၪ, ဂဲၫဘီၪ. 4 ကၥ့ၪဝီၩ စဲၪ့ထၪ့ဝ့ၫ လဒုၩဒၪတၭ, ၦလၧအဆၧၫ့နၩ့ လၧအလီၩ့ လဂၩနီၪ, ဆၧဖ့ၪလၫ့ဝ့ၫ အထုၭခွံၬ ဆၧဘၪလိၬအိၭလိၬ လၧဂၪ့ခိၪချိၫ့ ဒဲဘဲၫၥိၭ ၦမိမၩၥံၫလိၬအၥၭ နီၪ, ဆၧဖ့ၪလၫ့ဝ့ၫ လၧအနၭဖၭဒိၪ လဘံၪ့လီၫ. 5 တၭ ထီးအဝဲထၪ့ ဆၧစဲၩနဲၪ့ထၬ ၥၧၫ့ဖျိၪ့လဖျိၪ့နီၪ, ယနါဂၧၫ့ ဆၧအမၧၫ့ ၥၧၫ့ဒုၩလဒုၩနီၪ စံၭဝ့ၫ, ဂဲၫဘီၪ. တၭ ယယိဆၧနီၪ, ယိခွါ, ကၥ့ၪၥၧၫ့ လဒုၩ, ဒဲၦလၧအဆၧၫ့နၩ့ လၧအလီၩ့ လဂၩ ဆၧခံၫ့ အီၪဝ့ၫ လၧအစူၪဖၧၩ့ လီၫ. 6 ယနါဂၧၫ့ ဆၧအလူ လၧဆၧမၧၫ့ လံဒုၩ အကျၩ စံၭဝ့ၫဒၪ, ဘုၪကၠိၩ့ လတလိၭ လၧဒန့ရံၫ လဘံၪ့ အဂး, ဒဲဘုၪမုယီၩ ၥၧၫ့တလိၭ လၧဒန့ရံၫ လဘံၪ့ အဂးလီၫ. 7 တၭ ထီးမၩဂၭဂီၩ့ ၥိၪ ဒဲစဘံၭထံၫနီၪ လဂ့ၩ. တၭ ထီးအဝဲထၪ့ ဆၧစဲၩနဲၪ့ထၬ လံဖျိၪ့လဖျိၪ့နီၪ, ယနါဂၧၫ့ ဆၧအမၧၫ့ လံဒုၩလဒုၩနီၪ စံၭဝ့ၫ, ဂဲၫဘီၪ. 8 ယယိဆၧတၭ, ယိခွါ, ကၥ့ၪပၠူၭ လဒုၩနီၪ ၦလၧအဆၧၫ့နၩ့ လၧအလီၩ့ လဂၩ အမံၩ့မွဲ ဆၧၥံၫတၭ ဖျု ဖိၬထၪ့အခဲၫ့လီၫ. တၭ ဆၧဖ့ၪလၫ့ဝ့ၫ လၧအစီၩ့အမၩ့ လၧဂၪ့ခိၪ လံစီၪ့လစီၪ့ အဖၫ့ခိၪ, ဘဲၫၥိၭ အမိမၩၥံၫဆၧ လၧနၭ, ဒဲလၧဆၧၥၭဝံလၩ့ဒိၩ, ဒဲလၧဆၧၥံၫ, ဒဲလၧဂၪ့ခိၪ အဆၧမံၩ့လၬၥံၪလီၫ. 9 တၭ ထီးအဝဲထၪ့ ဆၧစဲၩနဲၪ့ထၬ ယဲဖျိၪ့လဖျိၪ့နီၪ, ယဒၪဘၪ ၦလၧအထိးၥံၫအၥၭ လၧယွၩအလူအထၫ အကၠီၩ့, ဒဲလၧအဆၧထိးအၥၭ လၧအထိးဝ့ၫအကၠီၩ့လဖၪ အၥၭၡီၩ့ၥံၪ အီၪလၧဆၧလုအလး အဖၫ့လၬလီၫ. 10 အဝ့ၫၥံၪ ကိၭထၪ့ လၧအလူဖၭဒိၪတၭ စံၭဝ့ၫ, ဆၧဆံၫ့ဎံၪ, လၧအမွဲအတီၩ အကဆါဧ့, နလစ့ၩရၫ့ဘၪ ၦအီၪ လၧဂၪ့ခိၪချိၫ့လဖၪတၭ, နလဖ့ၪလၫ့ဘၪ အဆၧဒဲၩဘၭ လၧပၥွံၪ အကၠီၩ့ တၭ, မွဲနမိအီၪ ဆံၭယံၬလဲၪ. 11 ဆၧဖ့ၪလၫ့ဝ့ၫ လဂၩဘၪလဂၩ လၧအဝိၬလိၫ့ဘွၩ တၭ, ဆၧလီၩဘၪ အဝ့ၫၥံၪ လၧအမိဘၪအီၪပွံၭ လဆိဖိၪ ထီးအဎီးအၡၩခီၫ ဎီးအၡၩ; ဒဲထၧၫ့ဖုဝဲခီၫ အထၧၫ့ဖုဝဲၥံၪ လၧအမိဘၪ ဆၧမၩၥံၫဝ့ၫ, ဘဲၫအဝ့ၫၥံၪ အၥိၭနီၪ ဝံထၪ့နၬထၪ့ မိလၧၫ့ထၪ့ဎွ့ၩထၪ့ဝ့ၫလီၫ. 12 တၭ ယယိဆၧ, ထီးအဝဲထၪ့ ဆၧစဲၩနဲၪ့ထၬ ဎူၫဖျိၪ့ လဖျိၪ့နီၪတၭ, ဂၪ့ခိၪဝၭ ဒိၪမၬ, ဒဲမုမ့ၬ ၥၧၫ့တၪ့ ဘဲၫရၧၬအဆၧယၬ ထၭဝ့ၫ လၧဆၧဆီၪ့ၥၧၫ့ အၥိၭတၭ, လၩ ကဲၪထၪ့ ဘဲၫဆၧၥွံၪ အၥိၭ, 13 တၭ ၡၪၥံၪ လၧမူၭဖိၭဖၫ့ လၩ့ဎွံၪခွံၬဝ့ၫ လၧမူၭခိၪ, ဘဲၫချိၪ့ဒိၩ့ၥၪ လၧအလမံၫ့ဒံၭဘၪ, လၧအဘၪ ဆၧမၩဝၭဝ့ၫ လၧလံၩမု အၥိၭနီၪလီၫ. 14 မူၭခိၪ ဒံၩခွံၬ, ဘဲၫလံၬ လၧဆၧထူၫထၪ့ဝ့ၫ အၥိၭတၭ, ကယဲ ခိၪလီၩ့ ထိၩ့ချိၬ, ဒဲကယဲ ကျိၩ့လဖၪ ၥုၭခွံၬအၥၭ လီၫ. 15 တၭ ဂၪ့ခိၪအစဎွၩၥံၪ, ၦဒိၪၦၡၩၥံၪ, ဒဲၦၥုၭဖိၪလထီၫ့ အခိၪၥံၪ ဒဲၦ၁ထံၫလဖၪ, ဒဲၦအီၪ လၧဆၧအစီၩ့အမၩ့ၥံၪ, ဒဲကယဲ အဎီးအၡၩ, ဒဲကယဲ ၦပျီၩဖျ့ၭ လဂၩလါလါနီၪ အီၪက့ၪၥူၪအၥၭ လၧဆၧအိၩဖၧၩ့, ဒဲလိးဆူၭ လၧခိၪလီၩ့လဖၪ အလီၩ့တၭ, 16 စံၭ လိးၥံၪလဲၫ့ၥံၪ, ဒဲခိၪလီၩ့ ထိၩ့ချိၬၥံၪနီၪ, လၩ့ထ့ၬ လၧပလီၩ့ တၭ, မၩဘံၭခွံၬပၧၩ လၧၦဆၧၫ့နၩ့ လၧလးဆီၩ့ဆီ အဖၫ့ခိၪ လဂၩ အမ့ၬယၫ, ဒဲလၧၥိၪဖိၪ အဆၧၥၭထၪ့ ဆံၭ. 17 အဂဲးဘဲၫယီၩ မုနံၩဖၭဒိၪ ဘၪဆဲၫ့ လၧအဆၧၥၭထၪ့ ဘၪယူၭဝ့ၫယူၭတၭ, မွဲပလၫ ဆၧၫ့ထုၪ့ဝ့ၫ မိၥ့ၪလဂၩလဲၪ.

1 တၭ လၧဆၧယီၩလဖၪ အလးခဲၫ့နီၪ, ယဒၪဘၪ အၥီၫ့ လံဂၩ ဆၧၫ့ထုၪ့ လၧဂၪ့ခိၪ အနိၪ့ လံနိၪ့တၭ, ဂၪ့ခိၪ မွဲဂ့ၩ, မၫဆမံၭ မွဲဂ့ၩ, ကယဲ ၥံၪ့ မွဲဂ့ၩ, ဘဲၫၥိၭ လံၩ ထီးအူၪဘၪ လၧအလီၩ့ လဂ့ၩတၭ, ဖီၪ့ထၬ လံၩ လံဖျီၩ့လီၫ. 2 တၭ ယဒၪဘၪ အၥီၫ့အဂူၫဂၩ အီၪလၧယွၩ လၧအမၧၫ့ဝ့ၫ အဆၧစဲၩနဲၪ့ထၬ လဂၩ ဂဲၫထၪ့ လၧမုထၪ့လခီၫ တၭ, ကိၭၡၭထၪ့နီၪ, စံၭ အၥီၫ့ လံဂၩ လၧဆၧဒုၭမၩဂၭဂီၩ့ ဂၪ့ခိၪ, ဒဲမၫဆမံၭ, 3 တၭ စံၭအဝ့ၫဒၪ, ပလချုၭ စဲၩနဲၪ့ထၬ ယွၩအဎီးအၡၩၥံၪ လၧအမ့ၬထုးခိၪ အလီၩ့ ဒံၭဘၪတၭ, ဂၪ့ခိၪမွဲဂ့ၩ, မၫဆမံၭမွဲဂ့ၩ, ၥံၪ့ၥံၪမွဲဂ့ၩ, ထီးမၩဂၭဂီၩ့ လဂ့ၩ. 4 တၭ ယနါဂၧၫ့ ၦလၧအဘၪ ဆၧစဲၩနဲၪ့ထၬလဖၪ အဆၧဝံဆၧနၬ, မွဲအအီၪ လကုၬ လံလၬလံထီၫ့ လၧကယဲ ၦအံၫစရ့လၭဖိၪ အဒီၪ့အကျၩလီၫ. 5 လၧယုဒၫ အဒီၪ့နီၪ ၦဘၪစဲၩနဲၪ့ထၬဝ့ၫ ၦလလၬနံၫထီၫ့တၭ; လၧရူဘံၫ့ အဒီၪ့နီၪ ၦလလၬနံၫထီၫ့တၭ; လၧဂၭ အဒီၪ့နီၪ ၦလလၬနံၫထီၫ့တၭ; 6 လၧအၭၡၧၫ့ အဒီၪ့နီၪ ၦလလၬနံၫထီၫ့တၭ; လၧနၭ၁လဲၫ အဒီၪ့နီၪ ၦလလၬနံၫထီၫ့တၭ; လၧမနၬစ့ၫ အဒီၪ့နီၪ ၦလလၬနံၫထီၫ့တၭ; 7 လၧစံမအၧၫ့ အဒီၪ့နီၪ ၦလလၬနံၫထီၫ့တၭ; လၧလံဝဲၫ အဒီၪ့နီၪ ၦလလၬနံၫထီၫ့တၭ; လၧအံစခၫ အဒီၪ့နီၪ ၦလလၬနံၫထီၫ့တၭ; 8 လၧဇ့ၭဘလၧၫ့ အဒီၪ့နီၪ ၦလလၬနံၫထီၫ့တၭ; လၧယိၥၭ အဒီၪ့နီၪ ၦလလၬနံၫထီၫ့တၭ, လၧဘံၪ့ယမံၫ့ အဒီၪ့နီၪ ၦလလၬနံၫထီၫ့တၭ; အဝ့ၫၥံၪ ဘၪ ဆၧစဲၩနဲၪ့ထၬဝ့ၫလီၫ. 9 ဆၧလဖၪနီၪ အလးခဲၫ့ ယယိဆၧတၭ, ယိခွါ, ၦခမျၧးဖၭဒိၪ လၧၦဝံထၪ့နၬထၪ့ဝ့ၫ လၥ့ၪဘၪ နးဂၩနီၪ ဂဲၫ လၧကယဲ ၦအဆၨၩၥံၪ, ဒဲလၧကယဲ ၦအဒီၪ့ၥံၪ, ဒဲလၧကယဲ ၦခမျၧးၥံၪ, ဒဲလၧကယဲ ၦချဲၩ့ဆၧ ကိၭဆၨၩဒ့ၭအဒီၪ့ အကျၩလဖၪနီၪ, ဆၧၫ့ထုၪ့ လၧလးဆီၩ့ဆီ, ဒဲၥိၪဖိၪ အမ့ၬယၫ ကီၩ့ၥိၭ ဝိၬလိၫ့ဘွၩ တၭ, အီၪလၧစီၩ့မလီၫ့အလၪ လၧအစူၪဖၧၩ့, 10 အဝ့ၫၥံၪ ကိၭၡၭထၪ့ လၧအလူဖၭဒိၪ တၭ, စံၭဝ့ၫဒၪ, မွဲဆၧထိးထဲၩ့တၩ့ထဲၩ့ အီၪလၧပယွၩ လၧအဆၧၫ့နၩ့ လၧလးဆီၩ့ဆီ အဖၫ့ခိၪ ဒဲလၧၥိၪဖိၪနီၪဆံၭ. 11 တၭ ကယဲ အၥီၫ့ ဆၧၫ့ထုၪ့ဝၬဖီၩ့ လးဆီၩ့ဆီ, ဒဲၦၥုၪ့က့ၭၥၭၡါ, ဒဲဆၧအမၧၫ့ လံဒုၩလဖၪနီၪ ထွံၩလၩ့ လၧလးဆီၩ့ဆီ အမ့ၬယၫတၭ, ဘိၪ့ထၪ့ဘၩထၪ့ ယွၩ, 12 စံၭဝ့ၫဒၪ, အၩမံၩ့. ဆၧစံၭထၪ့အၪ့အူၭ ဒဲဆၧလၩဆၧဖၩ့, ဒဲဆၧကိၪ့ဘၪကိၪ့ၥ့ၪ, ဒဲဆၧစံၭထၪ့အၪ့အူၭ အခိးအတၩ, ဒဲဆၧယူၭဆၧယၪ့ ဒဲဆၧအစီၩ့အမၩ့ ဒဲဆၧအဂဲးအဘၭနီၪ, မွဲအအီၪလၧပယွၩ အဆိၩဆိၩအကၠၪကၠၪဆံၭ. အၩမံၩ့. 13 ၦၥုၪ့က့ၭၥၭၡါ လဂၩ ချဲၩ့ဆၧၫ့ဆၧတၭ, စံၭယၧၩ ၦလၧအကီၩ့ဆၧၥိၭဆၧ အဂ့ၩအဘွၩနီၪ, မွဲပလၫလဖၪ လဲၪ. မွဲအဂဲၫအထံၭခီၫခီၫလဲၪ. 14 တၭ ယစံၭ အဝ့ၫ, ကဆါဧ့, နၥ့ၪယၫနဝ့ၫလီၫ. တၭ အဝ့ၫဒၪနီၪ စံၭယၧၩ, အဝ့ၫၥံၪ မွဲၦလၧအဂဲၫထၪ့ လၧဆၧၡၪ့ဆၧနၭ အဖၧၩ့, ဒဲအၪ့ဆူၫဝၭဘွၩ အဝိၬလိၫ့ လၧၥိၪဖိၪအၥွံၪလီၫ. 15 မၩအၥၭဘဲၫနီၪတၭ, အီၪဝ့ၫ လၧယွၩအလးဆီၩ့ဆီ အမ့ၬယၫတၭ, မၩ အဆၧ လၧဆၧလုအဂံၪ့ဖၧၩ့ မုဆၫဆၫ မုနၩနၩလီၫ. တၭ ၦလၧအဆၧၫ့နၩ့ လၧလးဆီၩ့ဆီ အဖၫ့ခိၪ လဂၩနီၪ မိအီၪဝ့ၫ လၧအကျၩ လီၫ. 16 တၭ ဆၧမိၥၭဝံလၧၩ့အၥၭအ့ၬ, တၭ ဆၧလမိၥူၫအီၩလၧၩ့ဘၪအၥၭ လၧထံၫ, မုမ့ၬ လဆ့ၭလၩ့ဘၪ လၧအဝ့ၫၥံၪ, တၭ ဆၧခိဘၪလၧၩ့ နးမံၩ့အ့ၬ. 17 အဂဲးဘဲၫယီၩ ၥိၪဖိၪ အီၪလၧလးဆီၩ့ဆီ အၥၭကျၩနီၪ မိယိထဲၩ့ခွါထဲၩ့ အဝ့ၫၥံၪတၭ, မိၥိၫ့ဝ့ၫ လၧထံၫမၧၫ့ အဖၧၩ့ၥံၪ အအီၪတၭ, ယွၩ မိထူၭခွံၬ အမ့ၬထံၫလၩ့ လၧအမ့ၬၥၪဖၧၩ့ ထီးအလူၬ လီၫ.

1 တၭ ထီးအဝဲထၪ့ ဆၧစဲၩနဲၪ့ထၬ နွ့ၫဖျိၪ့လဖျိၪ့ နီၪ, ဆၧအီၪလၩ့မါပံၭ လၧမူၭခိၪ ဘူၭကၪ လခီၫနၩရံၩလီၫ. 2 ယဒၪဘၪ အၥီၫ့ၥံၪ လၧအဆၧၫ့ထုၪ့ လၧယွၩအမ့ၬယၫ နွ့ၫဂၩ တၭ ဆၧဖ့ၪလၫ့ဝ့ၫ ခွ့ၩ နွ့ၫဖျိၪ့ လီၫ. 3 အၥီၫ့ လဂၩဒၪ အီၪလၧဆၧဆူၭခဲၩနၧၫ့မၧၫ့ အထွ့ၫထီၫ့ ဂဲၫဝ့ၫတၭ, ဆၧၫ့ထုၪ့ လၧဆၧလုလး အနဲၩ့ထံၭ တၭ, ဆၧဖ့ၪလၫ့ဝ့ၫ လၧဆၧဆူၭခဲၩနၧၫ့မၧၫ့အၪ, ဘဲၫၥိၭ အမိဖ့ၪလၫ့ဝ့ၫ လၧၦဆံၫ့ဎံၪ ထီးအလူၬ အဆၧဘၩဆိၪဖၪ လၧအဆၧလုလးထီၫ့ အဖၫ့ခိၪ, လၧအအီၪ လၧလးဆီၩ့ဆီ အမ့ၬယၫလီၫ. 4 ဆၧဆူၭခဲၩနၧၫ့မၧၫ့ အခူၪ, ဒဲၦဆံၫ့ဎံၪ အဆၧဘၩဆိၪဖၪ စဲၪ့ထၪ့ လၧအၥီၫ့ အစူၪဖၧၩ့တၭ, လ့ၩထၪ့ လၧယွၩ အမ့ၬယၫလီၫ. 5 အၥီၫ့နီၪ မၩန့ ဆၧဆူၭခဲၩနၧၫ့မၧၫ့ အထွ့ၫတၭ, မၩဎွ့ၩဝ့ၫ လၧမ့ၪအၧၩ့ အီၪလၧဆၧလုလး အဖၫ့ခိၪတၭ ခွံၬၡိၭခွံၬဝ့ၫ လၧဂၪ့ခိၪချိၫ့လီၫ. တၭ မၩအၥၭ လၧလၫ့ဎွံၩ့ၥံၪ, ဒဲလၫ့ဝဲအဒံၭ, ဒဲဆၧအလူၥီၫၥံၪ, ဒဲဂၪ့ခိၪဝၭဝ့ၫလဖၪ လီၫ. 6 အၥီၫ့ နွ့ၫဂၩ အီၪလၧခွ့ၩ နွ့ၫဖျိၪ့နီၪ, တဲၩ့ဝဲၩအၥၭ ဘဲၫၥိၭ အမိအူၪထၪ့ဝ့ၫလီၫ. 7 အၥီၫ့ လၧအခၪ့ထံၭ လဂၩနီၪ အူၪထၪ့ ခွ့ၩတၭ ဆၧဆၧၩ့လၩ့ မုၥၪ ဒဲမ့ၪလဲၩဎုၬအၥၭ လၧဆၧၥွံၪတၭ, ဆၧခွံၬလၩ့ဝ့ၫ လၧဂၪ့ခိၪချိၫ့တၭ, အၪ့ခွံၬ ဂၪ့ခိၪ ၥၧၫ့ပိၩ့လပိၩ့တၭ, မ့ၪအၪ့ခွံၬ ၥံၪ့ ၥၧၫ့ပိၩ့လပိၩ့ တၭ, မ့ၪအၪ့ခွံၬ နၪ့အၥံၪ့ ထီးအလူၬ လီၫ. 8 အၥီၫ့ နံၫဂၩလဂၩနီၪ အူၪထၪ့ ခွ့ၩတၭ, ဆၧလၩ့ဂၬ လၧခိၪလီၩ့ဖၭဒိၪ လၧမ့ၪအၪ့ဝ့ၫနီၪ, ဘၪခွံၬၡိၭခွံၬအၥၭ လၧမၫဆမံၭဖၧၩ့ တၭ, မၫဆမံၭ ၥၧၫ့ပိၩ့လပိၩ့ ကဲၪထၪ့ ဆၧၥွံၪ လီၫ. 9 တၭ ဆၧအီၪ လၧမၫဆမံၭဖၧၩ့ လၧအမၧၫ့ဝ့ၫ ၥၧၫ့ပိၩ့လပိၩ့ ၥံၫဝ့ၫတၭ, ကဘၩ့ၥံၪ ၥၧၫ့ပိၩ့လပိၩ့ ဂၭဂီၩ့ဝ့ၫလီၫ. 10 အၥီၫ့ ၥၧၫ့ဂၩလဂၩနီၪ အူၪထၪ့ ခွ့ၩတၭ, ၡၪဖၭဒိၪ ခဲၩဖၩ့ထၪ့ဝ့ၫ ဘဲၫမ့ၪဒိၩ့ လဖျိၪ့ အၥိၭ လၩ့ထ့ၬ လၧမူၭခိၪတၭ, လၩ့ထ့ၬ လၧထံၫချိၬ ၥၧၫ့ပိၩ့လပိၩ့, ဒဲလၧထံၫဖၧၩ့လဖၪ အဖၫ့ခိၪလီၫ. 11 တၭ ၡၪ လဖျိၪ့နီၪ အမံၩ့မွဲ ရီးခၥီၫ လီၫ. တၭ ထံၫ ၥၧၫ့ပိၩ့လပိၩ့ ကဲၪထၪ့ [ဘဲၫ] ရီးခၥီၫ အၥိၭ တၭ, မွဲထံၫခၪ အကၠီၩ့နီၪ ၦၥံၫဝ့ၫ အၪဂၩလီၫ. 12 အၥီၫ့ လံဂၩလဂၩနီၪ အူၪထၪ့ ခွ့ၩတၭ, ဆၧဖ့ၬခွံၬ မုမ့ၬ ၥၧၫ့ကဲၩ့လကဲၩ့, ဒဲလၩ ၥၧၫ့ကဲၩ့လကဲၩ့, ဒဲၡၪ ၥၧၫ့ပိၩ့လပိၩ့, ဘဲၫၥိၭ ၥၧၫ့ပိၩ့လပိၩ့ မိခံၭလၩ့ဝ့ၫလီၫ. မုဆၫ လဖၩ့ဘၪ လၧၥၧၫ့စီၪ့လစီၪ့တၭ, မုနၩမွဲ ဘဲၫနီၪၥိၭ ဆ့လီၫ. 13 ယယိဆၧတၭ, ယနါဂၧၫ့ လံၬကျီၫ့ကျီၫ့ ယူၩဝ့ၫ လၧမူၭဖိၭဖၫ့နီၪ, စံၭဝ့ၫ လၧအလူဖၭဒိၪ, လၧအၥီၫ့ လၧအအီၪလၩ့ထး ၥၧၫ့ဂၩ လၧအမိအူၪထၪ့ ခွ့ၩအၥီၫ အကၠီၩ့နီၪ, ဆၧအၡၪ့, ဆၧအၡၪ့, ဆၧအၡၪ့ အီၪလၧၦၡၩ လၧအအီၪဝ့ၫ လၧဂၪ့ခိၪ အလီၩ့လီၫ.

1 အၥီၫ့ ယဲဂၩလဂၩနီၪ အူၪထၪ့ ခွ့ၩတၭ, ယဒၪဘၪ ၡၪ လဖျိၪ့ လၩ့ထ့ၬ လၧမူၭခိၪတၭ, ထီၩ့လၩ့ လၧဂၪ့ခိၪချိၫ့လီၫ. တၭ ဆၧဖ့ၪလၫ့ဝ့ၫ လၧဆၧဖၧၩ့ယိၬ အနိၪဝံၬ, 2 မွဲအဝဲထၪ့ ဆၧဖၧၩ့ယိၬနီၪ, ဆၧခူၪ ဂဲၫထၪ့ လၧဆၧဖၧၩ့ ဘဲၫဖံၫ့ချၪဖၧၩ့ဖၭဒိၪ အခူၪ အၥိၭတၭ, မုမ့ၬ ဒဲဆၧဖိၭဖၫ့ ခံၭလၩ့ဝ့ၫ လၧဆၧဖၧၩ့ခူၪ အကၠီၩ့နီၪလီၫ. 3 ထွ့ၥံၪ ဂဲၫထၪ့ လၧဆၧအခူၪ အဖၧၩ့ လၧဂၪ့ခိၪချိၫ့ တၭ, ဆၧဖ့ၪလၫ့ဝ့ၫ လၧအစီၩ့အမၩ့ ဘဲၫဆၧကဲၪ့မ့ၥံၪ လၧဂၪ့ခိၪချိၫ့ အီၪလၧအစီၩ့အမၩ့ အၥိၭနီၪလီၫ. 4 တၭ ဆၧမၪလူၬ အဝ့ၫၥံၪ ဘဲၫၥိၭ အထီးမၩဂၭဂီၩ့ နၪ့ၥံၪမံၩ့ၥံၪ လၧဂၪ့ခိၪချိၫ့ ဒဲဆၧအၥံၫ့ဆ့ၬ လမံၩ့လါလါ, ဒဲၥံၪ့ လမံၩ့လါလါနီၪ နးမံၩ့လဂ့ၩတၭ, အ့ၪမွဲ န့ၫၦၡၩ လၧယွၩ အဆၧစဲၩနဲၪ့ထၬ လအီၪဘၪ လၧအမ့ၬထုးခိၪ အလီၩ့လဖၪ လီၫ. 5 ဘဲၫၥိၭ အမိမၩၥံၫဝ့ၫတၭ, ဆၧဒုၭမၩဝ့ၫအ့ၬ. အ့ၪမွဲဘဲၫၥိၭ အမိမၩၡၪ့မၩနၭဝ့ၫ လၩယဲဘံၪ့လီၫ. တၭ အဆၧၡၪ့ဆၧနၭနီၪ မၩအၥၭ ဘဲၫဆၧကဲၪ့မ့ဖျံၬ ၦၡၩ အဆၧၡၪ့ဆၧနၭ အၥိၭနီၪလီၫ. 6 တၭ လၧမုနံၩလဖၪနီၪ, ၦၡၩ အၪ့ဎၬၥံၫ လါနၫ့ ဒၪန့ဝ့ၫအ့ၬ. တၭ ဆၧမိၥံၫဘၪအၥၭ လါနၫ့ဘိၩ ဆၧၥံၫ မိစဲၪ့ဒၪဝ့ၫလီၫ. 7 တၭ ထွ့ၥံၪ အခံးအဂၩ့နီၪ လၩ့ဂၬ ကၥ့ၪ အီၪတဲၩ့ဝဲၩအၥၭ လၧအမိဒုၭၥုၭ အဂးတၭ, ဆၧအီၪ လၧအခိၪဎွံၪ လၩ့ဂၬ ၁ရဖူၩထီၫ့ နီၪ, အမ့ၬ လၩ့ဂၬ ၦၡၩ အမ့ၬ, 8 အီၪဝ့ၫ လၧအခိၪၥူၫ လၩ့ဂၬ ၦမုၪ အခိၪၥူၫတၭ, အၥွၫ လၩ့ဂၬ ဆၬလၥၧၫ့ အၥွၫ, 9 အီၪဝ့ၫ လၧထၩ့ဖံၭ လၩ့ဂၬ ထၩ့ဖံၭထၭ တၭ, အဒံၭ ၥီၫထၪ့ ဘဲၫ လဲၪ့ၥံၪ အီၪလၧကၥ့ၪအၪဒုၩ စဲၪ့ လၧဆၧဒုၭၥုၭအဖၧၩ့ အၥီၫ အၥိၭနီၪလီၫ. 10 အမ့နီၪ လၩ့ဂၬ ဆၧကဲၪ့မ့ အမ့ အီၪလၧအဆူၪတၭ, အီၪလၧအစီၩ့အမၩ့ လၧအမ့ၥံၪ အဖၧၩ့ ဘဲၫၥိၭ အမိမၩၡၪ့မၩနၭ ၦၡၩ လၩယဲဘံၪ့လီၫ. 11 အဝ့ၫၥံၪ အစဎွၩ လၧအဖၫ့ခိၪမွဲ ဆၧယိၬအၥီၫ့ လဂၩတၭ, အမံၩ့ လၧဟံဘြုၫ အဆၧချဲၩ့မွဲ အဘၭဒၧၫ့တၭ, အ့ၪမွဲ အမံၩ့ လၧဂြံစၭ အဆၧချဲၩ့မွဲ အပီလယၧၫ့လီၫ. 12 ဆၧၡၪ့ဆၧနၭ လမံၩ့ ဖီၩ့ခွံၬယူၭ. ယိခွါ, ဆၧလဖၪ အလးခဲၫ့နီၪ ဆၧၡၪ့ မိဂဲၫဒံၭ နံၫမံၩ့လီၫ. 13 အၥီၫ့ ဎူၫဂၩလဂၩနီၪ အူၪထၪ့ ခွ့ၩတၭ ယနါဂၧၫ့ ဆၧၥီၫ ဂဲၫထၪ့ လၧဆၧလုလးထီၫ့ အဆၧနိၩ့လံနိၩ့ အကျၩ လၧအအီၪ လၧယွၩ အမ့ၬယၫ, 14 တၭ စံၭ အၥီၫ့ ဎူၫဂၩလဂၩ လၧအအီၪ လၧခွ့ၩနီၪ, ကွဲၪလၩ့ခွံၬ အၥီၫ့လံဂၩ လၧအဘၪ ဆၧစၧၩ့ထၬအၥၭ လၧထံၫချိၬဖၭဒိၪ ယုၫဖြ့ ထံၫအဖၧၩ့ ဆံၭ. 15 တၭ အၥီၫ့ လံဂၩၥံၪ လၧအတဲၩ့ဝဲၩယူၭအၥၭ လၧအနၩရံၩ ဒဲအနံၩ, ဒဲအလၩ, ဒဲအနံၪ့ အဂးနီၪ, ဘၪ ဆၧကွဲၪလၩ့ခွံၬဝ့ၫ, ဘဲၫၥိၭ အမိမၩၥံၫ ၦၡၩၥၧၫ့ပိၩ့ လပိၩ့ လီၫ. 16 ၦကၥ့ၪၥုၭဖိၪ အဆၧဝံဆၧနၬနီၪ မွဲနံၫကုၬအဘျၩ့ လထီၫ့တၭ, ယနါဂၧၫ့ အဆၧဝံဆၧနၬ လီၫ. 17 ဘဲၫနီၪအၥိၭ ယဒၪဘၪ ဆၧလၧယၫလခီၫတၭ, ယဒၪဘၪ ကၥ့ၪလဖၪ, ဒဲၦလၧအဆၧၫ့နၩ့ လၧအလီၩ့ အီၪလၧအထၩ့ဖံၭ မ့ၪ ဒဲၥၧၫ့ဝီၩ, ဒဲလၩ့ဂၬ ကး ဒဲကၥ့ၪအခိၪဎွံၪ လၩ့ဂၬ လၧဆၬလၥၧၫ့ အခိၪဎွံၪ တၭ, မ့ၪ ဒဲဆၧအခူၪ, ဒဲကးၥံၪ ဂဲၫထၪ့ လၧအခိၬဖၧၩ့လီၫ. 18 တၭ ၦၡၩ ၥၧၫ့ပိၩ့ လပိၩ့ ဘၪၥံၫ လၧမ့ၪ, ဒဲဆၧအခူၪ, ဒဲကး လၧအဂဲၫထၪ့ လၧအခိၬဖၧၩ့ ၥၧၫ့မံၩ့နီၪ အကၠီၩ့လီၫ. 19 အဂဲးဘဲၫယီၩ ကၥ့ၪလဖၪ အစီၩ့အမၩ့ အီၪလၧအနိၭဖၧၩ့ ဒဲလၧအမ့လီၫ. အဂဲးဘဲၫယီၩ မွဲအမ့ ဒဲအခိၪဎွံၪ လၩ့ဂၬ ဂူနီၪတၭ, မၩၡၪ့မၩနၭဆၧ လၧအဝ့ၫၥံၪလီၫ. 20 တၭ ၦၡၩ အီၪလၩ့ထး လၧဆၧၡၪ့ဆၧနၭယီၩ လမၩၥံၫဘၪဝ့ၫလဖၪနီၪ, လနီၫ့ယါလၩ့ထဲၩ့ဘၪအၥၭ လၧအစူၪ အဆၧမၩ, ဘဲၫၥိၭ အထီးဘၩထၪ့ ဆၧနၪ, ဒဲဆၧဂၩ့ထီး, ဒဲဆၧဂၩ့စ့ၩ, ဒဲဆၧဂၩ့ထီၫ့, ဒဲဆၧဂၩ့လိး, ဒဲဆၧဂၩ့ၥံၪ့ လၧအဒၪဆၧလၥ့ၪ, နါဂၧၫ့ဆၧလၥ့ၪ, စဲၪ့လၥ့ၪဘၪလဖၪနီၪ လဂ့ၩလီၫ. 21 တၭ အဝ့ၫၥံၪ နီၫ့ယါလၩ့ထဲၩ့အၥၭ လၧဆၧမၩၥံၫၦၡၩ, ဒဲလၧဆၧအူၪဆၧပီၩ, ဒဲလၧအဆၧမၩမၪမုၪ မၩမၪခွၫ, ဒဲလၧအဆၧအၪ့ဂူၪအၪ့ဘျၪၥံၪနီၪ ဆ့ အ့ၬ.

1 ယဒၪဘၪ အၥီၫ့ ဂူၫဂၩလဂၩ လၧအဂဲးဆီၪ့အဘၭဆီၪ့တၭ, ကီၩ့ၥိၭ ဆၧအုၪ့ ဂဲၫလၩ့ လၧမူၭခိၪတၭ, လၫ့လၩ့အီၩထံၫ အီၪလၧအခိၪဎွံၪ အလီၩ့ တၭ, အမ့ၬအနၫ လၩ့ဂၬ မုမ့ၬ တၭ, အခၪ့ လၩ့ဂၬ မ့ၪအၧၩ့ အထုၪ့ လီၫ. 2 လံၬဖိၪ အီၪဝဲထၪ့အၥၭ လဘံၪ့ အီၪဝ့ၫလၧအစူၪဖၧၩ့လီၫ. မွဲအအီၪက့ၪလၩ့ အခၪ့ထွ့ၪလခီၫ လၧမၫဆမံၭ အဖၫ့ခိၪ, ဒဲအခၪ့စ့ၪလခီၫ လၧခီၫ့, 3 တၭ ကိၭၡၭထၪ့ လၧအလူဖၭဒိၪ, ဘဲၫဆၬလၥၧၫ့ ယုၩ့ဆၧ အၥိၭနီၪလီၫ. ထီးအကိၭၡၭထၪ့တၭ, လၫ့ဎွံၩ့ထၪ့ နွ့ၫထံၪ လီၫ. 4 တၭ လၧလၫ့ဎွံၩ့ထၪ့ နွ့ၫထံၪနီၪ, ဘူၭ လၧယမိကွ့ၭဆၧတၭ, ယနါဂၧၫ့ ဆၧၥီၫ လၧမူၭခိၪ, စံၭဝ့ၫ, စဲၩနဲၪ့ထၬဆၧ လၧလၫ့ဎွံၩ့ထၪ့ နွ့ၫထံၪ စံၭဝ့ၫနီၪ, ကွ့ၭလၩ့ လဂ့ၩ, 5 တၭ အၥီၫ့ လၧယဒၪဘၪ အဆၧၫ့ထုၪ့ လၧမၫဆမံၭ အဖၫ့ခိၪ, ဒဲလၧခီၫ့လဂၩနီၪ, ယူၬထၪ့ အစူၪ လၧမူၭခိၪ တၭ, 6 ဆိၪလၩ့အၥၭ လၧဆၧလၧအမၧၫ့ဝ့ၫ အဆိၩဆိၩအကၠၪကၠၪ တၭ, ၦလၧအမၩကဲၪထၪ့ မူၭခိၪ ဒဲဆၧအီၪဝ့ၫ လၧအဖၧၩ့, ဒဲဂၪ့ခိၪ ဒဲဆၧအီၪဝ့ၫ လၧအချိၫ့ခိၪ, ဒဲမၫဆမံၭ, ဒဲဆၧအီၪဝ့ၫ လၧအဖၧၩ့ လဂၩ အမ့ၬယၫတၭ, စံၭဝ့ၫဒၪ, ဆၧအဆၧၫ့အထီ လမိအီၪလၧၩ့ဘၪလီၫ. 7 ဆၧအၥီၫ့ နွ့ၫဂၩလဂၩ အမုနံၩလဖၪအၥီၫ နီၪ, ထီးအလၩ့ဘူၭ လၧအမိအူၪထၪ့ ခွ့ၩတၭ, ထီးနီၪလဖၧၫ့ ယွၩ အဆၧအီၪၥူၪ မိလၧၫ့ထၪ့ဎွ့ၩထၪ့ ဘဲၫအလီၩဘၪဝ့ၫ လၧအခ့ၫအၡၩ မီၪၥံၪ အၥိၭနီၪလီၫ. 8 တၭ ဆၧၥီၫ လၧယနါဂၧၫ့ လၧမူၭခိၪ ချဲၩ့ထၪ့ဒီၭဆၧ လၧယၧၩတၭ, စံၭဝ့ၫဒၪ, လ့ၩမၩန့ လံၬဖိၪ လၧအအီၪဝဲထၪ့အၥၭ လၧအၥီၫ့ လၧအဆၧၫ့ထုၪ့ လၧမၫဆမံၭ အဖၫ့ခိၪ ဒဲလၧခီၫ့ လဂၩ အစူၪဖၧၩ့နီၪဆံၭ. 9 ယလ့ၩ လၧအၥီၫ့နီၪ အအီၪတၭ, ယစံၭ အဝ့ၫ, ဖ့ၪလၫ့ယၧၩ လၧလံၬဖိၪနီၪဆံၭ. အဝ့ၫဒၪနီၪ စံၭယၧၩ, မၩန့တၭ အၪ့ခွံၬဘီၪ. တၭ မိမၩခၪ နဂူၭဖိၫ့, အ့ၪမွဲ လၧနနိၭဖၧၩ့နီၪ, မိဆၧၫ့ဝ့ၫ ဘဲၫန့ၫစၩ့ အၥိၭလီၫ. 10 တၭ ယမၩန့ လံၬဖိၪ လၧအၥီၫ့ အစူၪဖၧၩ့နီၪ, ယအၪ့ခွံၬ အဝ့ၫလီၫ. အီၪဝ့ၫ လၧယနိၭဖၧၩ့ ဆၧၫ့ဝ့ၫ ဘဲၫန့ၫစၩ့ အၥိၭတၭ, ထီးယအၪ့ခွံၬဝ့ၫတၭ, ယဂူၭဖိၫ့ ခၪထၪ့ဝ့ၫ လီၫ. 11 တၭ အဝ့ၫဒၪ စံၭယၧၩ, နဘၪချဲၩ့ဒီၭ ဆၧလၧမီၪအချိၬ လၧၦခမျၧးအၪ, ဒဲလၧၦအၪဆၨၩလဖၪ, ဒဲလၧၦချဲၩ့ဆၧအလၨ အၪဆၨၩလဖၪ, ဒဲလၧစဎွၩ အၪဂၩၥံၪ အဂဲးအကၠီၪ့လီၫ.

1 တၭ ဆၧဖ့ၪလၫ့ယၧၩ လၧဖီးဘီၩ့ လဘီၩ့ လၩ့ဂၬ နိၪထိၭဘီၩ့ စံၭဝ့ၫဒၪ, ဂဲထုၪ့တၭ, ထိၪ ယွၩအဆၧလုအဂံၪ့, ဒဲဆၧလုအလး ဒဲၦလၧအဘိၪ့ထၪ့ဘၩထၪ့ဆၧ လၧအဖၧၩ့လဖၪ ဆံၭ. 2 အ့ၪမွဲ ဆၧလုဂံၪ့အဝၩ့ လၧခီၫ့နီၪ ခွံၬၡိၭခွံၬဝ့ၫ တၭ, ထီးထိၪ လဂ့ၩ; အဂဲးဘဲၫယီၩ ဆၧဖ့ၪလၫ့ဝ့ၫ လၧၦဆၨၩလဖၪ အစူၪဖၧၩ့ တၭ, အဝ့ၫၥံၪ မိယဲးလၩ့ ဒိၩ့ဆံၫ့ဎံၪ လၩလံဆံၫနံၫဘံၪ့ လီၫ. 3 တၭ ယမိဖ့ၪလၫ့ [အစီၩ့အမၩ့] လၧယၡၩ ထိးအၥၭနံၫဂၩ နီၪ, ကီၩ့ၥိၭဝ့ၫ လၧရၧၬအဆၧယၬတၭ, ချဲၩ့ဆၧ လၧမီၪအချိၬ အနံၩ လထီၫ့ နံၫယၩဎူၫဆံၫ လီၫ. 4 အဝ့ၫၥံၪနီၪ မွဲၥံၪ့အလဲအိၫ့ နံၫထုၪ့, ဒဲမ့ၪဒိၩ့အလး နံၫဖျိၪ့ လၧအဆၧၫ့ထုၪ့ဝ့ၫ လၧဂၪ့ခိၪ အကဆါ အမ့ၬယၫ လီၫ. 5 ၦလဂၩဂၩ အ့ၪမိမၩၡၪ့မၩနၭဘၪအၥၭ လၧအဝ့ၫၥံၪ နီၪ, မ့ၪဂဲၫထၪ့ လၧအဝ့ၫၥံၪ အနိၭဖၧၩ့တၭ, အၪ့ခွံၬ အဒုၪအဒၩၥံၪတၭ, ၦအ့ၪမိမၩၡၪ့မၩနၭဘၪအၥၭ လၧအဝ့ၫၥံၪ လဂၩဂၩနီၪ, မွဲအမိဘၪ ဆၧမၩၥံၫခွံၬဝ့ၫ ဘဲၫနီၪအၥိၭ လီၫ. 6 အဝ့ၫၥံၪနီၪ အီၪလၧအစီၩ့အမၩ့ လၧအကၭဘံၭထၬ မူၭခိၪၥ့ၪ, ဘဲၫၥိၭ ထီးအမုနံၩလဖၪ လၧအချဲၩ့ဆၧ လၧမီၪအချိၬနီၪ, ဆၧထီးဂဲၫဆၧၩ့လၩ့ဘၪ လဂ့ၩတၭ; အီၪဝ့ၫလၧအစီၩ့အမၩ့ လၧထံၫ အဖၫ့ခိၪ ဘဲၫၥိၭ အမိမၩကဲၪထၪ့ ထံၫ လၧဆၧၥွံၪတၭ, ထီးဒၪအဘၪအၥၭ လဖၧၫ့ဖၧၫ့နီၪ မွဲအဒိၪ ဂၪ့ခိၪ လၧဆၧၡၪ့ဆၧနၭ လမံၩ့လါလါ ၥ့ၪဝ့ၫလီၫ. 7 ထိးအၥၭ ထီးအလူၬ ဂီၩ့တၭ, ဆၧမံၩ့လၬ လၧအဂဲၫထၪ့ လၧဆၧယိၬ အဖၧၩ့ လဒုၩ မိဒုၭလိၬအၥၭ လၧအဝ့ၫၥံၪ တၭ, မိ မၩနၧၩ့မၩစၪဝ့ၫ ဒဲမၩၥံၫဝ့ၫဒၪလီၫ. 8 အဝ့ၫၥံၪ အစွၪလဖၪ မိအီၪဝ့ၫ လၧဒိၩ့ဖၭဒိၪ အဖၧၩ့ၥၭ, လၧၦကိၭဝ့ၫ လၧၥၭအချိၬ လၧစီဒၧၫ့ ဒဲအံဇံၭနီၪ, ထီးပကဆါ ထိးၥံၫအၥၭ လၧထုၪ့စူၪယၫ အလီၩ့ အလးနီၪလီၫ. 9 တၭ ၦဘၪဆဲၫ့ လၧၦခမျၧး, ဒဲၦအဒီၪ့, ဒဲၦချဲၩ့ဆၧအလၨ အဂူၫဂၩလဖၪ, ဒဲၦဆၨၩလဖၪနီၪ, မိယိ အစွၪ ၥၧၫ့နံၩ ဒဲဖိၭဖၫ့နံၩတၭ, မိဒုၭခုၪ့လၩ့ဘၧၩ့ဝ့ၫ လၧဆၧၥွၪခိၪ အဖၧၩ့ အ့ၬ. 10 ၦလၧအအီၪဝ့ၫ လၧဂၪ့ခိၪချိၫ့ မိၥုၪ့ထိၬၥၭထိၬ တၭ, မိမုၬလၩဝ့ၫတၭ, မိဖ့ၪလၫ့လိၬအၥၭ လၧဆၧဖ့ၪလၫ့ ဆုၬဆုၬလီၫ. အဂဲးဘဲၫယီၩ မီၪနံၫဂၩနီၪ မၩၡၪ့မၩနၭ ၦအီၪဝ့ၫ လၧဂၪ့ခိၪချိၫ့လီၫ. 11 ၥၧၫ့နံၩ ဒဲဖိၭဖၫ့နံၩ ဖီၩ့ခွံၬနီၪ, ယွၩအၥၭမၧၫ့ ဂဲၫနုၬ လၧအဝ့ၫၥံၪ အဖၧၩ့တၭ, ဆၧၫ့ထုၪ့ထၪ့ဝ့ၫ လၧအခၪ့ တၭ, ၦလၧအဒၪဘၪလဖၪ ၥၭမဲၪၥၭဖျဲၩ့ဝ့ၫ ဒိၪမၬလီၫ. 12 အဝ့ၫၥံၪ နါဂၧၫ့ ဆၧအလူၥီၫဖၭဒိၪ လၧမူၭခိၪတၭ, စံၭဝ့ၫ, ဂဲၫထၪ့ ထီးယီၩဆံၭ. မွဲအလ့ၩထၪ့ဝ့ၫ လၧမူၭခိၪ လၧဆၧအုၪ့ အလီၩ့ တၭ အဒုၪအဒၩၥံၪ ဒၪဘၪဝ့ၫ လီၫ. 13 တၭ ဆၧလၧနၩရံၩနီၪ ဂၪ့ခိၪဝၭဝ့ၫ ဖၭဒိၪလီၫ. ဒိၩ့ ဆံၫပိၩ့လပိၩ့ လၩ့ဎီးခွံၬဝ့ၫ တၭ, ၦဘၪဆၧၥံၫ လၧဂၪ့ခိၪဝၭဝ့ၫ အဖၧၫ့ နွ့ၫထီၫ့လီၫ. ၦအီၪလၩ့ထးလဖၪ ၥၭမဲၪဝ့ၫတၭ, စံၭထၪ့အၪ့အူၭ မူၭခိၪအယွၩ လီၫ. 14 ဆၧၡၪ့ဆၧနၭ နံၫမံၩ့လမံၩ့နီၪ ဖီၩ့ခွံၬယူၭ. ယိခွါ, ဆၧၡၪ့ဆၧနၭ ၥၧၫ့မံၩ့လမံၩ့ မိဂဲၫဝ့ၫဒၪ ချဲၫ့ချဲၫ့လီၫ. 15 အၥီၫ့ နွ့ၫဂၩလဂၩနီၪ, အူၪထၪ့ ခွ့ၩ တၭ, ဆၧၥီၫဖၭဒိၪလဖၪ အီၪဝ့ၫ လၧမူၭခိၪတၭ, စံၭဝ့ၫဒၪ, ဂၪ့ခိၪ အဘၩ့အမုးလဖၪနီၪ ကဲၪထၪ့ယူၭ ပကဆါအဆၧ, ဒဲအဎရံၬအဆၧတၭ, အဝ့ၫဒၪ မိပၧၩ့ဝ့ၫ အဆိၩဆိၩအကၠၪကၠၪ လီၫ. 16 ၦၥုၪ့က့ၭၥၭၡါ လၧအဆၧၫ့နၩ့ လၧအလးဆီၩ့ဆီ, လၧယွၩ အမ့ၬယၫ နံၫဆံၫလံဂၩနီၪ ထွံၩလၩ့ တၭ, ဘိၪ့ထၪ့ဘၩထၪ့ ယွၩ, 17 စံၭဝ့ၫဒၪ, ၦၥ့ၪဆၧလူၬ, ၦအီၪဝ့ၫ ဒဲလၧအအီၪယူၭ, ဒဲလၧအမိဂဲၫဝ့ၫ, ကဆါ ယွၩဧ့, ပစံၭထၪ့အၪ့အူၭ နခိးနတၩ လီၫ. အဂဲးဘဲၫယီၩ နမၩန့ နစီၩ့နမၩ့ဒိၪတၭ, နပၧၩ့ယူၭ ဆၧလီၫ. 18 ၦဆၨၩလဖၪ အၥၭထၪ့ တၭ, နဆၧၥၭထၪ့ ဂဲၫထီၩ့ယူၭတၭ, ၦလၧအၥံၫလဖၪနီၪ အထီဘၪဝ့ၫ ဘဲၫၥိၭ အမိဘၪ ဆၧစ့ၩရၫ့ တၭ, ဘဲၫၥိၭ ဆၧမိဖ့ၪလၫ့ ဆၧအခိးအတၩ လၧနခ့ၫနၡၩ မီၪလဖၪ, ဒဲၦဆံၫ့ဎံၪ, ဒဲၦလၧအၥၭမဲၪနမံၩ့, ဒဲဒိၪဒဲဆံၭၥံၪ နီၪ, ဘဲၫၥိၭ ၦလၧအမၩဂၭဂီၩ့ ဂၪ့ခိၪလဖၪနီၪ, မိဘၪ ဆၧမၩဂၭဂီၩ့ဝ့ၫလီၫ. 19 ယွၩအဆၧလုအဂံၪ့ အီၪဝဲထၪ့အၥၭ လၧမူၭခိၪ တၭ ဆၧအုၩ့လၩ့ အတလၫ ဖျီၪထၪ့ လၧဆၧလုအဂံၪ့ဖၧၩ့, ဒဲလၫ့ဝဲအဒံၭ, ဒဲဆၧၥီၫထၪ့, ဒဲလၫ့ဎွံၩ့ထၪ့, ဒဲဂၪ့ခိၪဝၭ, ဒဲမုၥၪ ဖၭဒိၪ လၩ့ဝ့ၫလီၫ.

1 တၭ ဆၧလၩ့လၭဖၭဒိၪ အီၪထၪ့ လၧမူၭခိၪလီၫ. ၦမုၪလဂၩ ကီၩ့ၥိၭဝ့ၫ လၧမုမ့ၬ, ဒဲလၩ အီၪလၧအခၪ့ယၫၥၭ အဖၫ့လၬတၭ, အ၁ရဖူၩ အီၪလၧၡၪ လဆံၫနံၫဖျိၪ့ အီၪလၧအခိၪဎွံၪ အလီၩ့လီၫ. 2 မွဲအဒၧၩ့ထၪ့ဝ့ၫတၭ, ကိၭၡၭထၪ့ လၧအဂူၭဆၫတၭ, ဘၪၡၪ့ဘၪနၭ လၧဆၧဆီၫ့အီၪန့ အကၠီၩ့လီၫ. 3 ဆၧလၩ့လၭအဂူၫဂၩ အီၪထၪ့ လၧမူၭခိၪတၭ, ယိခွါ, ၡီၩ့ဝီၩဖၭဒိၪ လဘီၩ့နီၪ အီၪလၧအခိၪဎွံၪ နွ့ၫဖျိၪ့, အနိၩ့ ဆံၫဘီၩ့တၭ, ၁ရဖူၩ နွ့ၫဖျိၪ့ အီၪလၧအခိၪဎွံၪ အလီၩ့လီၫ. 4 တၭ အမ့ မီၩ့ကၠူၭလၩ့ခွံၬ ၡၪၥံၪ လၧမူၭခိၪ ၥၧၫ့ပိၩ့လပိၩ့ ထီၩ့လၩ့ လၧဂၪ့ခိၪချိၫ့လီၫ. တၭ ၡီၩ့ ဆၧၫ့ထုၪ့ဝ့ၫ လၧၦမုၪ လၧအမိဆီၫ့အီၪန့ဆၧ လဂၩ အမ့ၬယၫ ဘဲၫၥိၭ, ထီးအဖိၪ အီၪဖျဲၪဝ့ၫတၭ, မိအၪ့ခွံၬဝ့ၫ လီၫ. 5 ၦမုၪ ဆီၫ့အီၪန့ အဖိၪခွၫ လၧအမိစ့ၩရၫ့ ၦကိၭဆၨၩဒ့ၭ လၧအနိၪထိၭထၭ လဘီၩ့ တၭ, ဆၧဖျဲးန့ အဖိၪ ဆိၬထၪ့ဝ့ၫ လၧယွၩ ဒဲအလးဆီၩ့ဆီ အအီၪလီၫ. 6 တၭ ၦမုၪနီၪ စဲၪ့ခွံၬ ထီၩ့လၧမံၩ့လၬကျၩ ထီးယွၩတဲၩ့ဝဲၩအလး, ဘဲၫၥိၭ ဆၧမိလုအၪ့လုအီၩဝ့ၫ အနံၩ လထီၫ့ နံၫယၩဎူၫဆံၫလီၫ. 7 တၭ ဆၧဒုၭဆၧယၩ ဆၧလၧမူၭခိၪ အီၪဝ့ၫလီၫ. မဲၫခအ့လၭ ဒဲအၥီၫ့ၥံၪ ဒုၭလိၬအၥၭ လၧၡီၩ့တၭ, ၡီၩ့ ဒဲအၥီၫ့ၥံၪနီၪ ဒုၭဝ့ၫဆ့ လါနၫ့နီၪ, 8 လမၩနၧၩ့မၩစၪဘၪဆၧ တၭ, အလး လအီၪလၧၩ့ဘၪ လၧမူၭခိၪလီၫ. 9 တၭ ၡီၩ့ဖၭဒိၪ, ဂူလးလံၩ လၧဖျိၩ့ လဘီၩ့, ကိၭဝ့ၫ အမံၩ့ လၧမုၪခီၩလဲး ဒဲစၫတၫ့, လၧအအၪ့လီၫန့ ၦဂၪ့ခိၪဖိၪ ကိၭဂၩဒ့ၭနီၪ, ဆၧနၫ့လၩ့ခွံၬ အဝ့ၫ ထီၩ့လၩ့ လၧဂၪ့ခိၪချိၫ့ယီၩ, ဒဲအၥီၫ့လဖၪ ဘၪ ဆၧနၫ့လၩ့ခွံၬဝ့ၫ ဆ့လီၫ. 10 တၭ ယနါဂၧၫ့ ဆၧအလူၥီၫဖၭဒိၪ လၧမူၭခိၪနီၪ, စံၭဝ့ၫဒၪ, ဘိၩ့နဲၪ့ယီၩ ဆၧထိးထဲၩ့တၩ့ထဲၩ့, ဒဲဆၧအစီၩ့အမၩ့ ဒဲပယွၩအဘၩ့အမုး, ဒဲအဎရံၬ အဆၧစီၩ့ဆၧမၩ့ အီၪထၪ့ဝ့ၫလီၫ. အဂဲးဘဲၫယီၩ ၦလၧအအီၪက့ၪ ဆၧမၪ လၧပထၧၫ့ဖုဝဲၥံၪ အလီၩ့ လဂၩနီၪ ဘၪ ဆၧနၫ့လၩ့ခွံၬဝ့ၫတၭ, မွဲအအီၪက့ၪ ဆၧမၪ လၧအဝ့ၫၥံၪ အလီၩ့ လၧယွၩအမ့ၬယၫ ကိၭနံၩကိၭနၩဒ့ၭလီၫ. 11 တၭ ၦလဖၪနီၪ မၩနၧၩ့မၩစၪဝ့ၫ လၧၥိၪဖိၪ အၥွံၪ အကၠီၩ့, ဒဲဆၧအလူ လၧအဝ့ၫၥံၪ ထိးအၥၭ အကၠီၩ့လီၫ. တၭ အဝ့ၫၥံၪ လလီၫ့ကီၩ့ဘၪ အၥၭမၧၫ့နီၪ, ထီးအၥံၫ ဒၪလ့ၬလီၫ. 12 မၩအၥၭဘဲၫနီၪတၭ, မူၭခိၪ, ဒဲၦအီၪဝ့ၫ လၧအဖၧၩ့ၥံၪဧ့, ၥုၪ့ဎွံၫၥၭယီၫ နၥံၪဝ့ၫဆံၭ. ၦအီၪဝ့ၫ လၧဂၪ့ခိၪ ဒဲလၧမၫဆမံၭ အဖၧၩ့ၥံၪနီၪ ဘၪအၡၪ့ လီၫ. အဂဲးဘဲၫယီၩ မုၪခီၩလဲး ၥ့ၪယၫဝ့ၫ လၧအဆၧၫ့အထီ လၧအဂး မွဲလဆိဖိၪ တၭ, ဂဲၫလၩ့ဝ့ၫ လၧနၥံၪ အအီၪ လၧအၥၭထၪ့ ဒိၪမၬလီၫ. 13 ထီး ၡီၩ့နီၪ ဒၪဘၪ ဆၧနၫ့လၩ့ခွံၬဝ့ၫ လၧဂၪ့ခိၪချိၫ့တၭ, ဒုၪဒွ့ၪ မၩအၧၩ့မၩၥၫ့ ၦမုၪ လၧအဆီၫ့အီၪန့ အဖိၪခွၫနီၪလီၫ. 14 တၭ ဆၧဖ့ၪလၫ့ၦမုၪ လၧလံၬကျီၫ့ကျီၫ့ဖၭဒိၪ အဒံၭ နံၫဘံၪ့ ဘဲၫၥိၭ အမိယူၩဝ့ၫ လၧမံၩ့လၬကျၩ ထီးအလး လၧဆၧမိလုအၪ့လုအီၩဝ့ၫ, လၧဆၧအဆၧၫ့အထီ, ဒဲဆၧအဆၧၫ့အထီလဖၪ, ဒဲဆၧအဆၧၫ့အထီ ဖိၭဖၫ့ တၭ, ဖီၩ့ဖျ့ၭဝ့ၫ လၧဂူနီၪလီၫ. 15 တၭ ဂူနီၪ ပြိၩထွ့ၫ ၦမုၪနီၪ အခဲၫ့ လၧထံၫ လၧအနိၭဖၧၩ့, ဘဲၫထံၫလုၬဘံၭဆၧ အၥိၭ, ဘဲၫၥိၭ ထံၫ မိဆ့ၭဘၪ အဝ့ၫလီၫ. 16 ဂၪ့ခိၪ မၩဆၧၩ့ ၦမုၪတၭ, အၩ့ထၪ့ အနိၭ, အၪ့ယုလၩ့ခွံၬ ထံၫ လၧၡီၩ့ ပြိၩထၪ့ဝ့ၫ လၧအနိၭဖၧၩ့ နီၪလီၫ. 17 ၡီၩ့နီၪ ၥၭထၪ့ဆီၪ့ ၦမုၪတၭ, လ့ၩဒုၭဆၧ လၧအချံၫအၥၪ အဂူၫဂၩလဖၪ လၧအထီးန့ ယွၩအဆၧမၪလူၬ, ဒဲအီၪလၧယ့ၫၡူၬ အဆၧထိးအၥၭလီၫ.

1 ယဆၧၫ့ထုၪ့ လၧမ့ၭခိၪ အီၪလၧမၫဆမံၭ အနဲၩ့တၭ, ယဒၪဘၪ ဆၧမံၩ့လၬ လဒုၩ အီၪလၧအခိၪဎွံၪ နွ့ၫဖျိၪ့, ဒဲအနိၩ့ ဆံၫဘီၩ့ ဂဲထုၪ့ လၧမၫဆမံၭဖၧၩ့တၭ, အ၁ရဖူၩ အီၪလဆံၫ လၧအနိၩ့လဖၪ အလီၩ့တၭ, ဆၧဒုၪဒွ့ၪ အမံၩ့ အီၪဝ့ၫ လၧအခိၪဎွံၪလဖၪ အလီၩ့လီၫ. 2 ဆၧမံၩ့လၬ လၧၦဒၪဘၪဝ့ၫ လဒုၩနီၪ လၩ့ဂၬ ခ့ၫစံၫဖီး တၭ, အခၪ့ လၩ့ဂၬ ဖုၫထၫ့အခၪ့တၭ, အနိၭ လၩ့ဂၬ ဆၬလၥၧၫ့အနိၭလီၫ. တၭ ၡီၩ့နီၪ ဖ့ၪလၫ့ဝ့ၫ လၧအစီၩ့အမၩ့, ဒဲအလးဆီၩ့ဆီ, ဒဲအကယးကဖးဖၭဒိၪ လီၫ. 3 ယဒၪဘၪ အခိၪဎွံၪ လဖျိၪ့ ဘၪ ဆၧဖ့ၬဝ့ၫ ထီးအမိၥံၫတၭ, အဖၧၩ့လး လၧအမိၥံၫဝ့ၫနီၪ ဘျၪထဲၩ့ဝ့ၫလီၫ. ၦဂၪ့ခိၪဖိၪၥံၪ ထီးအလူၬ ထီၫမံၫထီၫမၪ ဖိၬထွ့ၫ ဆၧမံၩ့လၬလဒုၩ အခဲၫ့တၭ, 4 အဝ့ၫၥံၪ ဘိၪ့ထၪ့ဘၩထၪ့ ၡီၩ့ လၧအဖ့ၪလၫ့ အစီၩ့အမၩ့ လၧဆၧမံၩ့လၬ, ဒဲဘိၪ့ထၪ့ဘၩထၪ့ ဆၧမံၩ့လၬနီၪ, စံၭဝ့ၫဒၪ, မွဲပလၫ မီၪ့ဎီၩ့ လၧဆၧမံၩ့လၬနီၪ လဂၩလဲၪ. မွဲပလၫ ဒုၭ အဝ့ၫနီၪ မိၥ့ၪ လဂၩလဲၪ. 5 တၭ ဆၧဖ့ၪလၫ့ဝ့ၫ လၧအနိၭ လၧအချဲၩ့ဆၧဖၭဒိၪ, ဒဲဆၧဒုၪဒွ့ၪဆၧလီၫ. တၭ ဆၧဖ့ၪလၫ့ဝ့ၫ အစီၩ့အမၩ့ ဘဲၫၥိၭ အမိမၩဆၧ လၩလံဆံၫနံၫဘံၪ့ လီၫ. 6 တၭမွဲ အအၩ့ထၪ့ အနိၭ လၧဆၧဒုၪဒွ့ၪယွၩ ဘဲၫၥိၭ အမိဒုၪဒွ့ၪအမံၩ့, ဒဲအတဲၩဆံၫ့ဎံၪ နီၪ, ဒဲၦအီၪဝ့ၫ လၧမူၭခိၪ အဖၧၩ့ လီၫ. 7 တၭ ဆၧဖ့ၪလၫ့ဝ့ၫ ဘဲၫၥိၭ အမိဒုၭဆၧ လၧၦဆံၫ့ဎံၪၥံၪ ဒဲမၩနၧၩ့မၩစၪ အဝ့ၫၥံၪလီၫ. တၭ ဆၧဖ့ၪလၫ့ အစီၩ့အမၩ့ လၧကယဲ ၦအဒီၪ့ၥံၪ, ဒဲၦအဖျ့ၩၥံၪ, ဒဲၦဆၨၩၥံၪ ထီးအလူၬ အဖၫ့ခိၪလီၫ. 8 တၭ ကယဲ ၦလၧအအီၪဝ့ၫ လၧဂၪ့ခိၪချိၫ့, လၧအမံၩ့ လဆ့ၭလၩ့ဘၪအၥၭ လၧဂၪ့ခိၪ လချုၭ ကဲၪထၪ့ဒံၭဘၪ လၧၥိၪဖိၪ လၧအထိးၥံၫအၥၭ အလံၬမၧၫ့ အဖၧၩ့လဖၪနီၪ, မိဘိၪ့ထၪ့ဘၩထၪ့ အဝ့ၫနီၪလီၫ. 9 ၦလဂၩဂၩ အ့ၪအီၪ လၧအနါတၭ, မွဲအနါဂၧၫ့ဆၧ ဆံၭ. 10 ၦလဂၩဂၩ အ့ၪအၪ့မၧၫ့ဎီးဆၧ တၭ, မိကဲၪဎီးဝ့ၫလီၫ. ၦလဂၩဂၩ အ့ၪမၩၥံၫဆၧ လၧနၭတၭ, မိဘၪ ဆၧမၩၥံၫဝ့ၫ လၧနၭလီၫ. ထီးယီၩ ၦဆံၫ့ဎံၪလဖၪ အဆၧအွံၪၥၭဆၧၩ့အလး, ဒဲအဆၧနဲၩအလး အီၪဝ့ၫ လီၫ. 11 ယဒၪဘၪ ဆၧမံၩ့လၬ အဂူၫဂၩ လဒုၩ ဂဲၫထၪ့ လၧဂၪ့ခိၪလၬတၭ, အီၪဝ့ၫ လၧအနိၩ့ နံၫခီၫ, ဘဲၫ ၥိၪဖိၪ အၥိၭတၭ, ချဲၩ့ဆၧ ဘဲၫၡီၩ့ အၥိၭနီၪလီၫ. 12 မၩဆၧ လၧဆၧမံၩ့လၬ အခၪ့ထံၭ လဒုၩ အစီၩ့အမၩ့ ထီးအလူၬ လၧအဝ့ၫဒၪ အမ့ၬယၫတၭ, အၪ့မၧၫ့ ၦအီၪဝ့ၫ လၧဂၪ့ခိၪချိၫ့လဖၪ ဘိၪ့ထၪ့ဘၩထၪ့ဆၧ လၧဆၧမံၩ့လၬ အခၪ့ထံၭ လၧအဘၪ ဆၧဖ့ၬဝ့ၫ ထီးအမိၥံၫတၭ, ဘျၪထဲၩ့ဝ့ၫလီၫ. 13 မွဲအမၩ ဆၧလၩ့လၭဖၭဒိၪၥံၪ ထီးအဒုၭဂဲၫလၩ့ဆ့ မ့ၪ လၧမူၭခိၪတၭ, ထီၩ့လၩ့ လၧဂၪ့ခိၪ လၧၦၡၩ အမ့ၬယၫလီၫ. 14 လၧဆၧလၩ့လၭ လၧဆၧဖ့ၪလၫ့ ဘဲၫၥိၭ အမိမၩဝ့ၫ လၧဆၧမံၩ့လၬ အမ့ၬယၫ အကၠီၩ့တၭ, အဝ့ၫဒၪ အၪ့လီၫန့ ၦအီၪဝ့ၫ လၧဂၪ့ခိၪချိၫ့, ဒဲမၪလူၬ ၦအီၪဝ့ၫ လၧဂၪ့ခိၪချိၫ့, ဘဲၫၥိၭ အမိတဲၩ့ ဆၧမံၩ့လၬ လၧအဘၪ ဆၧဖ့ၬဝ့ၫ လၧနၭတၭ, မၧၫ့ဝ့ၫ လဒုၩနီၪ အဂၩ့လီၫ. 15 တၭ ဆၧဖ့ၪလၫ့ဝ့ၫ ဘဲၫၥိၭ အမိဖ့ၪလၫ့ ဆၧမံၩ့လၬအဂၩ့ လၧအၥၭမၧၫ့ ဘဲၫၥိၭ ဆၧမံၩ့လၬအဂၩ့နီၪ မိချဲၩ့ထၪ့ဆၧ, ဒဲအၪ့မၧၫ့ ဆၧမၩၥံၫ ၦလၧအလဘိၪ့ထၪ့ဘၩထၪ့ ဘၪ ဆၧမံၩ့လၬအဂၩ့ ထီးအလူၬလီၫ. 16 မွဲအအၪ့မၧၫ့ဝ့ၫ, ဘဲၫၥိၭ ၦကိၭဂၩဒ့ၭ, ဒဲဒိၪဒဲဆံၭ, ဒဲၦ၁ထံၫ, ဒဲၦအၡၪ့အယၬ, ဒဲၦပျီၩဖျ့ၭၥံၪ, ဒဲၦအဎီးၥံၪ မိန့ဘၪ ဆၧမၩနဲၪ့လမံၩ့, လၧအစူၪထွ့ၪ အလီၩ့ မွဲဂ့ၩ, ဒဲလၧအမ့ၬထုးခိၪ အလီၩ့ မွဲဂ့ၩ, 17 ဘဲၫၥိၭ ၦလၧဆၧမံၩ့လၬ အဆၧမၩနဲၪ့ လအီၪဘၪ မွဲဂ့ၩ, အမံၩ့ အဆၧဝံအဆၧနၬ လအီၪဘၪ မွဲဂ့ၩ, ထီးအၪ့ဆၫဆၧ ဎွ့ၩဆၧ လဂ့ၩလီၫ. 18 ဆၧကိၪ့ၥ့ၪကိၪ့ဘၪမွဲ ထီးယီၩ; ၦအီၪလၧအနၪဆၧၥ့ၪနီၪ မွဲအဝံထၪ့နၬထၪ့ ဆၧမံၩ့လၬ အဆၧဝံဆၧနၬဆံၭ; အဂဲးဘဲၫယီၩ မွဲၦၡၩ အဆၧဝံဆၧနၬတၭ, အဆၧဝံဆၧနၬနီၪ မွဲ ဎူၫယၩဎူၫဆံၫ ဎူၫ လီၫ.

နဲၪဖျီၪ Revelation 14

1 ယယိဆၧတၭ, ယိခွါ, ၥိၪဖိၪ ဆၧၫ့ထုၪ့ဝ့ၫ လၧခိၪလီၩ့ ဇံအိၫ့ အလီၩ့ တၭ, ၦလၧအအီၪ လၧၥိၪဖိၪ အမံၩ့, ဒဲအဖါအမံၩ့ ကွ့ၭအၥၭ လၧအမ့ၬထုးခိၪ အလီၩ့ အၡၩ လကုၬ လံလၬလံထီၫ့ အီၪလၧအၥိၭလီၫ. 2 ယနါဂၧၫ့ ဆၧၥီၫ လၧမူၭခိၪ, ဘဲၫထံၫ အၪအၪလ့ၬ အၥိၭ တၭ, ဒဲဘဲၫလၫ့ဎွံၩ့ဖၭဒိၪ အၥိၭလီၫ. ဒဲယနါဂၧၫ့ ၦဒံၩ့ နါဒံၩ့လဖၪ, 3 ဆၬထၪ့ အထၭခိၪအၥၫ့ လၧလးဆီၫ့ဆီ အမ့ၬယၫ, ဒဲလၧဆၧအမၧၫ့ လံဒုၩ နီၪ, ဒဲၥုၪ့က့ၭၥၭၡါၥံၪ အမ့ၬယၫလီၫ. အ့ၪလမွဲဘၪ, ၦလၧဆၧဎွ့ၩန့ထဲၩ့ဝ့ၫ လၧဂၪ့ခိၪချိၫ့ လကုၬ လံလၬလံထီၫ့လဖၪနီၪ ၦမၩလိၪ ထၭခိၪနီၪ ၥ့ၪ နးဂၩအ့ၬ. 4 ၦလဖၪနီၪ မွဲၦလၧအလဘၪစံၪစၪဘၪ လၧၦမုၪ တၭ, အဂဲးဘဲၫယီၩ မွဲၦမုၪနၩ့လီၫ. ၦလဖၪနီၪ မွဲၦလၧအဖိၬ ၥိၪဖိၪ အခဲၫ့ ထီးဒၪအလး လၧအၥိၫ့ဝ့ၫ လစီၪ့လါလါလီၫ. ၦလဖၪနီၪ မွဲၦလၧဆၧဎွ့ၩန့ထဲၩ့ဝ့ၫ လၧၦၡၩ အကျၩတၭ, မွဲဆၧၥၪဆိၫ လၧယွၩ ဒဲၥိၪဖိၪ အဂး လီၫ. 5 တၭ ဆၧလဒၪန့ဘၪ ဆၧအဘျံၭအဘျၪ လၧအနိၭဖၧၩ့ နးမံၩ့တၭ; အဂဲးဘဲၫယီၩ ဆၧအီၪက့ၪ ဆၧမၪ လၧအလီၩ့ အလးအီၪအ့ၬ. 6 တၭ ယဒၪဘၪ အၥီၫ့ဂူၫဂၩ ယူၩဝ့ၫ လၧဆၧဖိၭဖၫ့ လဂၩ, အီၪလၧဆၧၥၭထိၬအပရၧၫ့ လၩ့ဆိၩလၩ့ကၠၪ, ဘဲၫၥိၭ အမိလီၩလၩ့လၬလၩ့ဝ့ၫ လၧၦအီၪ လၧဂၪ့ခိၪချိၫ့ ဒဲကယဲ ၦအဆၨၩ, ဒဲၦအဒီၪ့, ဒဲၦအဖျ့ၩ, ဒဲၦခမျၧး ထီးအလူၬ, 7 စံၭဝ့ၫ လၧအလူဖၭဒိၪ, ၥၭမဲၪ ယွၩတၭ စံၭထၪ့အၪ့အူၭ အဝ့ၫဒၪဆံၭ. အဂဲးဘဲၫယီၩ မွဲအစ့ၩရၫ့ဆၧ အနၩရံၩ ဘၪယူၭဝ့ၫယူၭ. ဒဲဘိၪ့ထၪ့ဘၩထၪ့ ၦလဂၩ လၧအမၩကဲၪထၪ့ မူၭခိၪ, ဒဲဂၪ့ခိၪ, ဒဲမၫဆမံၭ, ဒဲထံၫမၧၫ့လဖၪနီၪဆံၭ. 8 တၭ အၥီၫ့ ဂူၫဂၩလဂၩ ဖိၬအခဲၫ့နီၪ, စံၭဝ့ၫဒၪ, ဘၭဘလၧၫ့ဖၭဒိၪ လၩ့ဎီးခွံၬယူၭ, လၩ့ဎီးခွံၬယူၭ, အဂဲးဘဲၫယီၩ မွဲအအၪ့မၧၫ့ ၦကိၭဆၨၩဒ့ၭ အီၩ ဆၧၥၭထၪ့ အစဘံၭထံၫ ဘၪဆဲၫ့ လၧအဆၧမၩမၪမုၪ မၩမၪခွၫလီၫ. 9 တၭ အၥီၫ့ ၥၧၫ့ဂၩလဂၩ ဖိၬထၪ့အခဲၫ့နီၪ, ကိၭၡၭထၪ့ဆၧ လၧအလူဖၭဒိၪ, ၦလဂၩဂၩ အ့ၪဘၩထၪ့ ဆၧမံၩ့လၬ, ဒဲအဂၩ့, ဒဲဒိၭဆၧမၩနဲၪ့ လၧအမ့ၬထုးခိၪ မွဲဂ့ၩ, လၧအစူၪလီၩ့ မွဲဂ့ၩတၭ, 10 မိဘၪအီၩ ယွၩအဆၧၥၭထၪ့ အစဘံၭထံၫ လၧအလကၠၪဎုၬဘၪဝ့ၫတၭ, ဘၪ ဆၧလူၫလၩ့အၥၭ လၧအဆၧၥၭထၪ့ အလိၫ့ဖၧၩ့, ဒဲမိဘၪ ဆၧၡၪ့ဆၧနၭ လၧမ့ၪ ဒဲကးအဖၧၩ့ အီၪလၧအၥီၫ့ ဆံၫ့ဎံၪလဖၪ, ဒဲလၧၥိၪဖိၪ အမ့ၬယၫလီၫ. 11 ၦလၧအဘၩထၪ့ ဆၧမံၩ့လၬ, ဒဲအဂၩ့ ဒဲၦလၧအဒိၭန့ အမံၩ့ အဆၧမၩနဲၪ့နီၪတၭ, လအီၪပွံၭဘၪ လၧမုနၩနၩ မုဆၫဆၫတၭ, အဆၧၡၪ့ဆၧနၭ အခူၪထၪ့ဝ့ၫ အဆိၩဆိၩအကၠၪကၠၪလီၫ. 12 ထီးယီၩ မွဲၦဆံၫ့ဎံၪၥံၪ အဆၧအွံၪၥၭဆၧၩ့, ၦလၧအထီးန့ ယွၩအဆၧမၪလူၬလဖၪ, ဒဲဆၧနဲၩ ဘၪဆဲၫ့ လၧယ့ၫၡူၬ အီၪဝ့ၫလီၫ. 13 တၭ ယနါဂၧၫ့ ဆၧၥီၫ လၩ့ လၧမူၭခိၪတၭ, စံၭဝ့ၫဒၪ; ကွ့ၭဘီၪ, ထီးယီၩ လၧယၫ ၦၥံၫ လၧအၥံၫဝ့ၫ လၧကဆါ အဖၧၩ့လဖၪနီၪ, ဘၪဆိၪဂ့ၩဝ့ၫလီၫ. မွဲယူၭ, ၥၭမုနီၪ စံၭဝ့ၫဒၪ, ဘဲၫၥိၭ အမိအီၪပွံၭဝ့ၫ လၧအဆၧမၩတၭ, အဆၧမၩလဖၪ ဖိၬထၪ့ အဝ့ၫၥံၪ အခဲၫ့လီၫ. 14 ယယိဆၧတၭ, ယိခွါ, ဆၧအုၪ့ဘွၩ, ဒဲၦဆၧၫ့နၩ့ လၧအလီၩ့ လၩ့ဂၬ ၦၡၩ အဖိၪခွၫ အီၪလၧ၁ရဖူၩထီၫ့ လၧအခိၪဎွံၪ အလီၩ့, ဒဲထၭဂ့ၬ လၧအနါအဲၪ့ လဘံၪ့ အီၪလၧအစူၪဖၧၩ့လီၫ. 15 အၥီၫ့ ဂူၫဂၩလဂၩ ဂဲၫစဲၪ့ထၪ့ခွံၬ လၧဆၧလု အဂံၪ့ဖၧၩ့တၭ, ကိၭၡၭထၪ့ လၧအလူဖၭဒိၪ လၧၦလၧအဆၧၫ့နၩ့ လၧဆၧအုၪ့ အလီၩ့ လဂၩနီၪ, ပခိၬလၩ့ နထၭဂ့ၬတၭ ကူၭဆၧဆံၭ, အဂဲးဘဲၫယီၩ ကူၭဆၧ အမုအလၩ ဘၪယူၭဝ့ၫယူၭ, အဂဲးဘဲၫယီၩ ဘုၪ လၧဂၪ့ခိၪချိၫ့ ဝီၩယူၭ. 16 ၦလၧအဆၧၫ့နၩ့ လၧဆၧအုၪ့ အလီၩ့ လဂၩ ပခိၬလၩ့ အထၭဂ့ၬ လၧဂၪ့ခိၪချိၫ့ တၭ, ဂၪ့ခိၪ ဘၪ ဆၧကူၭဝ့ၫ လီၫ. 17 အၥီၫ့ အဂူၫဂၩလဂၩ ဂဲၫထၪ့ လၧယွၩ အဆၧလုအဂံၪ့ဖၧၩ့ လၧအအီၪ လၧမူၭခိၪအဖၧၩ့တၭ, အဝ့ၫနီၪ အီၪလၧထၭဂ့ၬ လၧအအဲၪ့ လဘံၪ့ဆ့လီၫ. 18 အၥီၫ့ လၧအဂူၫဂၩလဂၩ အီၪလၧအစီၩ့အမၩ့ လၧမ့ၪ အဖၫ့ခိၪ လဂၩ ဂဲၫထၪ့ လၧဆၧလုအလး အအီၪတၭ, ကိၭၡၭထၪ့ဆၧ လၧအလူဖၭဒိၪ လၧၦလၧအအီၪ လၧအထၭဂ့ၬ လၧအအဲၪ့တၭ, စံၭဝ့ၫ, ပခိၬလၩ့ နထၭဂ့ၬ လၧအနါအဲၪ့တၭ, အၪ့ထုၫ့ကီၪ့ စဘံၭမု အဆူၬလဖၪ လၧဂၪ့ခိၪချိၫ့ဆံၭ. အဂဲးဘဲၫယီၩ စဘံၭအၥၪ မံၫ့ယူၭဝ့ၫယူၭ. 19 အၥီၫ့နီၪ ပခိၬလၩ့ အထၭဂ့ၬ လၧဂၪ့ခိၪချိၫ့တၭ, အၪ့ထုၫ့ကီၪ့ စဘံၭမု လၧဂၪ့ခိၪချိၫ့တၭ, ဒုၭလၩ့ဝ့ၫ လၧယွၩအဆၧၥၭထၪ့ အစဘံၭထံၫချိၭဖၭဒိၪ အဖၧၩ့လီၫ. 20 ဆၧယဲးလၩ့ စဘံၭထံၫချိၭ လၧဒိၩ့ချိၫ့တၭ, အၥွံၪ ဂဲၫထၪ့ လၧချိၭဖၧၩ့တၭ, ထၪ့ဘၭ လၧကၥ့ၪ အနိၭ, ဖိးလၧစတ့ဒအၧၫ့ လထီၫ့ဎူၫယၩလီၫ.

1 တၭ ဆၧဖၭဒိၪ ဆၧထီၫမံၫထီၫမၪ အလးလၩ့လၭ အဂူၫဂၩလမံၩ့ ယဒၪဘၪ လၧမူၭခိၪ အဖၧၩ့နီၪ, အၥီၫ့ နွ့ၫဂၩ အီၪလၧဆၧၡၪ့ဆၧနၭ လၧခဲၫ့ထုၬ နွ့ၫမံၩ့လီၫ. အဂဲးဘဲၫယီၩ ယွၩအဆၧၥၭထၪ့နီၪ, လၧၫ့ထၪ့ဎွ့ၩထၪ့ လၧအဖၧၩ့လီၫ. 2 တၭ ယဒၪဘၪ ဆၧလၩ့ဂၬ မၫဆမံၭ နွၫလဲၩဎုၬအၥၭ လၧမ့ၪ, ဒဲၦလၧအမၩနၧၩ့မၩစၪ ဆၧမံၩ့လၬ, ဒဲအဂၩ့, ဒဲအမံၩ့ အဆၧဝံဆၧနၬနီၪ ဆၧၫ့ထုၪ့ လၧမၫဆမံၭ နွၫအဖံၭခိၪ နီၪ, အီၪလၧယွၩအနါဒံၩ့လဖၪနီၪလီၫ. 3 တၭ အဝ့ၫၥံၪ ဆၬ ယွၩအဎီးအၡၩ စမိစ့ၭ အထၭခိၪ, ဒဲၥိၪဖိၪ အထၭခိၪတၭ, စံၭဝ့ၫ, ၥ့ၪဆၧလူၬ ကဆါယွၩဧ့, နဆၧမၩလဖၪနီၪ မွဲအဒိၪ, မွဲဆၧအၪ့မၧၫ့ပၥၭ ထီၫမံၫထီၫမၪလီၫ. ၦဆၨၩၥံၪ အစဎွၩ လဂၩဧ့, နဖၧၩ့ၥၭလဖၪနီၪ မွဲအတီၩအလီၩ့ ဒဲအမွဲအတီၩ လီၫ. 4 ကဆါဧ့, မွဲပလၫ လၥၭမဲၪဘၪနၧၩ တၭ, လစံၭထၪ့အၪ့အူၭဘၪ နမံၩ့လဂၩလဲၪ. အဂဲးဘဲၫယီၩ နဝ့ၫဒၪယီၩ နမွဲၦဆံၫ့ဎံၪ လဂၩဎး လီၫ. အဂဲးဘဲၫယီၩ ကယဲ ၦကိၭဆၨၩဒ့ၭၥံၪ မိဂဲၫဘၩထၪ့ဆၧ လၧနမ့ၬယၫ လီၫ. အဂဲးဘဲၫယီၩ နဆၧစ့ၩရၫ့လဖၪ အီၪဖျီၪဝ့ၫလီၫ. 5 တၭ ဆၧလဖၪနီၪ အလးခဲၫ့ ယယိဆၧနီၪ, ဆၧလုဂံၪ့ အဆၧထိးအၥၭ အတဲၩ အီၪဝဲထၪ့အၥၭ လၧမူၭခိၪ လီၫ. 6 တၭ အၥီၫ့ နွ့ၫဂၩ အီၪလၧဆၧၡၪ့ဆၧနၭ နွ့ၫမံၩ့ ဂဲၫထၪ့ လၧဆၧလုဂံၪ့ဖၧၩ့နီၪ ကီၩ့ၥိၭထၪ့အၥၭ လၧဆၧဘွၩ ဂိးရှ့ၭဂိးၡီၫတၭ, ခဲးထူၬ အခၧၩ့ယးထီၫ့ လၧအၥၭနၫၡါလီၫ. 7 တၭ လၧဆၧအမၧၫ့ လံဒုၩ အကျၩ လဒုၩ ဖ့ၪလၫ့ အၥီၫ့ နွ့ၫဂၩ လၧလိၫ့ထီၫ့ နွ့ၫဖျိၪ့ ဎွ့ၩ လၧယွၩ လၧအမၧၫ့ဝ့ၫ အဆိၩဆိၩအကၠၪကၠၪ အဆၧၥၭထၪ့လီၫ. 8 တၭ ဆၧလုအဂံၪ့ဖၧၩ့နီၪ ဎွ့ၩဝ့ၫ လၧဆၧအခူၪ ဘၪဆဲၫ့ လၧယွၩ အလၩအဖၩ့, ဒဲအစီၩ့အမၩ့ တၭ, အၥီၫ့ နွ့ၫဂၩ အဆၧၡၪ့ဆၧနၭ နွ့ၫမံၩ့နီၪ လချုၭ လူၬဒံၭဘၪ တၭ, ၦလ့ၩနုၬ လၧဆၧလုအဂံၪ့ဖၧၩ့ ၥ့ၪ နးဂၩအ့ၬ.

1 တၭ ယနါဂၧၫ့ ဆၧၥီၫဖၭဒိၪ လၧဆၧလုအဂံၪ့နီၪ, စံၭ အၥီၫ့ နွ့ၫဂၩ, လ့ၩထၪ့ဘီၪ, လူၫလၩ့ ယွၩအဆၧၥၭထၪ့ အလိၫ့ နွ့ၫဖျိၪ့ လၧဂၪ့ခိၪချိၫ့ဆံၭ. 2 အခၪ့ထံၭ လဂၩနီၪ လ့ၩထၪ့တၭ, လူၫလၩ့ အလိၫ့ လၧဂၪ့ခိၪချိၫ့ တၭ, ဆၧမၩအၥၭ လၧဆၧဆၫအုၪလၩ့လ့ၭ အအၧၩ့ လၩ့ဘၪ လၧၦအီၪ လၧဆၧမံၩ့လၬ အဆၧမၩနဲၪ့ လၧအလီၩ့, ဒဲၦလၧအဘၩထၪ့ အဂၩ့လဖၪ အလီၩ့ နီၪလီၫ. 3 နံၫဂၩလဂၩနီၪ လူၫလၩ့ အလိၫ့ လၧမၫဆမံၭဖၧၩ့ တၭ, မွဲအမၩအၥၭ ဘဲၫၦၥံၫအၥွံၪ အၥိၭ တၭ, ဆၧမၧၫ့ လၧမၫဆမံၭဖၧၩ့ ၥံၫဝ့ၫ ထီးအလူၬလီၫ. 4 ၥၧၫ့ဂၩလဂၩနီၪ လူၫလၩ့ အလိၫ့ လၧထံၫချိၬၥံၪ, ဒဲလၧထံၫမၧၫ့ အဖၧၩ့ တၭ, အဝ့ၫၥံၪ ကဲၪထၪ့ ဆၧၥွံၪလီၫ. 5 တၭ ယနါဂၧၫ့ ထံၫအၥီၫ့ လဂၩနီၪ, စံၭဝ့ၫဒၪ, ၦလၧအအီၪ, ဒဲလၧအအီၪယူၭဝ့ၫ ၦဆံၫ့ဎံၪလဂၩ, ကဆါဧ့, မွဲ နစ့ၩရၫ့ ဆၧယီၩလဖၪ အကၠီၩ့ တၭ, နမွဲ ၦတီၩၦလီၩ့ လီၫ. 6 အဂဲးဘဲၫယီၩ အဝ့ၫၥံၪနီၪ လူၫလၩ့ ၦဆံၫ့ဎံၪ, ဒဲမီၪၥံၪအၥွံၪတၭ, နဒုၭအီၩ အဝ့ၫၥံၪ လၧဆၧၥွံၪလီၫ. အဂဲးဘဲၫယီၩ မွဲအကြၨၭဘၪဆၧ ဘဲၫနီၪလီၫ. 7 တၭ ယနါဂၧၫ့ အဂူၫဂၩလဂၩ လၧဆၧလုအလး အဖၧၩ့နီၪ, စံၭဝ့ၫဒၪ, မွဲယူၭ, ၥ့ၪဆၧလူၬ ကဆါယွၩဧ့, နစ့ၩရၫ့ဆၧနီၪ မွဲအတီၩအလီၩ့ လီၫ. 8 လံဂၩလဂၩနီၪ, လူၫလၩ့ အလိၫ့ လၧမုမ့ၬ အလီၩ့ တၭ, ဆၧဒုၭခိဎီၩ ၦၡၩ လၧမ့ၪ လီၫ. 9 ၦလၧအဘၪ ဆၧခိဎီၩ လၧဆၧခိဖၭဒိၪတၭ, ဒုၪဒွ့ၪ ယွၩအမံၩ့ လၧအအီၪ လၧအစီၩ့အမၩ့ လၧဆၧၡၪ့ဆၧနၭလဖၪယီၩ အဖၫ့ခိၪတၭ, အဝ့ၫၥံၪ လနီၫ့ယါလၩ့ထဲၩ့ဘၪအၥၭ ဘဲၫၥိၭ အမိစံၭထၪ့အၪ့အူၭဝ့ၫဒၪ လီၫ. 10 ယဲဂၩလဂၩနီၪ လူၫလၩ့ အလိၫ့ လၧဆၧမံၩ့လၬ အလးဆီၩ့ဆီ အဖၫ့ခိၪ တၭ, အဘၩ့အမုး ခံၭလၩ့ဝ့ၫ တၭ, အဝ့ၫၥံၪ ဘၪ ဆၧၡၪ့ဆၧနၭ အကၠီၩ့နီၪ အဲၪ့ထံး အဖျ့ၩ တၭ, 11 မွဲအဘၪ ဆၧၡၪ့ဆၧနၭ, ဒဲဆၧဆၫအုၪ လၩ့လ့ၭတၭ, ဒုၪဒွ့ၪ မူၭခိၪ အကဆါ တၭ, နၪ့ထၪ့ နီၫ့ယါလၩ့ထဲၩ့အၥၭ လၧအဆၧဖံၭဆၧမၩ အကၠီၩ့ အ့ၬ. 12 ဎူၫဂၩလဂၩနီၪ လူၫလၩ့ အလိၫ့ လၧထံၫချိၬဖၭဒိၪ ယုၫဖြ့တံၫ အဖၧၩ့ တၭ, ထံၫလၩ့ၥံၭခွံၬ, ဘဲၫၥိၭ စဎွၩ လၧမုထၪ့လခီၫလဖၪ အဖၧၩ့ၥၭ မိတဲၩ့ဝဲၩဘၪအၥၭ လီၫ. 13 တၭ ယဒၪဘၪ ဆၧၥၭစံၪစၪ ၥၧၫ့ဒုၩ လၩ့ဂၬ ဒ့ၪ ဂဲၫထၪ့ လၧၡီၩ့ အနိၭဖၧၩ့, ဒဲလၧဆၧမံၩ့လၬ အနိၭဖၧၩ့, ဒဲလၧမီၪအဘျၪ အနိၭဖၧၩ့လီၫ. 14 အဝ့ၫၥံၪမွဲ ဆၧနၪအၥၭ လၧအမၩလၩ့လၭဆၧ တၭ, လ့ၩဝ့ၫ လၧဂၪ့ခိၪ အစဎွၩၥံၪ လၧဂၪ့ခိၪချိၫ့ ထီးအလူၬ အအီၪ, ဘဲၫၥိၭ အမိဒုၭ အီၪကိၩ့အီၪကီၪ့ဝ့ၫ လၧယွၩ လၧအၥ့ၪဆၧလူၬ အနံၩဖၭဒိၪ ဒုၭဆၧအအီၪလီၫ. 15 ယိခွါ, ယဂဲၫ ဘဲၫဆၧအၪ့ဂူၪ အၥိၭနီၪလီၫ. ၦလၧအအီၪခိၭဆၧ, ဒဲယိ အကီၩ့အၥိၭလဖၪ, ဘဲၫၥိၭ အထီးလ့ၩ အီၪဘိၪ့, ဒဲၦထီးဒၪဘၪ အဆၧမ့ၬမဲ လဂ့ၩ နီၪ, ဘၪ ဆၧဆိၪဂ့ၩဝ့ၫလီၫ. 16 တၭ ဆၧဒုၭအီၪကီၪ့ အဝ့ၫၥံၪ လၧအလး ကိၭဝ့ၫ လၧဟံဘြုၫအလၨနီၪ အၫမဂ့ၭဒၧၫ့လီၫ. 17 နွ့ၫဂၩလဂၩနီၪ လူၫလၩ့ အလိၫ့ လၧဆၧဖိၭဖၫ့တၭ, ဆၧအလူၥီၫဖၭဒိၪ ၥီၫလၩ့ လၧအလးဆီၩ့ဆီ အီၪလၧဆၧလုအဂံၪ့ဖၧၩ့ လၧမူၭခိၪတၭ, စံၭဝ့ၫဒၪ, ဆၧမၩယူၭ အၥၭယူၭ, 18 တၭ ဆၧအလူလဖၪ ၥီၫထၪ့, ဒဲလၫ့ဎွံၩ့, ဒဲလၫ့ဝဲအဒံၭ, ဒဲဂၪ့ခိၪဝၭဖၭဒိၪ လၧၦၡၩ အီၪလၧဂၪ့ခိၪချိၫ့ လံၩလံၩနီၪ, ဂၪ့ခိၪ ဝၭ ဒိၪဒိၪလ့ၬ လါနၫ့တၭ, ဒိၪန့ၫနီၪ အၥိၭ နးဆိၭအ့ၬ. 19 ဒိၩ့ဖၭဒိၪ လဖျိၪ့နီၪ လၩ့မုလၩ့ဖၭခွံၬဝ့ၫ ၥၧၫ့စီၪ့ တၭ, ၦၡၩအဆၨၩလဖၪ အဒိၩ့ လၩ့ဎီးဝ့ၫတၭ, ဆၧနၪ့ထၪ့ထဲၩ့ ဘၭဘလၧၫ့ဖၭဒိၪ လၧယွၩ အမ့ၬယၫ, ဘဲၫၥိၭ အမိဖ့ၪလၫ့ဝ့ၫ လၧလိၫ့ အီၪလၧအဆၧၥၭထၪ့ဆီၪ့ အစဘံၭထံၫ လီၫ. 20 ကယဲ ကျိၩ့ လဖျိၪ့လါလါ စဲၪ့ခွံၬဝ့ၫ တၭ, ခိၪလီၩ့ ထိၩ့ချိၬၥံၪ ဆၧဒၪန့ဝ့ၫအ့ၬ. 21 တၭ ဆၧဆၧၩ့လၩ့ မုၥၪဖၭဒိၪ လၧမူၭခိၪ, အလယၧး ဘဲၫလတၩလၫ့ [ၥၧၫ့မၧၫ့ ကၪယူၭ] အၥိၭ တၭ, ဘၪၦၡၩ လီၫ. မွဲဆၧၡၪ့ဆၧနၭ ဘၪဆဲၫ့ လၧမုၥၪ အကၠီၩ့, ၦၡၩ ဒုၪဒွ့ၪ ယွၩနီၪ, အဂဲးဘဲၫယီၩ ဆၧၡၪ့ဆၧနၭနီၪ ဒိၪမၬလီၫ.

1 လၧအၥီၫ့နွ့ၫဂၩ လၧအအီၪ လၧလိၫ့ နွ့ၫဖျိၪ့ အကျၩ နီၪ, အလဂၩ ချဲၩ့ဆၧ လၧယၧၩတၭ, စံၭဝ့ၫဒၪ, ဂဲၫ လၧယီၩဘီၪ, ယမိဒုၭနဲၪနၧၩ လၧဆၧစ့ၩရၫ့ ဘၪဆဲၫ့ လၧမဲၩဎွဲၩမုၪဖၭဒိၪ လၧအဆၧၫ့နၩ့ လၧထံၫ အၪအၪလ့ၬ အဖၫ့ခိၪ လီၫ. 2 ဂၪ့ခိၪ အစဎွၩလဖၪ မၩမၪအၥၭ လၧအၥိၭ ဒဲၦအီၪဝ့ၫ လၧဂၪ့ခိၪချိၫ့လဖၪ အီၩမၧၩ့အၥၭ လၧအဆၧမၩမၪမုၪ မၩမၪခွၫ အစဘံၭထံၫလီၫ. 3 အဝ့ၫဒၪ လ့ၩၥိၫ့ယၧၩ လၧၥၭအဖၧၩ့ ထီၩ့လၧမံၩ့လၬကျၩ တၭ, ယဒၪဘၪ ၦမုၪလဂၩ ဆၧၫ့နၩ့ လၧဆၧမံၩ့လၬဝီၩလုၭဖုၭ လဒုၩ အဖၫ့ခိၪတၭ, လၧၫ့ဎွ့ၩဝ့ၫ လၧဆၧဒုၪဒွ့ၪ ယွၩအမံၩ့လဖၪ, အီၪလၧအခိၪဎွံၪ နွ့ၫဖျိၪ့ ဒဲအနိၩ့ ဆံၫဘီၩ့လီၫ. 4 တၭ ၦမုၪနီၪ ကီၩ့ၥိၭဝ့ၫ လၧဆၧလုၭဖုၭ ဒဲဆၧဝီၩလုၭဖုၭ, ဒဲကယၧၩ့အၥၭ လၧထီၫ့ ဒဲလိးအဂ့ၩ, မနံၬလဖၪ လိၫ့ထီၫ့ အီၪဝ့ၫ လၧအစူၪဖၧၩ့ လၧၫ့ဎွ့ၩဝ့ၫ လၧဆၧအၧၩ့ဆၧၥၫ့, လၧဆၧမၩစံၪစၪ ဘၪဆဲၫ့ လၧဆၧမၩမၪမုၪ မၩမၪခွၫလီၫ. 5 တၭ အမံၩ့ အီၪကွ့ၭအၥၭ လၧအမ့ၬထုးခိၪ, ဆၧအီၪၥူၪ, ဘၭဘလၧၫ့ဖၭဒိၪ, ၦမဲၩဎွဲၩမုၪ, ဒဲဂၪ့ခိၪ အဆၧစံၪစၪလဖၪ အမိလီၫ. 6 တၭ ယဒၪဘၪ ၦမုၪ အီၩမၧၩ့အၥၭ လၧၦဆံၫ့ဎံၪ အၥွံၪ, ဒဲၦလၧအထိးအၥၭ လၧယ့ၫၡူၬဎရံၬ အဂဲးအကၠီၪ့လဖၪ အၥွံၪ လီၫ. ယဒၪဘၪတၭ, ယထီၫမံၫထီၫမၪ လၧဆၧထီၫမံၫထီၫမၪဖၭဒိၪ အဖၧၩ့လီၫ. 7 တၭ အၥီၫ့လဂၩနီၪ စံၭယၧၩ, နထီၫမံၫထီၫမၪ မွဲဘၪလဲၪ; ယမိဒုၭနဲၪနၧၩ လၧဆၧအီၪၥူၪ ဘၪဆဲၫ့ လၧၦမုၪ ဒဲဆၧမံၩ့လၬ လၧအဆိၬအဝ့ၫ လၧအအီၪ လၧအခိၪ နွ့ၫဖျိၪ့, ဒဲအနိၩ့ ဆံၫဘီၩ့နီၪလီၫ. 8 ဆၧမံၩ့လၬ လၧနဒၪဘၪဝ့ၫ လဒုၩနီၪ အီၪယူၭ, ဒဲလအီၪဘၪ, ဒဲမိဂဲၫထဲၩ့ထၪ့ လၧဆၧယိၬ အဖၧၩ့လီၫ. တၭ ၦအီၪဝ့ၫ လၧဂၪ့ခိၪချိၫ့ လၧအမံၩ့ လအီၪကွ့ၭလၩ့ဘၪအၥၭ လၧလံၬမၧၫ့ အဖၧၩ့ လၧဂၪ့ခိၪ အခၪ့ထံၭ လံၩလံၩလဖၪနီၪ, ထီးအဒၪဘၪ ဆၧမံၩ့လၬ လၧအအီၪယူၭ, ဒဲလအီၪဘၪ, ဒဲမိဂဲၫဝ့ၫ လဒုၩတၭ, မိထီၫမံၫထီၫမၪဝ့ၫလီၫ. 9 အယီၩမွဲ ၥၭကိၪ့ၥ့ၪ အီၪလၧဆၧကိၪ့လီၫ. အခိၪဎွံၪ နွ့ၫဖျိၪ့နီၪ မွဲခိၪလီၩ့ နွ့ၫဖျိၪ့ လၧၦမုၪ ဆၧၫ့နၩ့ လၧအလီၩ့လီၫ. 10 တၭ စဎွၩၥံၪ အီၪဝ့ၫ နွ့ၫဂၩလီၫ. ယဲဂၩလဂၩ လၩ့ထ့ၬခွံၬယူၭ, တၭ အလဂၩ အီၪဝ့ၫ, ဒဲအဝ့ၫဒၪ လဂၩ လဂဲၫဒံၭဘၪ, ထီးအ့ၪဂဲၫခိၬတၭ, ဘၪအီၪဝ့ၫ လဆိလီၫ. 11 တၭ ဆၧမံၩ့လၬ လၧအအီၪယူၭဝ့ၫ, လၧအလအီၪဘၪ လဒုၩနီၪ, မွဲအဎွ့ၩထၪ့ ဎိၭဂၩလဂၩတၭ, အီၪဝ့ၫ လၧနွ့ၫဂၩ အကျၩတၭ, မိလ့ၩလၩ့ လၧဆၧဂၭဂီၩ့ဂၭစၪ အဖၧၩ့လီၫ. 12 အနိၩ့ ဆံၫဘီၩ့ လၧနဒၪဘၪနီၪ, မွဲ စဎွၩ ဆံၫဂၩ လၧအလန့ဒံၭဘၪ အဘၩ့အမုးတၭ န့ဘၪ, အစီၩ့အမၩ့ ဘဲၫစဎွၩ အၥိၭနီၪ လၧဆၧမံၩ့လၬ အၥိၭ လနၩရံၩလီၫ. 13 အဝ့ၫၥံၪနီၪ အၥၭအီၪဖျိၪ့ဎးတၭ, ဖ့ၪလၫ့ အစီၩ့အမၩ့, ဒဲအကယးအကဖး လၧဆၧမံၩ့လၬ လီၫ. 14 အဝ့ၫၥံၪနီၪ မိဒုၭ ၥိၪဖိၪ တၭ, ၥိၪဖိၪ မိမၩနၧၩ့မၩစၪ အဝ့ၫၥံၪ လီၫ. အဂဲးဘဲၫယီၩ အဝ့ၫဒၪနီၪ မွဲကဆါၥံၪ အကဆါ, ဒဲစဎွၩၥံၪ အစဎွၩတၭ, ၦအီၪလၧအၥိၭလဖၪနီၪ, မွဲၦလၧဆၧကိၭန့ဝ့ၫ, လၧဆၧရွံန့ဝ့ၫ ဒဲၦလၧအလူတီၩ လီၫ. 15 တၭ အဝ့ၫဒၪ စံၭယၧၩ, ထံၫလဖၪ လၧနဒၪဘၪဝ့ၫ လၧမဲၩဎွဲၩမုၪ ဆၧၫ့နၩ့ လၧအဖၫ့ခိၪနီၪ မွဲၦၡၩၥံၪ ဒဲၦခမျၧးၥံၪ, ဒဲၦဆၨၩလဖၪ, ဒဲၦချဲၩ့ဆၧ လၧအလၨအဂူၫဂၩလဖၪလီၫ. 16 တၭ အနိၩ့ ဆံၫဘီၩ့ လၧနဒၪဘၪဝ့ၫ လၧဆၧမံၩ့လၬ အလီၩ့နီၪ မိမ့ၬလဲၩ မဲၩဎွဲၩမုၪ ဒဲမိမၩယူဝ့ၫ, ဒဲမိဒုၭအီၪဘိၪ့ဝ့ၫ, ဒဲမိအၪ့ဝ့ၫ အယၪ, ဒဲမိဆူၭခဲၩဝ့ၫ လၧမ့ၪ လီၫ. 17 အဂဲးဘဲၫယီၩ ယွၩ အီၪက့ၪဆၧ လၧအဝ့ၫၥံၪ အၥၭခံဖၧၩ့, ဘဲၫၥိၭ အမိမၩ ထီးဒၪအၥၭ, ဒဲအအီၪ အၥၭ လဖျိၪ့ဎးတၭ, ယွၩအလူအထၫ လချုၭ လၧၫ့ထၪ့ဎွ့ၩထၪ့ဒံၭဘၪ တၭ, မိဖ့ၪလၫ့ အဘၩ့အမုး လၧဆၧမံၩ့လၬလီၫ. 18 တၭ ၦမုၪ လၧနဒၪဘၪဝ့ၫနီၪ, မွဲဒိၩ့ဖၭဒိၪ လၧအစ့ၩရၫ့ ဂၪ့ခိၪ အစဎွၩလဖၪလီၫ.

1 ဆၧနီၪလဖၪ အလးခဲၫ့တၭ, ယဒၪဘၪ အၥီၫ့အဂူၫဂၩ အီၪလၧအစီၩ့အမၩ့ဖၭဒိၪ လဂၩ ဂဲၫလၩ့ လၧမူၭခိၪ တၭ, ဂၪ့ခိၪ အီၪဖၩ့ထၪ့အၥၭ လၧအဆၧဂိးၡ့ၭဂိးၡီၫ လီၫ. 2 အဝ့ၫဒၪ ကိၭၡၭထၪ့ လၧအလူဖၭဒိၪတၭ, စံၭဝ့ၫဒၪ, ဘၭဘလၧၫ့ လၩ့ဎီးခွံၬယူၭ, လၩ့ဎီးခွံၬယူၭ, ဒဲကဲၪထၪ့ဝ့ၫ လၧဆၧနၪလဖၪ အီၪဝ့ၫ အလး, ဒဲလၧကယဲ ဆၧၥၭ လၧအဘၪၥၭလိၪ ဘၪ၁လံၭ အဖၧၩ့, ဒဲလၧထိၪၥံၪ လၧအလဆံၫ့ဘၪ လၧၦမ့ၬလဲၩဝ့ၫ ထီးအအီၪဝ့ၫအလးလီၫ. 3 အဂဲးဘဲၫယီၩ ကယဲ ၦကိၭဆၨၩဒ့ၭ အီၩမၧၩ့ယူၭအၥၭ လၧဆၧၥၭထၪ့ အစဘံၭထံၫ ဘၪဆဲၫ့ လၧအဆၧမၩမၪမုၪ မၩမၪခွၫတၭ, ဂၪ့ခိၪ အစဎွၩလဖၪ မၩမၪအၥၭ လၧအဝ့ၫဒၪတၭ, မွဲအဎၧၩ့အဎီ အၪ အကၠီၩ့တၭ, ၦဖနံၬဖိၪ လၧဂၪ့ခိၪချိၫ့လဖၪ ကဲၪထၪ့ ၦ၁ထံၫၥံၪ လီၫ. 4 ယနါဂၧၫ့ ဆၧအလူဂူၫဂၩ လၧမူၭခိၪတၭ, စံၭဝ့ၫဒၪ, ယခ့ၫယၡၩၥံၪဧ့, ဘဲၫၥိၭ နၥံၪ ထီးဘၪဆဲၫ့ လၧအဆၧဒဲၩဘၭ လဂ့ၩတၭ, ဘဲၫၥိၭ နၥံၪ ထီးဘၪဎုၬဘၪ လၧအဆၧၡၪ့ဆၧနၭ လဂ့ၩတၭ, စဲၪ့ထၪ့ခွံၬ လၧအဖၧၩ့ ဆံၭ. 5 အဂဲးဘဲၫယီၩ အဆၧဒဲၩဘၭ ထၪ့ဘၭယူၭ လၧမူၭခိၪ တၭ, ယွၩ နၪ့ထၪ့ထဲၩ့ အဆၧလတီၩလလီၩ့ဘၪလီၫ. 6 ဘဲၫအဖ့ၪလၫ့ဆၧ လၧနၥံၪ အၥိၭနီၪ ဖ့ၪလၫ့ အဝ့ၫနီၪ ဆံၭ. တၭ ဘဲၫအမၩဝ့ၫ အၥိၭနီၪ ဖ့ၪလၫ့ဝ့ၫ အၪနဲၪ့အနီၪ နံၫစၩဆံၭ. လိၫ့ လၧအမၩဎွ့ၩထၪ့ဝ့ၫနီၪ မၩဎွ့ၩထၪ့န့အဂး နံၫဖၧၩ့ဆံၭ. 7 ထီးဒၪ အစံၭထၪ့အၪ့အူၭလၩ့အၥၭ, ဒဲမုၬလၩဝ့ၫ လၧအဎၧၩ့အဎီ အဖၧၩ့နီၪ ဖ့ၪလၫ့ အဝ့ၫ လၧဆၧၡၪ့ဆၧနၭ, ဒဲဆၧၥုၪ့အုၭၥၭအုၭ န့ၫဎီၩ့ဆံၭ. အဂဲးဘဲၫယီၩ မွဲအစံၭလၩ့အၥၭ, ယဆၧၫ့နၩ့ ကဲၪဝ့ၫ နးဎွၩမုၪ, ယဝ့ၫတၭ, ယလမွဲဘၪ ၦမုၪမဲၫ, ယလၥၭအုၭလၧၩ့ဘၪလီၫ. 8 မၩအၥၭဘဲၫနီၪတၭ, အဆၧၡၪ့ဆၧနၭ, ဆၧၥံၫဆၧၡါ, ဆၧၥုၪ့အုၭၥၭအုၭ, ဆၧၥၭဝံလၩ့ဒိၩလဖၪနီၪ မိဂဲၫထၪ့ လနံၩဎးတၭ, မ့ၪ မိအၪ့ခွံၬ အဝ့ၫဒၪလီၫ. အဂဲးဘဲၫယီၩ ကဆါယွၩ လၧအစ့ၩရၫ့ဝ့ၫနီၪ အီၪလၧအဂဲးဆီၪ့အဘၭဆီၪ့ လီၫ. 9 ဂၪ့ခိၪ အစဎွၩၥံၪ လၧအမၩမၪအၥၭ လၧအဝ့ၫနီၪတၭ, မုၬလၩဎုၬ လၧအၥိၭ လၧအဎၧၩ့အဎီလဖၪနီၪ, ထီးအဒၪဘၪ မ့ၪ လၧအအၪ့ခွံၬဝ့ၫ အခူၪတၭ, မိဂၪ့ထၪ့ တၭ, မိဒဲၩလၩ့အၥၭ, 10 တၭ ဆၧၫ့ထုၪ့ လၧအယဲၩ့ လၧအၥၭမဲၪ အဆၧၡၪ့ဆၧနၭ အကၠီၩ့နီၪ, မိစံၭဝ့ၫ, အၩလါ, အၩလါ. ဒိၩ့ဖၭဒိၪ ဘၭဘလၧၫ့ အီၪလၧအစီၩ့အမၩ့ ဧ့, အဂဲးဘဲၫယီၩ ဆၧစ့ၩရၫ့စၪ ဂဲၫဘၪနၧၩ လၧလနၩရံၩ အထးဖၧၩ့ လီၫ. 11 ၦဖနံၬဖိၪ လၧဂၪ့ခိၪချိၫ့ မိဂၪ့မိယၧၩ့ဝ့ၫ, ဒဲမိမီၪ့မိမၭဝ့ၫ လၧအကၠီၩ့လီၫ. အဂဲးဘဲၫယီၩ ၦဎွ့ၩလၧၩ့ အဆၧအၪ့ဆၫနီၪ နးဂၩအ့ၬ. 12 မွဲအအၪ့ဆၫ ထီၫ့, ဒဲစ့ၩ, ဒဲလိးဂ့ၩ, ဒဲမနံၬထၫ့မျါ, ဒဲဆၧဘွၩ ဖျ့ၫလံၬကံၭ, ဒဲဆၧလုၭဖုၭ, ဒဲထိ, ဒဲဆၧဝီၩလုၭဖုၭ; ဒဲၥံၪ့ပၧၭ ကိၭမံၩ့ဒ့ၭ, ဒဲထွ့ၫကဆၫ့မဲၪ ကိၭမံၩ့ဒ့ၭ, ဒဲထွ့ၫၥံၪ့ဂ့ၩ ကိၭမံၩ့ဒ့ၭ, ဒဲထွ့ၫထီးဘၩ့, ဒဲထွ့ၫထၭ, ဒဲထွ့ၫလိးဘွၩ, 13 ဒဲၥံၪ့ခဒၩ့ရၫ အဖံၭ, ဒဲဆၧနၧၫ့မၧၫ့, ဒဲဆၧနၧၫ့မၧၫ့ဆူၭခဲၩ, ဒဲမူၫရၫ့. ဒဲလီဘၩ့, ဒဲစဘံၭထံၫ, ဒဲၥိၪ, ဒဲကိၪမုၬ, ဒဲဘုၪကၠိၩ့, ဒဲဆၧဖိၪဆၧဎါၥံၪ, ဒဲၥိၪၥံၪ, ဒဲကၥ့ၪၥံၪ, ဒဲလဲၪ့ၥံၪ, ဒဲဎီးၥံၪ, ဒဲၦၡၩအၥၭၡီၩ့ၥံၪ လီၫ. 14 တၭ ဆၧၥၪ လၧနၥၭကွံၩဝ့ၫလဖၪနီၪ စဲၪ့ဒၪယူၭနၧၩ ယူၭ. တၭ ကယဲ ဆၧအဘီၪ့, ဒဲဆၧအအွံၪၥိၪလဖၪ လၩ့မါယူၭ လၧနအီၪယူၭတၭ, နမိဒၪဘၪလၧၩ့ နးဆိၭအ့ၬ. 15 တၭ ၦလၧအလ့ၩမၩဖနံၬ လၧဆၧနီၪလဖၪ ကဲၪထၪ့ ၦ၁ထံၫ လၧအဝ့ၫဒၪ အကၠီၩ့လဖၪနီၪ, မိဆၧၫ့ထုၪ့ လၧအယဲၩ့ လၧအၥၭမဲၪ အဆၧၡၪ့ဆၧနၭ အကၠီၩ့နီၪ, မိဂၪ့ဝ့ၫ ယၧၩ့ဝ့ၫ, ဒဲမီၪ့ဝ့ၫမၭဝ့ၫတၭ, 16 မိစံၭဝ့ၫ, အၩလါ, အၩလါ, ဒိၩ့ဖၭဒိၪ လၧအကီၩ့ဝ့ၫၥိၭဝ့ၫ လၧဆၧဘွၩ ဖျ့ၫလံၬကံၭ ဒဲဆၧလုၭဖုၭ, ဒဲဆၧဝီၩလုၭဖုၭ, ဒဲကယၧၩ့အၥၭ လၧထီၫ့ ဒဲလိးဂ့ၩ, ဒဲမနံၬထၫ့မျါၥံၪလီၫ. 17 အဂဲးဘဲၫယီၩ ဆၧလၧၫ့ဆၧဎွ့ၩဒိၪ ဖိၭဘိၭယီၩ, ဆၧမၩယူဝ့ၫ လၧလနၩရံၩ အထးဖၧၩ့နီၪလီၫ. တၭ ကယဲ ကဘၩ့ ဒဲၦထူၬ ကဘၩ့, ဒဲကယဲ ကဘၩ့ဖိၪ, ဒဲထီးဒၪ ၦလၧအလ့ၩမၩဖနံၬ လၧမၫဆမံၭဖၧၩ့လဖၪနီၪ, ဆၧၫ့ထုၪ့ လၧအယဲၩ့, 18 ဒၪဘၪ မ့ၪ လၧအအၪ့ခွံၬဝ့ၫ အခူၪတၭ, ကိၭၡၭထၪ့တၭ, စံၭဝ့ၫဒၪ, ဆၧလၩ့ဂၬ ဒိၩ့ဖၭဒိၪယီၩ မွဲဆၧနီၪလမံၩ့လဲၪ. 19 အဝ့ၫၥံၪ ဎွံၪထၪ့ ဂၪ့ခိၪအမုၬ လၧအခိၪဎွံၪလီၩ့ တၭ, ဂၪ့ထၪ့ယၧၩ့ထၪ့, ဒဲမီၪ့ ဒဲမၭတၭ, ကိၭၡၭထၪ့တၭ, စံၭဝ့ၫဒၪ, အၩလါ, အၩလါ, ဒိၩ့ဖၭဒိၪ လၧကယဲ ၦအီၪ လၧကဘၩ့ၥံၪ လၧမၫဆမံၭဖၧၩ့နီၪ ကဲၪထၪ့ ၦ၁ထံၫ လၧအဆၧလူဒိၪဎွ့ၩဒိၪ လၧအဖၧၩ့လီၫ. အဂဲးဘဲၫယီၩ ဆၧမၩယူဝ့ၫ လၧလနၩရံၩ အထးဖၧၩ့လီၫ. 20 မူၭခိၪ, ဒဲၦဆံၫ့ဎံၪၥံၪ, ဒဲၦဆၧအၪ့မၧၫ့ဖိၪၥံၪ, ဒဲမီၪၥံၪ ဧ့, ၥၭထိၬ လၧအကၠီၩ့ဆံၭ. အဂဲးဘဲၫယီၩ မွဲယွၩ စ့ၩရၫ့စၪ အဝ့ၫ လၧနၥံၪ အကၠီၩ့ လီၫ. 21 အၥီၫ့ လၧအဂဲးအဘၭဆီၪ့ လဂၩ, မၩန့ထၪ့ လိးဖၭဒိၪ ဘဲၫဆုၪ့ဂူၬလိး လဖျိၪ့ အၥိၭတၭ, ခွံၬလၩ့ခွံၬဝ့ၫ လၧမၫဆမံၭဖၧၩ့တၭ, စံၭဝ့ၫဒၪ, ဆၧမိခွံၬလၩ့ခွံၬ ဒိၩ့ဖၭဒိၪ ဘၭဘလၧၫ့ ဘဲၫယီၩၥိၭတၭ, ဆၧလမိဒၪလၧၩ့ဘၪ အဝ့ၫလီၫ. 22 တၭ ၦဒံၩ့နါဒံၩ့, ဒဲၦၥံၫကျံၩဆၧ, ဒဲၦအူၪပံၩ, ဒဲၦအူၪခွ့ၩၥံၪအၥီၫနီၪ, ဆၧနါဂၧၫ့လၧၩ့ လၧနဖၧၩ့အ့ၬ. တၭ ကယဲ ၦမၩဆၧၥ့ၪ ဘၪဆဲၫ့ လၧကယဲ ဆၧမၩနီၪ, ဆၧမိဒၪဘၪ လၧနဖၧၩ့ နးဂၩအ့ၬ. ဒဲဆၧဂူၬဆုၪ့ဂူၬအၥီၫနီၪ, ဆၧမိနါဂၧၫ့လၧၩ့ လၧနဖၧၩ့အ့ၬ. 23 ဒဲမ့ၪဒိၩ့ မိဖၩ့ထၪ့လၧၩ့ လၧနဖၧၩ့အ့ၬ. ဒဲတလၭမူၭအခွၫ, ဒဲတလၭမူၭအမုၪ အလူ နီၪ, ဆၧမိနါဂၧၫ့လၧၩ့ လၧနဖၧၩ့အ့ၬ. အဂဲးဘဲၫယီၩ နၡၩဖနံၬၥံၪနီၪ မွဲၦအဒိၪအထီၫ လၧဂၪ့ခိၪချိၫ့ လီၫ. အဂဲးဘဲၫယီၩ လၧနမၩကဒၩၦမ့ၬ အကၠီၩ့ နီၪ, ၦကိၭဆၨၩဒ့ၭ လ့ၩမၪ ဖၧၩ့ၥၭလီၫ. 24 တၭ မီၪလဖၪ, ဒဲၦဆံၫ့ဎံၪလဖၪ, ဒဲကယဲ ၦလၧအဘၪ ဆၧမၩၥံၫဝ့ၫ လၧဂၪ့ခိၪချိၫ့လဖၪ အၥွံၪနီၪ, ဆၧဒၪဘၪဝ့ၫ လၧအဖၧၩ့လီၫ.

1 ဆၧလဖၪနီၪ အလးခဲၫ့, ယနါဂၧၫ့ ၦခမျၧးအၪ အလူၥီၫဖၭဒိၪ လၧမူၭခိၪ အဖၧၩ့တၭ, စံၭဝ့ၫဒၪ, ဟၫလလုယၫ, မွဲဆၧထိးထဲၩ့တၩ့ထဲၩ့, ဒဲဆၧလၩဆၧဖၩ့ ဒဲဆၧယူၭဆၧယၪ့ ဒဲဆၧအစီၩ့အမၩ့လဖၪ အီၪလၧပယွၩ နီၪ, 2 အဂဲးဘဲၫယီၩ အဆၧစ့ၩရၫ့လဖၪနီၪ, မွဲအတီၩ, ဒဲမွဲအတီၩအလီၩ့လီၫ. အဂဲးဘဲၫယီၩ မွဲအစ့ၩရၫ့ ၦမဲၩဎွဲၩမုၪဖၭဒိၪ လၧအမၩအၧၩ့လၩ့ ဂၪ့ခိၪဖိၪ လၧအမၩမၪမုၪ မၩမၪခွၫ လဂၩတၭ, စ့ၩရၫ့န့ထဲၩ့ယူၭဝ့ၫ လၧအဎီးအၡၩအၥွံၪ လၧအစူၪဖၧၩ့ အကၠီၩ့ယူၭ. 3 တၭ အဝ့ၫၥံၪ စံၭ နံၫဖၧၫ့လဖၧၫ့, ဟၫလလုယၫ တၭ အဝ့ၫဒၪ အဆၧခူၪထၪ့ဝ့ၫ အဆိၩဆိၩအကၠၪကၠၪလီၫ. 4 ၦၥုၪ့က့ၭၥၭၡါ နံၫဆံၫလံဂၩ, ဒဲဆၧအမၧၫ့ လံဒုၩလဖၪနီၪ ထွံၩလၩ့တၭ, ဘိၪ့ထၪ့ဘၩထၪ့ ယွၩ လၧအဆၧၫ့နၩ့ လၧလးဆီၩ့ဆီ အဖၫ့ခိၪတၭ, စံၭဝ့ၫဒၪ, အၩမံၩ့, ဟၫလလုယၫ. 5 ဆၧၥီၫထၪ့ လၧလးဆီၩ့ဆီ အဖၧၩ့နီၪ, စံၭဝ့ၫဒၪ, ယွၩအဎီးအၡၩ ထီးအလူၬ, ဒဲၦလၧအၥၭမဲၪဝ့ၫ ဒဲဒိၪဒဲဆံၭၥံၪဧ့, အၪ့အူၭ ပယွၩ ဆံၭ. 6 ယနါဂၧၫ့ ဆၧၥီၫ, ဘဲၫၦခမျၧးဖၭဒိၪ အၥီၫ အၥိၭ တၭ, ဒဲဘဲၫထံၫအၪလ့ၬ အၥီၫ အၥိၭ, ဒဲဘဲၫလၩ့ဎွံၩ့ဖၭဒိၪ အၥိၭနီၪ စံၭဝ့ၫဒၪ, ဟၫလလုယၫ; အဂဲးဘဲၫယီၩ ကဆါယွၩ လၧအၥ့ၪဆၧလူၬနီၪ ပၧၩ့ဘၪဆၧလီၫ. 7 မွဲပၥုၪ့ထိၬၥၭထိၬ, ဒဲၥုၪ့ဎွံၫၥၭယီၫတၭ, ဖ့ၪလၫ့ၡီၩ့ အဝ့ၫဒၪ လၧဆၧလၩဆၧဖၩ့ဆံၭ. အဂဲးဘဲၫယီၩ ၥိၪဖိၪ အဆၧအီၪဎုၬ ဘၪယူၭ တၭ, အမၫ တဲၩ့ဝဲၩယူၭ အၥၭယူၭ. 8 တၭ ဆၧဒုၭကီၩ့ဒုၭၥိၭဝ့ၫ လၧဆၧဘွၩ ဖျ့ၫလံၬကံၭ, ဆံၫ့ ဒဲအဂိးၡ့ၭဂိးၡီၫ လီၫ. အဂဲးဘဲၫယီၩ ဆၧဘွၩ ဖျ့ၫလံၬကံၭနီၪ, မွဲၦဆံၫ့ဎံၪ အဆၧတီၩဆၧလီၩ့ လီၫ. 9 အဝ့ၫဒၪ စံၭယၧၩ, ကွ့ၭဘီၪ, ၦလၧဆၧကိၭန့ဝ့ၫ လၧၥိၪဖိၪ အဆၧဖျၫ့လိၬအၥၭ အမူၭဖၧၩ့နီၪ ဘၪ ဆၧဆိၪဂ့ၩဝ့ၫ လီၫ. အဝ့ၫဒၪ စံၭယၧၩ ဆၧချဲၩ့လဖၪယီၩ မွဲအလူတီၩ လီၫ. 10 ဘဲၫၥိၭ ယမိဘၩထၪ့ အဝ့ၫတၭ, ယထွံၩလၩ့ လၧအခၪ့ထံၭ လီၫ. အဝ့ၫဒၪ စံၭယၧၩ, ထီးလၩ့နၥၭ, ဘဲၫၥိၭ နထီးမၩ ဘဲၫနီၪ လဂ့ၩ, ယမွဲ ဆၧအခ့ၫအၡၩ လၧနၥိၭတၭ, အီၪလၧနထၧၫ့ဖုဝဲ အကျၩ လၧအအီၪ လၧယ့ၫၡူၬ အဆၧထိးအၥၭလဖၪတၭ, ဘၩထၪ့ ယွၩဆံၭ. အဂဲးဘဲၫယီၩ ယ့ၫၡူၬ အဆၧထိးအၥၭနီၪမွဲ ဆၧချဲၩ့ လၧမီၪအချိၬ လီၫ. 11 ယဒၪဘၪ မူၭခိၪ ဝဲထၪ့အၥၭတၭ, ယိခွါ, ကၥ့ၪဘွၩ တၭ ၦဆၧၫ့နၩ့ လၧအလီၩ့ လဂၩ ကိၭဝ့ၫ လၧဆၧအလူတီၩ, ဒဲဆၧအမွဲအတီၩ လီၫ. စ့ၩရၫ့ဆၧ, ဒဲဒုၭဆၧ လၧဆၧတီၩတီၩလီၩ့လီၩ့ အဖၧၩ့လီၫ. 12 အမ့ၬၥၪ မၩအၥၭ ဘဲၫမ့ၪလၪ အၥိၭ တၭ, ၁ရဖူၩ အၪဖျိၪ့ အီၪလၧအခိၪဎွံၪလီၩ့ တၭ, အမံၩ့ အီၪကွ့ၭအၥၭ လၧၦလၥ့ၪယၫဘၪ နးဂၩတၭ, ၥ့ၪယၫန့ၫ အနၫ့ဆါဒၪဝ့ၫလီၫ. 13 ကီၩ့ၥိၭဝ့ၫ လၧအဆဲၫ့ စုၪလၩ့အၥၭ လၧဆၧၥွံၪအဖၧၩ့ တၭ, အမံၩ့ဘၪ ကိၭအၥၭ, ယွၩအလူလီၫ. 14 မူၭခိၪ အၥုၭမုခမျၧး အဒီၪ့ၥံၪ ကီၩ့ၥိၭဝ့ၫ လၧဆၧဘွၩ ဖျ့ၫလံၬကံၭ အဆံၫ့နီၪ ဖိၬထၪ့အခဲၫ့ လၧကၥ့ၪဘွၩလဖၪ အဖၫ့ခိၪလီၫ. 15 တၭ နၭ လၧအနါအဲၪ့ လဘံၪ့ ဂဲၫထၪ့ လၧအနိၭဖၧၩ့, ဘဲၫၥိၭ အမိဖ့ၬခွံၬ ၦဆၨၩလဖၪ လၧဆၧနီၪတၭ, မိပၧၩ့ ၦဆၨၩလဖၪ လၧအနိၪထိၭထၭ လဘီၩ့ တၭ, မိယဲးဝ့ၫ လၧယွၩ လၧအၥ့ၪဆၧလူၬ အဆၧၥၭထၪ့ဆီၪ့ အစဘံၭထံၫ အချိၭလီၫ. 16 တၭ အမံၩ့ ကွ့ၭအၥၭ လၧအကီၩ့အၥိၭ အလီၩ့, ဒဲလၧအကံၪဒုၪ အလီၩ့, စဎွၩလဖၪ အစဎွၩ, ဒဲကဆါလဖၪ အကဆါလီၫ. 17 ယဒၪဘၪ အၥီၫ့လဂၩ ဆၧၫ့ထုၪ့ လၧမုမ့ၬ အဖၧၩ့တၭ, ကိၭထၪ့ဆၧ လၧအလူဖၭဒိၪနီၪ, လီၩဘၪ ထိၪၥံၪလံၪၥံၪ လၧအယူၩဝ့ၫ လၧဆၧဖိၭဖၫ့ ထီးအလူၬ, ဂဲၫဘီၪ, အီၪကီၪ့ လၧယွၩအဆၧအၪ့ လၧဂၪအၪ့ဖၭဒိၪ အဖၧၩ့ဆံၭ. 18 မွဲဘဲၫၥိၭ နၥံၪ မိအၪ့ဘၪ စဎွၩၥံၪ အယၪ, ဒဲၥုၭဖိၪလထီၫ့ အခိၪၥံၪ အယၪ, ဒဲၦလၧအဂဲးဆီၪ့အဘၭဆီၪ့ၥံၪ အယၪ, ဒဲကၥ့ၪလဖၪ အယၪ, ဒဲကယဲ ၦဆၧၫ့နၩ့ လၧအလီၩ့ၥံၪ အယၪ, ဒဲကယဲ ၦပျီၩဖျ့ၭၥံၪ အယၪ, ဒဲၦဎီးၥံၪ အယၪ, ဒဲဒိၪဒဲဆံၭ ထီးအလူၬဘီၪ. 19 တၭ ယဒၪဘၪ ဆၧမံၩ့လၬ, ဒဲဂၪ့ခိၪ အစဎွၩလဖၪ, ဒဲအၥုၭဖိၪ အဒီၪ့ၥံၪ အီၪကိၩ့အီၪကီၪ့ ဘဲၫၥိၭ အမိဒုၭ ၦလၧအဆၧၫ့နၩ့ လၧကၥ့ၪ အဖၫ့ခိၪ ဒဲအၥုၭမုခမျၧး နီၪလီၫ. 20 တၭ ဆၧဖီၪ့ထၬ ဆၧမံၩ့လၬ, ဒဲမီၪအဘျၪ လၧအမၩ ဆၧလၩ့လၭ လၧအမ့ၬယၫ, ဒဲအၪ့လီၫန့ ၦအီၪလၧဆၧမံၩ့လၬ အဆၧမၩနဲၪ့ လၧအလီၩ့; ဒဲၦလဖၪ လၧအဘၩထၪ့ အဆၧဂၩ့နီၪလီၫ. အဝ့ၫၥံၪ နံၫဂၩ ဘၪ ဆၧခွံၬလၩ့ မၧၫ့ဝ့ၫ လၧမ့ၪကွံၩဖၧၩ့ လၧမ့ၪ ဒဲကး အၪ့ဆၧ အဖၧၩ့ လီၫ. 21 တၭ ၦအီၪလၩ့ထးလဖၪ ဘၪၥံၫ လၧနၭ လၧအဂဲၫထၪ့ လၧၦလၧအဆၧၫ့နၩ့ လၧကၥ့ၪ အဖၫ့ခိၪ အနိၭဖၧၩ့, ဒဲထိၪၥံၪလံၪၥံၪ ထီးအလူၬ အၪ့ဘျဲၩအၪ့ အၥၭ လၧအဝ့ၫၥံၪ အယၪလီၫ.

1 တၭ ယဒၪဘၪ အၥီၫ့ ဂဲၫလၩ့ လၧမူၭခိၪ လဂၩ အီၪလၧဆၧဖၧၩ့ယိၬ အနိၪဝံၬ, ဒဲၥွ့ၫထၭဖၭဒိၪ လၧအစူၪဖၧၩ့လီၫ. 2 အဝ့ၫနီၪ ဖီၪ့ထၬ ၡီၩ့, ဂူလးလံၩ, လၧအမွဲ မုၪခီၩလဲး, ဒဲစၫတၫ့တၭ, စၧၩ့ထၬဝ့ၫ အနံၪ့ လထီၫ့ လီၫ. 3 အနံၪ့လထီၫ့ လချုၭ ဎွ့ၩထၪ့ဒံၭဘၪနီၪ, ဘဲၫၥိၭ အထီးအၪ့လီၫန့ဘၪ ၦဆၨၩလဖၪ လဂ့ၩတၭ, မွဲအခွံၬလၩ့ အဝ့ၫဒၪ လၧဆၧယိၬ အဖၧၩ့နီၪတၭ, ကၭဘံၭထၬ ဒဲစဲၩနဲၪ့ထၬဝ့ၫ လီၫ. ဆၧလဖၪနီၪ အလးခဲၫ့တၭ, မိဘၪ ဆၧကွဲၪဖျါခွံၬဝ့ၫ နးဆိဖိၪလီၫ. 4 ယဒၪဘၪ လးဆီၩ့ဆီလဖၪ, ဒဲၦဆၧၫ့နၩ့ဝ့ၫ လၧအလီၩ့တၭ, ဆၧဖ့ၪလၫ့အဝ့ၫၥံၪ လၧဆၧစ့ၩရၫ့တၭ, ၦလၧအလဘၩထၪ့ဘၪ ဆၧမံၩ့လၬ ဒဲအဂၩ့, ဒဲလဒိၭန့ဘၪ ဆၧမၩနဲၪ့ လၧအမ့ၬထုးခိၪ, ဒဲလၧအစူၪ အလီၩ့တၭ ထိးအၥၭ လၧယ့ၫၡူၬဎရံၬ, ဒဲယွၩအလူအထၫ အကၠီၩ့တၭ, ဆၧဖ့ၬခွံၬဝ့ၫ အခိၬလဖၪနီၪ, ယဒၪဘၪ အၥၭၡီၩ့လဖၪလီၫ. အဝ့ၫၥံၪနီၪ မၧၫ့ဝ့ၫတၭ, ပၧၩ့ဘၪဎုၬဝ့ၫ လၧဎရံၬ အၥိၭ အနံၪ့ လထီၫ့ လီၫ. 5 တၭ အနံၪ့ လထီၫ့ လချုၭ ဎွ့ၩထၪ့ဒံၭဘၪနီၪ, ၦၥံၫအဂူၫဂၩလဖၪ မၧၫ့ထၪ့ဘၪအ့ၬ. အယီၩမွဲ ဆၧဂဲထုၪ့ထဲၩ့ လၧအခၪ့ထံၭလီၫ. 6 ၦလၧအလးအီၪ လၧဆၧဂဲထုၪ့ထဲၩ့ လၧအခၪ့ထံၭနီၪ မွဲအဆံၫ့ဎံၪဝ့ၫတၭ, ဘၪ ဆၧဆိၪဂ့ၩဝ့ၫလီၫ. ၦဘဲၫနီၪၥိၭလဖၪ ဖီၩ့ဖျ့ၭဝ့ၫ လၧဆၧၥံၫနံၫဖၧၫ့ လဖၧၫ့ အစီၩ့အမၩ့ တၭ, အဝ့ၫၥံၪ မိကဲၪထၪ့ ယွၩ, ဒဲဎရံၬ အၡၩလုဆၧလဖၪတၭ, မိပၧၩ့ဘၪဝ့ၫ လၧအဝ့ၫဒၪ အၥိၭ အနံၪ့ လထီၫ့လီၫ. 7 ထီးအနံၪ့ လထီၫ့ ဖီၩ့ခွံၬတၭ, မုၪခီၩလဲး မိဘၪ ဆၧဖျါထၪ့ခွံၬ လၧအထီၫ့ဖၧၩ့နီၪ, 8 မိလ့ၩအၪ့လီၫန့ ၦဆၨၩလဖၪ အီၪလၧဂၪ့ခိၪ အနိၪ့လံနိၪ့ အဖၧၩ့, ဂီၭ, ဒဲမ့ဂီၭနီၪ ဘဲၫၥိၭ အမိအီၪကီၪ့ဝ့ၫ လၧဆၧဒုၭဆၧယၩ အဂး လီၫ. အဆၧဝံဆၧနၬ အၪဎွ့ၩဎီၩ့ဝ့ၫ လၧမ့ၭ အဖျိၪ့ အီၪဝ့ၫ လၧမၫဆမံၭနဲၩ့ အၥိၭနီၪလီၫ. 9 အဝ့ၫၥံၪ ဂဲၫထၪ့ လၧဂၪ့ခိၪချိၫ့ တၭ, ဝၩ့ထၬ ၦဆံၫ့ဎံၪအလး ဒဲဒိၩ့ လၧဆၧအဲၪဝ့ၫ လဖျိၪ့တၭ, မ့ၪ ဂဲၫလၩ့ လၧယွၩအအီၪ လၧမူၭခိၪ တၭ, အၪ့ခွံၬ အဝ့ၫၥံၪလီၫ. 10 တၭ မုၪခီၩလဲး လၧအအၪ့လီၫန့ အဝ့ၫၥံၪနီၪ, ဆၧခွံၬလၩ့ခွံၬဝ့ၫ လၧမ့ၪ ဒဲကး အကွံၩဖၧၩ့, ထီးဆၧမံၩ့လၬ, ဒဲမီၪအဘျၪ အီၪဝ့ၫဒၪအလး လီၫ. တၭ အဝ့ၫၥံၪ မိဘၪ ဆၧၡၪ့ဆၧနၭ မုနၩနၩ မုဆၫဆၫ အဆိၩဆိၩအကၠၪကၠၪလီၫ. 11 တၭ ယဒၪဘၪ လးဆီၩ့ဆီဖၭဒိၪ ယုၩ့ယဲဝ့ၫနီၪ, ဒဲၦလၧအဆၧၩ့နၩ့ဝ့ၫ လၧအလီၩ့လီၫ. ဂၪ့ခိၪ, ဒဲမူၭခိၪ စဲၪ့ခွံၬ လၧအမ့ၬယၫတၭ, အီၪဝ့ၫအလး အီၪလၧၩ့အ့ၬ. 12 ယဒၪဘၪ ၦၥံၫ, ဒဲဒိၪဒဲဆံၭလဖၪနီၪ ဆၧၫ့ထုၪ့ လၧလးဆီၩ့ဆီ အမ့ၬယၫတၭ, လံၬလဖၪ အီၪဝဲထၪ့အၥၭ, ဒဲလံၬအဂူၫဂၩ လၧအမွဲ လံၬမၧၫ့လထူ အီၪဝဲထၪ့ အၥၭတၭ, ၦအၥံၫလဖၪနီၪ, ဘဲၫအမၩဆၧ အၥိၭ, ဘဲၫဆၧကွ့ၭအၥၭ လၧလံၬဖၧၩ့ အၥိၭနီၪ ဘၪ ဆၧစ့ၩရၫ့ဝ့ၫဒၪလီၫ. 13 တၭ မၫဆမံၭ ဖ့ၪလၫ့ထၪ့ထဲၩ့ ၦၥံၫအီၪ လၧအဖၧၩ့နီၪ, ဆၧၥံၫ ဒဲဖျုဖၧၩ့နီၪ ဖ့ၪလၫ့ထၪ့ထဲၩ့ ၦၥံၫ အီၪလၧအဖၧၩ့နီၪ, ဆၧစ့ၩရၫ့ဝ့ၫ ဘဲၫအမၩဆၧ အၥိၭနီၪ, လဂၩအဂး လဂၩအဂး ကိၭဂၩဒ့ၭ ဆုၬဆုၬလီၫ. 14 တၭ ဆၧခွံၬလၩ့ခွံၬ ဆၧၥံၫ ဒဲဖျုဖၧၩ့နီၪ လၧမ့ၪကွံၩ အဖၧၩ့ လီၫ. ဆၧယီၩ မွဲဆၧၥံၫ နံၫဖၧၫ့လဖၧၫ့တၭ, မွဲမ့ၪကွံၩနီၪလီၫ. 15 တၭ ၦလဂၩဂၩ ဆၧအ့ၪလဒၪဘၪ အမံၩ့ အီၪကွ့ၭအၥၭ လၧလံၬမၧၫ့ အဖၧၩ့နီၪ, ဆၧခွံၬလၩ့ဝ့ၫ လၧမ့ၪကွံၩ အဖၧၩ့နီၪလီၫ.

1 တၭ ယဒၪဘၪ မူၭခိၪအၥၫ့ ဒဲဂၪ့ခိၪအၥၫ့လီၫ. အဂဲးဘဲၫယီၩ မူၭခိၪ လၧအခၪ့ထံၭ ဒဲဂၪ့ခိၪ လၧအခၪ့ထံၭနီၪ ဖီၩ့ခွံၬယူၭဝ့ၫယူၭတၭ, မၫဆမံၭ အီၪလၧၩ့အ့ၬ. 2 တၭ ယဒၪဘၪ ဒိၩ့ဆံၫ့ဎံၪ ယရုစလံၫ့အၥၫ့နီၪ, ဂဲၫလၩ့ လၧယွၩအအီၪ လၧမူၭခိၪတၭ, အီၪတဲၩ့ဝဲၩအၥၭ ဘဲၫတလၭမူၭအမုၪ အီၪကယၧၩ့အၥၭ လၧအဝၩ အဂး အၥိၭနီၪလီၫ. 3 တၭ ယနါဂၧၫ့ ဆၧၥီၫဖၭဒိၪ လၧမူၭခိၪနီၪ, စံၭဝ့ၫဒၪ, ယိခွါ, ယွၩအတဲၩ အီၪလၧၦၡၩ အကျၩ တၭ, အဝ့ၫဒၪ မိအီၪလၧအဝ့ၫၥံၪ အၥိၭနီၪ ၦၡၩ မိကဲၪထၪ့ဝ့ၫ အခ့ၫအၡၩ, ဒဲယွၩအနၫ့ဆါဒၪဝ့ၫ မိအီၪလၧအၥိၭနီၪ, မိကဲၪထၪ့ဝ့ၫ လၧအဝ့ၫၥံၪ အယွၩလီၫ. 4 မွဲအထူၭခွံၬ အဝ့ၫၥံၪ အမ့ၬထံၫ ထီးအလူၬ လၧအမ့ၬၥၪ အဖၧၩ့ တၭ, ဆၧၥံၫ အီၪလၧၩ့အ့ၬ. ဒဲဆၧၥုၪ့အုၭၥၭအုၭ လအီၪလၧၩ့ဘၪ, ဒဲဆၧဂၪ့ဆၧယၧၩ့ လအီၪလၧၩ့ဘၪ, ဒဲဆၧၥုၪ့ဎဲၫၥၭဎဲၫ အီၪလၧၩ့ဆ့အ့ၬ. အဂဲးဘဲၫယီၩ ဆၧအီၪ လၧအခၪ့ထံၭလဖၪနီၪ ဖီၩ့ခွံၬယူၭဝ့ၫယူၭ. 5 တၭ ၦဆၧၫ့နၩ့ လၧလးဆီၩ့ဆီ အလီၩ့ လဂၩနီၪ, စံၭဝ့ၫဒၪ, ယိခွါ, ယဒုၭကဲၪထၪ့ ဆၧအၥၫ့ ထီးအလူၬလီၫ. တၭမွဲ အစံၭယၧၩ, ကွ့ၭဘီၪ, အဂဲးဘဲၫယီၩ ဆၧချဲၩ့လဖၪယီၩ, မွဲအတီၩ ဒဲမွဲအကြၨၭဆ့လီၫ. 6 တၭ အဝ့ၫဒၪ စံၭယၧၩ, ဆၧမၩယူၭ အၥၭယူၭ. ယမွဲ က, ဒဲဧ, အခၪ့ထံၭ ဒဲအထုၬ လီၫ. ၦလၧဆၧၥူၫအီၩအၥၭ လၧထံၫနီၪ ယမိဖ့ၪလၫ့ ပျီၩပျီၩ ထံၫထၪ့ဖျိၭ အမၧၫ့ ပျီၩပျီၩလီၫ. 7 ၦလၧအမၩနၧၩ့မၩစၪဆၧနီၪ မိန့ဘၪၥၫဝ့ၫ ဆၧလဖၪယီၩတၭ, ယမိကဲၪထၪ့ အယွၩတၭ, အဝ့ၫဒၪနီၪ မိကဲၪထၪ့ ယဖိၪခွၫလီၫ. 8 အ့ၪမွဲ ၦၥၭမဲၪဆၧ, ဒဲၦလနဲၩဘၪဆၧ, ဒဲၦမၩဆၧၥၭလိၪ, ဒဲၦမၩၥံၫၦၡၩ, ဒဲၦမၩမၪမုၪ မၩမၪခွၫ, ဒဲၦမၩဆၧအူၪဆၧပီၩ, ဒဲၦဘၩဆၧဂၩ့, ဒဲကယဲ ၦလၧအချဲၩ့ဘျံၭချဲၩ့ဘျၪဆၧလဖၪနီၪ, မိန့ဘၪ အလး လၧကွံၩဖၧၩ့ လၧမ့ၪ ဒဲကးအၪ့ဆၧအလးနီၪ, လၧအမွဲ ဆၧၥံၫ နံၫဖၧၫ့လဖၧၫ့လီၫ. 9 တၭ အၥီၫ့ အီၪဝ့ၫ လၧနွ့ၫဂၩ အကျၩ လၧအအီၪ လၧလိၫ့ နွ့ၫဖျိၪ့ ဎွ့ၩဝ့ၫ လၧဆၧၡၪ့ဆၧနၭ လၧခဲၫ့ထုၬ နွ့ၫမံၩ့ အကျၩ လဂၩ, ဂဲၫ လၧယအီၪ တၭ, ချဲၩ့ဆၧ လၧယၧၩ, စံၭဝ့ၫဒၪ, ဂဲၫထၪ့ လၧယီၩဘီၪ, ယမိဒုၭနဲၪနၧၩ လၧတလၭမူၭအမုၪ, ၥိၪဖိၪအမၫနီၪလီၫ. 10 တၭမွဲ အဆိၬထၪ့ ယၧၩ လၧၥၭအဖၧၩ့ လၧခိၪလီၩ့ဖၭဒိၪဖၭထီၫ အလီၩ့ တၭ, ဒုၭနဲၪယၧၩ လၧဒိၩ့ဆံၫ့ဎံၪ ယရုစလံၫ့ ဂဲၫလၩ့ လၧယွၩအအီၪ လၧမူၭခိၪ, 11 အီၪဝ့ၫ လၧယွၩအလၩအဖၩ့, ဒဲအဆၧဖၩ့ လၩ့ဂၬ မနံၬ လၧအလူဒိၪဎွ့ၩဒိၪ, မၩအၥၭ ဘဲၫနကၥွဲၭ ဘဲၫမနံၬ လၧအဎံၪဝ့ၫ ဘဲၫလိးဖျီၪ၁လၩ အၥိၭနီၪလီၫ. 12 တၭ အီၪလၧအခိၪဒၧၩ့ဖၭဒိၪဖၭထီၫ ဒဲအတရၫ့ လဆံၫနံၫဘံၪ့, ဒဲအၥီၫ့ လဆံၫနံၫဂၩ အီၪလၧတရၫ့ အဂၩ့ထံၭတၭ, ဆၧအမံၩ့ အီၪကွ့ၭအၥၭ လၧအလီၩ့ လၧအမွဲ ၦအံၫစရ့လၭဖိၪ လဆံၫနံၫဒီၪ့ အမံၩ့ လီၫ. 13 တၭ တရၫ့ အီၪလၧမုထၪ့လခီၫ ၥၧၫ့ဘံၪ့, ဒဲတရၫ့ အီၪလၧမုဖၩလခီၫ ၥၧၫ့ဘံၪ့, ဒဲတရၫ့ အီၪလၧမုခံၫ့လခီၫ ၥၧၫ့ဘံၪ့, ဒဲတရၫ့ အီၪလၧမုနုၬလခီၫ ၥၧၫ့ဘံၪ့လီၫ. 14 တၭ ဒိၩ့အခိၪဒၧၩ့နီၪ အီၪလၧအခၪ့ထံၭ အီၪဝ့ၫ လဆံၫနံၫထၧၫ့, ဒဲၥိၪဖိၪ အဆၧအၪ့မၧၫ့ဖိၪ လဆံၫနံၫဂၩ အမံၩ့ အီၪဝ့ၫ လၧအလီၩ့လီၫ. 15 တၭ ၦလၧအချဲၩ့ဆၧ လၧယၥိၭနီၪ အီၪလၧအနိၪထိၪ ထီၫ့, ဘဲၫၥိၭ အမိထိၪ ဒိၩ့, ဒဲအတရၫ့ၥံၪ, ဒဲအခိၪဒၧၩ့ လီၫ. 16 တၭ ဒိၩ့နီၪ အီၪဝ့ၫ လံခီၫ, ဒဲအဖၭထီၫ, ဒဲအဒၪ့ဎၩ့နီၪ အီၪဝ့ၫ ထီၫဎီၩ့လီၫ. တၭ အဆၧထိၪဝ့ၫ လၧနိၪထိၪနီၪ, အဖၭထီၫ ဒဲအဒၪ့ဎၩ့, ဒဲအထၪ့ထီၫနီၪ, မွဲစတ့ဒအၧၫ့ လဆံၫနံၫထီၫ့နီၪ ထီၫဎီၩ့လီၫ. 17 တၭ အဆၧထိၪဝ့ၫ အခိၪဒၧၩ့နီၪ, မွဲအဖျါ လယၩလံဆံၫ လံဖျါ, မွဲဝ့ၫ ၦၡၩ အဖျါ, ဘဲၫၦစံၭဆၧ အၥိၭ, အၥီၫ့ အဖျါလီၫ. 18 အခိၪဒၧၩ့ မၩအၥၭ ဘဲၫမနံၬနကၥွဲၭ တၭ, ဒိၩ့မွဲ ထီၫ့ဆံၫ့ လၩ့ဂၬ နွၫဎံၪဝ့ၫလီၫ. 19 တၭ ဒိၩ့ခိၪဒၧၩ့ အခၪ့ထံၭလဖၪ အီၪကယၧၩ့အၥၭ လၧမနံၬ ကိၭမံၩ့ဒ့ၭလီၫ. အခၪ့ထံၭ လၧအဝံခိၪ လထၧၫ့နီၪ, မွဲမနံၬနကၥွဲၭတၭ, နံၫထၧၫ့လထၧၫ့နီၪ, မွဲမနံၬနံၩလၩ, ၥၧၫ့ထၧၫ့လထၧၫ့နီၪ မွဲမဟူၩယၩဘွၩ, လံထၧၫ့လထၧၫ့နီၪ, မွဲမနံၬမၠၬ, 20 ယဲထၧၫ့လထၧၫ့နီၪ, မွဲမဟူၩယၩထီၩ့အၥၭ; ဎူၫထၧၫ့ လထၧၫ့နီၪ, မွဲမဟူၩယၩဝီၩ; နွ့ၫထၧၫ့လထၧၫ့နီၪ, မွဲမနံၬဘၩ့လၫ; ဎိၭထၧၫ့လထၧၫ့နီၪ, မွဲမနံၬလၩယ့ၫ; ခွံၫထၧၫ့လထၧၫ့နီၪ, မွဲမနံၬအူၩ၁ဖၩယၩ; ဆံၫထၧၫ့လထၧၫ့နီၪ, မွဲမနံၬဘၩ့ယ့ၫ, ဆံၫလထၧၫ့လထၧၫ့နီၪ, မွဲမနံၬလၩဝီၩ; လဆံၫနံၫထၧၫ့လထၧၫ့နီၪ, မွဲမနံၬယၩ့ဖီၫ လီၫ. 21 တၭ တရၫ့ လဆံၫနံၫဘံၪ့နီၪ မွဲမနံၬထၫ့မျါ လဆံၫနံၫမံၩ့, တရၫ့ လဘံၪ့ မနံၬထၫ့မျါ လမံၩ့, တရၫ့ လဘံၪ့ မနံၬထၫ့မျါ လမံၩ့လီၫ. တၭ ဒိၩ့အဖၧၩ့ၥၭနီၪ မွဲထီၫ့အဆံၫ့, ဘဲၫနွၫဖျီၪ၁လၩ အၥိၭနီၪလီၫ. 22 တၭ လၧအဖၧၩ့ ယဒၪဘၪ ဆၧလုအဂံၪ့ လအီၪဘၪ; အဂဲးဘဲၫယီၩ ကဆါယွၩ လၧအၥ့ၪဆၧလူၬ, ဒဲၥိၪဖိၪမွဲ ဆၧလုအဂံၪ့လီၫ. 23 တၭ မုမ့ၬ မွဲဂ့ၩ, လၩ မွဲဂ့ၩ, ဖၩ့ထၪ့ လၧဒိၩ့ဖၧၩ့ အလးလအီၪဘၪ, အဂဲးဘဲၫယီၩ ယွၩအလၩအဖၩ့နီၪ ဖၩ့ထၪ့ဝ့ၫတၭ, ၥိၪဖိၪမွဲ အဆၧဖၩ့လီၫ. 24 တၭ ၦဆၨၩလဖၪ လၧအထီၩ့ လၧဆၧထိးထဲၩ့တၩ့ထဲၩ့ဝ့ၫနီၪ, မိစဲၪ့ဝ့ၫ လၧအဆၧဖၩ့ အကျၩတၭ, ဂၪ့ခိၪ အစဎွၩလဖၪ ဂဲၫဆိၬ အဆၧလၩဆၧဖၩ့, ဒဲအဆၧယူၭဆၧယၪ့ လၧအဖၧၩ့လီၫ. 25 တၭ အတရၫ့ၥံၪ လကၭဘံၭထၬဘၪ အၥၭ လၧမုဆၫလခီၫနီၪ, အဂဲးဘဲၫယီၩ မုနၩ မိအီၪ ထီးနီၪ အ့ၬ. 26 တၭ ဆၧမိဂဲၫဆိၬ ၦဆၨၩလဖၪ အဆၧလၩဆၧဖၩ့ ဒဲဆၧယူၭဆၧယၪ့ လၧအဖၧၩ့လီၫ. 27 တၭ ဆၧလၧအမၩ လဆံၫ့ဘၪ ဒဲအမၩ ဆၧစံၪစၪ, ဒဲချဲၩ့ဘျံၭချဲၩ့ဘျၪဆၧလဖၪနီၪ လ့ၩနုၬဘၪဝ့ၫ နးမံၩ့အ့ၬ. အ့ၪမွဲ အမိလ့ၩနုၬဘၪဝ့ၫ န့ၫၦလၧအမံၩ့ အီၪကွ့ၭအၥၭ လၧၥိၪဖိၪ အလံၬမၧၫ့ အဖၧၩ့လဖၪနီၪလီၫ.

1 တၭ အဝ့ၫဒၪ ဒုၭနဲၪယၧၩ လၧထံၫမၧၫ့ အချိၬဎံၪဝ့ၫ ဘဲၫလိးဖျီၪ၁လၩ အၥိၭ, လၧအဂဲၫလၩ့ လၧယွၩ ဒဲၥိၪဖိၪ အလးဆီၩ့ဆီ အအီၪနီၪလီၫ. 2 တၭ လၧအဖၧၩ့ၥၭ အၥၭကျၩနီၪ, ဒဲလၧထံၫချိၬ အလခီၫ ဒဲလၧလခီၫဒၪနီၪ အီၪဝ့ၫ လၧၥံၪ့မၧၫ့ လၧအၥၪထၪ့ဝ့ၫ လဆံၫနံၫဖၧၫ့, ၥၪထၪ့ဝ့ၫ လၩလဘံၪ့ လဖၧၫ့, လၩလဘံၪ့ လဖၧၫ့လီၫ. တၭ ၥံၪ့အလၪနီၪ မွဲလၧဆၧမၩဘျၪထဲၩ့ ၦဆၨၩလဖၪ အဂးလီၫ. 3 တၭ ဆၧဆိၪအၧၩ့ အီၪလၧၩ့ နးမံၩ့အ့ၬ. ယွၩ, ဒဲၥိၪဖိၪ အလးဆီၩ့ဆီ မိအီၪလၧအဖၧၩ့တၭ, အဎီးအၡၩၥံၪ မိမၩအဆၧ လီၫ. 4 အဝ့ၫၥံၪ မိဒၪဘၪဝ့ၫ အမ့ၬတၭ, အမံၩ့ မိအီၪဝ့ၫ လၧအဝ့ၫၥံၪနီၪ အမ့ၬထုးခိၪလီၫ. 5 တၭ မုနၩ မိအီၪထီးနီၪ အ့ၬ. ဒဲမ့ၪဒိၩ့ အဖၩ့, ဒဲမုမ့ၬ အဖၩ့နီၪ မၩဝ့ၫ အလး လအီၪလၧၩ့ဘၪ, အဂဲးဘဲၫယီၩ ကဆါယွၩ မၩဖၩ့ထၪ့ဝ့ၫ တၭ, အဝ့ၫၥံၪ မိပၧၩ့ဆၧ အဆိၩဆိၩအကၠၪကၠၪ လီၫ. 6 တၭ အဝ့ၫဒၪ စံၭယၧၩ, ဆၧချဲၩ့လဖၪယီၩ မွဲအလူတီၩ, ဒဲအမွဲအတီၩ, ဒဲကဆါ, မီၪၥံၪအၥၭလဖၪ အယွၩ နီၪ, အၪ့မၧၫ့လၩ့ အၥီၫ့လဂၩ ဂဲၫဒုၭနဲၪ အဎီးအၡၩ လၧဆၧမိဘၪ မၩအၥၭ ချဲၫ့ချဲၫ့လီၫ. 7 ယိခွါ, ယဂဲၫချဲၫ့ချဲၫ့ လီၫ. ၦလၧအထီးန့ မီၪအလူ အီၪလၧလံၬဖၧၩ့ယီၩ ဘၪဆိၪဂ့ၩဝ့ၫလီၫ. 8 တၭ ယၧၩ, စယီဟၫ့ ဒၪဘၪ, ဒဲနါဂၧၫ့ဘၪ ဆၧလဖၪယီၩလီၫ. ထီးယနါဂၧၫ့ ဒဲယဒၪဘၪတၭ, ယထွံၩလၩ့, ဘဲၫၥိၭ ယမိဘၩဆၧ လၧအၥီၫ့ လၧအဒုၭနဲၪယၧၩ လၧဆၧလဖၪယီၩ အခၪ့ထံၭလီၫ. 9 တၭ အဝ့ၫစံၭယၧၩ, ထီးလၩ့နၥၭ ဘဲၫၥိၭ နထီးမၩ ဘဲၫနီၪ လဂ့ၩ, ယမွဲ ဆၧအခ့ၫအၡၩ လၧနၥိၭ, ဒဲအီၪလၧမီၪလဖၪ, နထၧၫ့ဖုဝဲၥံၪ အကျၩ, ဒဲလၧအထီးန့ဖံၭထၬ လံၬယီၩ အလူအထၫတၭ; ဘၩထၪ့ ယွၩဆံၭ. 10 တၭ အဝ့ၫဒၪ စံၭယၧၩ, မီၪအလူအထၫ လၧလံၬဖၧၩ့ယီၩ, စဲၩနဲၪ့ထၬ လဂ့ၩ; အဂဲးဘဲၫယီၩ အမုအလၩ လၩ့ဘူၭဝ့ၫယူၭ. 11 ၦလၧအလတီၩလလီၩ့ဘၪ လဂၩနီၪ, မွဲအအီၪဒၪဝ့ၫ လၧအဆၧလတီၩလလီၩ့ဘၪ အဖၧၩ့ ဆံၭ. ၦလၧအအၧၩ့အၥၫ့ လဂၩနီၪ, မွဲအအီၪဒၪဝ့ၫ လၧဆၧအၧၩ့ဆၧၥၫ့ အဖၧၩ့ဆံၭ. ၦလၧအတီၩအလီၩ့ လဂၩနီၪ မွဲအအီၪဒၪဝ့ၫ လၧအဆၧတီၩဆၧလီၩ့ အဖၧၩ့ ဆံၭ. တၭ ၦလၧအဆံၫ့ဎံၪ လဂၩနီၪ, မွဲအအီၪဒၪဝ့ၫ လၧအဆၧဆံၫ့ဎံၪ အဖၧၩ့ဆံၭ. 12 ယိခွါ, ယဂဲၫချဲၫ့ချဲၫ့ လီၫ. တၭ ယဆၧအခိးအတၩ အီၪလၧယၧၩ ဘဲၫၥိၭ ယမိဖ့ၪလၫ့ ၦၡၩ ဘဲၫအမၩဆၧ အၥိၭ လဂၩလါလါ ကိၭဂၩဒ့ၭ လီၫ. 13 ယမွဲ က, ဒဲဧ, အခၪ့ထံၭ ဒဲအထုၬ, အီၪလၧအဝံခိၪထံၭ ဒဲလၧခဲၫ့ထုၬလီၫ. 14 ၦလၧအအၪ့ဆူၫဝၭ အကီၩ့အၥိၭလဖၪနီၪ, ဘဲၫၥိၭ အမိကြၨၭန့ၥၫဆၧ လၧၥံၪ့မၧၫ့ ဒဲလ့ၩနုၬ လၧတရၫ့လဖၪ လၧဒိၩ့အဖၧၩ့နီၪ ဘၪ ဆၧဆိၪဂ့ၩဝ့ၫ လီၫ. 15 တၭ ထွံၪၥံၪ, ဒဲၦၥ့ၪဆၧအူၪဆၧပီၩ, ဒဲၦမၩမၪမုၪ မၩမၪခွၫ, ဒဲၦမၩၥံၫၦၡၩ, ဒဲၦဘၩဆၧဂၩ့, ဒဲကယဲ ၦလၧအအဲၪ ဆၧအဘျံၭအဘျၪ ဒဲအချဲၩ့ဘျံၭချဲၩ့ဘျၪဆၧလဖၪ အီၪဝ့ၫလၧခီၫ့ ကိၭဂၩဒ့ၭ လီၫ. 16 ယၧၩ, ယ့ၫၡူၬ အၪ့မၧၫ့လၩ့ ယၥီၫ့ လ့ၩထိးအၥၭ လၧဆၧနီၪလဖၪ လၧနၥံၪအအီၪ လၧဆၧအီၪကီၪ့လဖၪ အကျၩလီၫ. ယမွဲ စဒၫဝံၭ အဝံ, ဒဲအဆၨၩအဆၬ တၭ, ယမွဲ ၡၪထူဂီၩ ဂိးၡ့ၭဂိးၡီၫလီၫ. 17 တၭ ၥၭမုနီၪ ဒဲတလၭမူၭမုၪ စံၭဝ့ၫဒၪ, ဂဲၫဘီၪ. ဒဲၦလၧအနါဂၧၫ့ဆၧနီၪ စံၭဝ့ၫဒၪ, ဂဲၫဘီၪ, ဒဲၦလၧအၥူၫအီၩအၥၭ လၧထံၫနီၪ, မွဲအဂဲၫဘီၪ. ထီးဒၪ ၦလၧအၥၭအီၪနီၪ, မွဲအမၩန့ ထံၫမၧၫ့ ပျီၩပျီၩဘီၪ. 18 ယထိးယၥၭ လၧကယဲ ၦလၧအနါဂၧၫ့ မီၪအလူ အီၪလၧလံၬယီၩ အဖၧၩ့ လဂၩလါလါ, ဒဲၦအ့ၪအီၪက့ၪ အၪထၪ့ ဆၧယီၩလဖၪ လဂၩဂၩတၭ, ယွၩ မိအီၪက့ၪအၪထၪ့ ဆၧၡၪ့ဆၧနၭ လၧအအီၪကွ့ၭအၥၭ လၧလံၬယီၩ အဖၧၩ့ လၧအလီၩ့လီၫ. 19 တၭ ၦအ့ၪမၩန့ထၪ့ခွံၬ မီၪအလူ အီၪလၧလံၬယီၩ အဖၧၩ့ လဂၩဂၩနီၪ, ယွၩ မိမၩန့ထၪ့ခွံၬ အဝ့ၫဒၪအလး လၧလံၬမၧၫ့ အဖၧၩ့, ဒဲလၧဒိၩ့ဆံၫ့ဎံၪ အဖၧၩ့, ဒဲလၧဆၧလၧအကွ့ၭအၥၭ လၧလံၬယီၩ အဖၧၩ့လီၫ. 20 ၦလၧအထိးအၥၭ လၧဆၧလဖၪယီၩ, စံၭဝ့ၫဒၪ, မွဲယူၭ, ယဂဲၫချဲၫ့ချဲၫ့ လီၫ. အၩမံၩ့; မွဲယူၭ, ကဆါ ယ့ၫၡူၬဧ့, ဂဲၫဆံၭ. 21 ကဆါ ယ့ၫၡူၬ [ဎရံၬ] အခိးအတၩနီၪ, မွဲအအီၪ လၧၦဆံၫ့ဎံၪၥံၪ အၥိၭဆံၭ. [အၩမံၩ့.]